

Gregorčičeva ulica 20–25, 1000 Ljubljana T: +386 1 478 1000

 F: +386 1 478 1607

 E: gp.gs@gov.si

 http://www.vlada.si/

**PREDLOG**

**EVA: 2022-2030-0007**

**PRVA OBRAVNAVA**

**ZAKON O SPREMEMBAH IN DOPOLNITVAH**

**ZAKONA O SODNEM REGISTRU**

# I. UVOD

## 1. OCENA STANJA NA PODROČJU UREJANJA IN RAZLOGI ZA SPREJEM

1. **Temeljne značilnosti ureditve sodnega registra:**

Sodni register je javna knjiga, ki jo sodišča vodijo zaradi varnosti pravnega prometa. Ureja ga Zakon o sodnem registru[[1]](#footnote-2) (v nadaljevanju: ZSReg), podrobneje pa pravila njegovega delovanja ureja še Uredba o sodnem registru[[2]](#footnote-3) (v nadaljevanju: USReg). Namenjen je vpisu in objavi podatkov o pravno pomembnih dejstvih glede pravnih oseb, ki so organizirane kot gospodarske družbe, zavodi, zadruge, gospodarska interesna združenja ter za druge pravne osebe, za katere tako določa zakon.[[3]](#footnote-4) Zaradi vpetosti Slovenije v širši mednarodni gospodarski (in evropski notranji) trg se v sodni register vpisujejo tudi podružnice tujih podjetij (gospodarskih družb s sedežem v tujini), ki poslujejo v Sloveniji, vanj pa se vpisujejo tudi podružnice gospodarskih družb s sedežem v Sloveniji[[4]](#footnote-5) ter druge enote pravnih oseb (npr. enote zavodov). Sestavljen je iz t. i. glavne knjige in zbirke listin. Glavna knjiga je namenjena vpisu in objavi podatkov o pravno pomembnih dejstvih, za katere zakon določa, da se vpišejo v sodni register. V zbirko listin pa se vložijo listine, na podlagi katerih je bil opravljen vpis posameznega pravno pomembnega dejstva, ali za katere zakon določa, da se predložijo registrskemu sodišču.[[5]](#footnote-6)

Zainteresiranim osebam je treba omogočiti, da se seznanijo z osnovnimi informacijami o pravni osebi, o njenem poslovanju in pravnoorganizacijski obliki, o osebah, ki jo zastopajo v pravnem prometu, ter o drugih značilnostih, ki so pomembne za zagotavljanje pravne varnosti glede odnosov med pravnimi osebami in tretjimi stranmi. Pri kapitalskih družbah je pomembno, da se zainteresirane osebe, vključno z družbeniki in upniki, seznanijo tudi z natančno sestavo njenega kapitala. Primarni pravni vir pravil, ki določajo podatke, ki se vpišejo v sodni register, so zakoni, ki urejajo pravnoorganizacijske oblike pravnih oseb (in njihovih delov), ki se vpisujejo v sodni register (t. i. *matični zakoni*). Za gospodarske družbe, ki so najpomembnejši subjekti vpisa v sodni register, je matični zakon Zakon o gospodarskih družbah[[6]](#footnote-7) (v nadaljevanju: ZGD-1; prim. njegov 43. člen). Prav zaradi boljše preglednosti in sistematičnosti pa ZSReg določno našteva podatke (pravna dejstva), ki se vpisujejo v sodni register.[[7]](#footnote-8) V sodni register se vpisujejo osnovni podatki o subjektih vpisa (enotna identifikacijska številka, firma ali ime, sedež (kraj) in poslovni naslov v kraju sedeža, pravnoorganizacijska oblika itd.), podatki o ustanoviteljih, družbenikih ali članih subjekta vpisa, podatki o osebah, ki so pooblaščene za zastopanje subjekta vpisa ter o načinu in obsegu zastopanja, podatke o vodenju (začetku in končanju) postopka zaradi insolventnosti ali prisilne likvidacije ali drugega načina prenehanja, podatki o sklenitvi, spremembi in prenehanju podjetniške pogodbe ter identifikacijski podatki sopogodbenika ter še drugi podatki, za katere zakon določa, da se vpišejo v sodni register (pri kapitalskih družbah tudi podatki o članih organa nadzora, višina osnovnega kapitala, o spremembah družbene pogodbe, o skupščinskih sklepi itd.), oziroma ki so pomembni za pravni promet in njihov vpis zahteva subjekt vpisa.[[8]](#footnote-9) Poleg podatkov pa so v sodnem registru javno dosegljivi tudi osnovni dokumenti družb (ustanovitveni akti, statuti), zato da se lahko tretje osebe (potencialne pogodbene stranke) seznanijo z njihovo vsebino in drugimi informacijami v zvezi z družbo.

Sodni register vodijo t. i. registrska sodišča[[9]](#footnote-10); stvarno pristojna so okrožna sodišča.[[10]](#footnote-11) Vodijo ga v elektronski obliki kot centralno informatizirano bazo. V elektronski obliki se vodita tako glavna knjiga kot zbirka listin. Informatizirana glavna knjiga sodnega registra je od leta 2008 sestavni del osrednje baze podatkov primarnega dela Poslovnega registra Slovenije (v nadaljevanju: poslovni register).[[11]](#footnote-12) Poslovni register predstavlja osrednjo bazo podatkov o vseh poslovnih subjektih s sedežem na območju Republike Slovenije, ki opravljajo pridobitno ali nepridobitno dejavnost, o njihovih delih in o podružnicah tujih podjetij.[[12]](#footnote-13) Sestava poslovnega registra, ki ga vodi, vzdržuje in upravlja Agencija Republike Slovenije za javnopravne evidence in storitve (v nadaljevanju: AJPES) v skladu z Zakonom o Poslovnem registru Slovenije[[13]](#footnote-14) (v nadaljevanju: ZPRS-1), je naslednja:



Vir sheme: AJPES[[14]](#footnote-15)

Z informacijsko vključitvijo sodnega registra v poslovni register v letu 2008 se je odpravila dotakratna dvojnost vpisa v oba registra in tako zagotovila sočasnost vpisov v sodni in poslovni register ter racionalizacija poslovanja, povezana s temi vpisi.[[15]](#footnote-16) Četudi je sodni register informacijsko integriran v poslovni register, pa so pristojnosti in postopek vpisa jasno razmejeni. Kot že navedeno, o vpisih podatkov v sodni register odloča registrsko sodišče. Pristojnosti AJPES v zvezi s sodnim registrom pa vključujejo vpisovanje podatkov v glavno knjigo sodnega registra na podlagi odločitev sodišča ter vzdrževanje in upravljanje centralizirane informatizirane baze sodnega registra kot sestavnega dela poslovnega registra.[[16]](#footnote-17)

Za sodni register kot javno knjigo veljajo načelo obveznosti vpisa, načelo javnosti sodnega registra, načelo zaupanja v sodni register.[[17]](#footnote-18) Natančneje, na vpis podatkov in listin sodnega registra zakon veže publicitetne učinke vpisa ter oblikovalne (konstitutivne) učinke vpisa[[18]](#footnote-19) (gl. v nadaljevanju drugi sklop uvodne obrazložitve). Sodišče o vpisu v sodni register odloči v posebnem nepravdnem postopku[[19]](#footnote-20), za katerega veljajo določene posebnosti. Po splošnem pravilu o krajevni pristojnosti je za odločanje o vpisu pristojno okrožno sodišče, na območju katerega ima subjekt vpisa sedež.[[20]](#footnote-21) Zanj velja načelo dispozitivnosti postopka, kar pomeni, da se postopek praviloma začne z vložitvijo predloga stranke (udeleženca), kadar pa zakon tako določa, pa se lahko postopek začne tudi po uradni dolžnosti ali na zahtevo drugega pristojnega organa.[[21]](#footnote-22) Za postopek vpisa v sodni register velja tudi načelo hitrosti postopka. V postopku za vpis v sodni register ni dovoljena vrnitev v prejšnje stanje in ni mirovanja postopka, od leta 2019 pa je možna dopuščena revizija.[[22]](#footnote-23) Registrski postopek kot nepravdni postopek ni namenjen ugotavljanju spornih dejstev v kontradiktornem postopku, temveč sodišče o pogojih za vpis odloči na podlagi predlogu za vpis priloženih predpisanih listin ter že vpisanih podatkov in listin, ki so že v sodnem registru; poudarjeno je načelo formalnosti in pisnost postopka. O zahtevku za vpis v sodni register sodišče odloči praviloma brez naroka, saj je v večini primerov predlagatelj postopka vpisa hkrati subjekt vpisa in edini udeleženec postopka. Narok sodišče razpiše, če presodi, da je to potrebno za razjasnitev ali ugotovitev odločilnih dejstev. Če sodišče meni, da je to potrebno za razjasnitev posameznih vprašanj, lahko izven naroka zasliši udeležence v postopku in druge osebe.[[23]](#footnote-24) Kadar gre med udeleženci postopka za sporna dejstva o tem, ali obstaja kakšna pravica ali pravno razmerje, pa o njem še ni odločilo sodišče ali drug pristojni organ, in je odločitev o vpisu v sodni register odvisna od predhodne rešitve tega vprašanja, sodišče prekine postopek vpisa in napoti udeleženca postopka, ki se zaradi utemeljitve svojega zahtevka za vpis oziroma ugovora proti vpisu sklicuje na predhodno vprašanje, da v roku, ki ne sme biti daljši od 15 dni, začne pravdni oziroma drug ustrezen postopek za odločitev o predhodnem vprašanju.

Glede na to, da upravljanje in vodenje sodnega registra poteka v elektronski obliki, je tudi registrski postopek polno elektronsko podprt. Elektronska podpora postopku je zagotovljena že na samem vhodu oziroma v fazi sestave in vložitve predloga za vpis[[24]](#footnote-25). Namreč predlog za vpis v sodni register se vloži v elektronski obliki, tako da se prek portala za podporo poslovnim subjektom sestavi elektronski predlog (elektronski obrazec), ki se mu priložijo elektronske listine (priložene v elektronskem izvirniku, pretvorjene iz pisnih listin ali sestavljene s pomočjo sistema). Predlog se lahko vloži tudi v pisni obliki; v tem primeru ga po prejemu sodišče skupaj s priloženimi listinami z optičnimi bralniki pretvori v elektronsko obliko.

V elektronski obliki morajo biti obvezno vloženi vsi predlogi za vpis v sodni register, ki se nanašajo na subjekt vpisa, ki je organiziran kot delniška družba ali družba z omejeno odgovornostjo, predlog za vpis ustanovitve družbe z neomejeno odgovornostjo ali komanditne družbe in vsi predlogi, ki se nanašajo na podružnico gospodarske družbe ali podružnico tujega podjetja. Preostali predlogi pa so lahko po izbiri predlagatelja vloženi v elektronski ali pisni obliki in na obrazcu, če je ta predpisan.[[25]](#footnote-26)

Predlog za vpis v sodni register v elektronski obliki se vloži s pomočjo programske opreme t. i. sistema za podporo poslovnim subjektom. Krovno je sistem za podporo poslovnih subjektov urejen v 11a. do 11.c členu ZPRS-1. Ta v okviru svojih funkcionalnosti omogoča tudi sestavo in oddajo (elektronskih) predlogov ali drugih vlog v postopku vpisa ustanovitve, spremembe ali izbrisa subjekta vpisa v sodni register in podjetnika[[26]](#footnote-27). Predlog v imenu predlagatelja, torej kot njegov pooblaščenec (sestavi in) vloži točka za podporo poslovnim subjektom (točka SPOT) ali notar. Točka SPOT je izključno pristojna za vložitev predlogov, ki se nanašajo na vpis ustanovitve d. o. o. na podlagi družbene pogodbe, sklenjene na predpisanem obrazcu v skladu s prvim odstavkom 474. člena ZGD-1, ali akta o ustanovitvi enostavne enoosebne d. o. o. na predpisanem obrazcu iz prvega odstavka 523. člena ZGD-1, vpis spremembe družbene pogodbe družbe d. o. o., če je prečiščeno besedilo spremenjene družbene pogodbe na predpisanem obrazcu v skladu s petim odstavkom 516. člena ZGD-1, ali spremembe akta o ustanovitvi enoosebne d. o. o. na predpisanem obrazcu iz prvega odstavka 523. člena ZGD-1, ter vpis spremembe sedeža ali firme na podlagi spremembe družbene pogodbe ali akta o ustanovitvi takih d. o .o. Obenem je točka SPOT poleg notarjev pristojna, da v imenu predlagatelja, ki je d. o. o., vloži vpis spremembe zastopnikov družbe ali poslovnega naslova, vpis nameravane firme in vpis ustanovitve, spremembe podatkov ali prenehanja podružnice družbe z omejeno odgovornostjo. Za vložitev vseh drugih predlogov so v imenu predlagatelja pristojni (le) notarji.[[27]](#footnote-28)

Predlagatelj vpisa ustanovitve subjekta vpisa se za potrebe vložitve in sestave predloga zglasi pri točki SPOT oziroma pri notarju. Če so za to izpolnjeni ustrezni tehnični pogoji, lahko določene poslovne procese, kot so tudi vložitev predlogov za vpis v sodni register, subjekti vpisa opravijo neposredno prek oddaljenega dostopa do informacijskega sistema za podporo poslovnim subjektom.[[28]](#footnote-29) Sistem za podporo poslovnih subjektov tako omogoča, da lahko predlagatelj kot edini družbenik (enostavne) enoosebne d. o. o., katere akt o ustanovitvi je na predpisanem obrazcu, osnovni kapital pa v celoti vplačan v denarju, sestavi predlog za ustanovitev sam neposredno prek funkcionalnosti portala sistema SPOT (spletna prijava prek oddaljenega dostopa z uporabo kvalificiranega digitalnega potrdila)[[29]](#footnote-30),[[30]](#footnote-31), ki ga po zaključenem poslovnem procesu kot njegov pooblaščenec nato v elektronski obliki točka SPOT »vloži« na sodišče.[[31]](#footnote-32)



Predlog za vpis v sodni register nato obravnava sodišče po (postopkovnih) pravilih ZSReg in tudi skladno z njimi odloči o vpisu. O predlogu (zahtevku) za vpis sodišče odloči s sklepom o dovolitvi vpisa v sodni register. V izvirniku izda sklep v elektronski obliki.[[32]](#footnote-33) O predlaganih vpisih na sodišču odloča praviloma sodniški pomočnik. Sodnik odloča le o posebej določenih predlogih za vpis (npr. vpisi delniških družb, vpisi glede statusnih preoblikovanj, izbrisi iz sodnega registra zaradi neposlovanja subjekta) ali o vloženih pravnih sredstvih (ugovorih udeležencev postopka ali pritožbah zoper sklepe sodniških pomočnikov) ter o dostopu do zbirke listin in osebnih podatkov[[33]](#footnote-34). Registrsko sodišče prek sistema PRS posreduje elektronski izvirnik sklepa, s katerim je odločilo o vpisu podatkov v sodni register, AJPES, ki nato izvede ustrezen vpis (podatka) v register. Temu sledi še elektronska vročitev sklepa o vpisu notarju kot pooblaščencu predlagatelja vpisa oziroma subjektu vpisa ali stranki postopka, če ta izrecno zahteva, da se ji vročitve opravijo po varni elektronski poti.

1. **Vpisi v sodni register in gibanje reševanja zadev sodnega registra:**

1. Po stanju na dan 31. 12. 2021 je bilo v sodni register skupno vpisanih 79.867 subjektov. Število subjektov po pravnoorganizacijskih oblikah in registrskih sodiščih prikazuje spodnja preglednica:



Vir podatkov: Poslovni register Slovenije, AJPES

2. Podatki sodne statistike za leto 2021 o pripadu zadev sodnega registra in številu rešenih zadev za leto 2021 so prikazani v preglednici v nadaljevanju. Iz teh podatkov izhaja, da sodišča sproti odločajo o teh vpisih.



3. Struktura vpisov v sodni register na podlagi pravnomočnih sklepov o vpisu je bila po podatkih sodne statistike za leto 2021 naslednja:



Največji delež vpisov se nanaša na gospodarske družbe, organizirane kot d. o. o.

4. Podatki sodne statistike za leto 2021 o povprečnem dejanskem času reševanja vseh rešenih zadev pred okrožnimi sodišči so za sodni register za leto 2021 prikazani v preglednici v nadaljevanju. Za sodni register je značilno, da registrska sodišča odločijo v vpisu podatkov v roku 0,1 meseca, torej povprečno v 3 dneh.



1. **Normativna ureditev in dosedanje zakonodajne spremembe**

Zakon o sodnem registru[[34]](#footnote-35) (v nadaljevanju: ZSReg) je začel veljati 25. marca 1994. ZSReg je bil do zdaj sedemkrat noveliran, in sicer z Zakonom o spremembah in dopolnitvah Zakona o sodnem registru (v nadaljevanju: ZSReg-A), Zakonom o spremembah in dopolnitvah Zakona o sodnem registru (v nadaljevanju: ZSReg-B), Zakonom o spremembah Zakona o spremembah in dopolnitvah Zakona o sodnem registru (v nadaljevanju: ZSReg-C), Zakonom o spremembah in dopolnitvah Zakona o sodnem registru (ZSReg-D), Zakonom o spremembah in dopolnitvah Zakona o sodnem registru (v nadaljevanju: ZSReg-E), Zakonom o spremembah in dopolnitvah Zakona o sodnem registru (v nadaljevanju: ZSReg-F) ter Zakonom o spremembah in dopolnitvah Zakona o sodnem registru ZSReg-G, vanj pa so posegli še Zakon o gospodarskih družbah (ZGD-1), Zakon o spremembah in dopolnitvah Zakona o gospodarskih družbah (ZGD-1H) in Zakon o nepravdnem postopku (ZNP-1).

Po veljavni ureditvi ZSReg ureja sodni register, določa podatke, ki se vpišejo v sodni register, pravila postopka, v katerem pristojno sodišče odloča o vpisu v sodni register, in pravila, po katerih AJPES upravlja sodni register. Ureditvi v ZSReg je komplementarna ureditev Zakona o Poslovnem registru Slovenije[[35]](#footnote-36) (v nadaljevanju: ZPRS-1), ki med drugim ureja tudi postopke v sistemu za podporo poslovnim subjektom (sistem SPOT). SPOT je celota »informatiziranih« postopkov in informacijskih rešitev, ki zagotavlja, da podjetniki ali družbeniki na enem mestu oddajo prijave, predloge ali druge vloge za ustrezne vpise v register v skladu z ZPRS-1 ali ZSReg in za druge postopke, ki jih je treba opraviti za zagotovitev pogojev za začetek poslovanja podjetnika ali gospodarske družbe (torej ustanovitev družbe) ali v zvezi z njenimi poznejšimi spremembami.

Z ZSReg-A in ZSReg-Bse je slovensko registrsko pravo uskladilo z zahtevami Enajste direktive 89/666/EGS, Prve publicitetne direktive Evropske skupnosti (Direktiva 68/151/EGS) s področja prava družb, s sprejetjem katere se je začelo uresničevanje ideje o skupnem trgu in svobodnem podjetništvu, in z zahtevami Direktive 2003/58/ES, s katero je bila obširno dopolnjena Prva publicitetna direktiva. S tem je bilo slovensko registrsko pravo v celoti usklajeno s pravom Evropske unije, ki velja na tem področju.

Z novelo ZSReg-B se je sodni register celovito informatiziral in vključil v poslovni register. Ta novela je med drugim uveljavila tudi pravno podlago za zagotovitev pogojev za elektronsko vlaganje predlogov za vpis in elektronsko vodenje zbirke listin, dotedanja objava vpisov v Uradnem listu Republike Slovenije pa se je nadomestila z objavo teh vpisov na javnih spletnih straneh AJPES. V okviru te informatizacije je Vrhovno sodišče Republike Slovenije upravljanje in vzdrževanje centralne informatizirane baze sodnega registra preneslo na AJPES, zato je bila izvedena tudi razmejitev pristojnosti med sodišči in AJPES. Sodni register vodijo sodišča, tako da odločajo o vpisih podatkov v sodni register. Upravljanje sodnega registra pa pomeni vpisovanje podatkov v glavno knjigo sodnega registra na podlagi odločitev sodišča ter vzdrževanje in upravljanje centralizirane informatizirane baze sodnega registra kot sestavnega dela poslovnega registra. Sodni register od 1. februarja 2008 upravlja AJPES kot upravljavka poslovnega registra. Od tega datuma je javen dostop do podatkov sodnega registra in nekaterih listin omogočen tudi na portalu poslovnega registra AJPES »<http://www.ajpes.si/prs/>«.

Spremembe ZSReg-C in ZSReg-D so bile pripravljene in sprejete zaradi zagotavljanja in ureditve celovite podlage za integracijo in povezovanje informacijskih sistemov, ki omogočajo, da podjetniki ali družbeniki na enem mestu oddajo prijave, predloge ali druge vloge v sistemu VEM (zdaj sistem SPOT). ZSReg-D je predstavljal tudi uskladitev ureditve s stališči Informacijskega pooblaščenca glede potrebnega umika javne objave EMŠO s spletnih strani (informatizirane glavne knjige).

Z novelo ZSReg-E se je, ob upoštevanju načela sorazmernosti zakonskega posega v pravico do varstva osebnih podatkov, stališč Ustavnega sodišča in Informacijskega pooblaščenca na tem področju, določno predpisala pravna ureditev obdelave osebnih podatkov, potrebnih v registrskih postopkih. Umaknila se je javna objava EMŠO, in sicer tudi iz javno objavljenih listin (t. i. informatizirane zbirke listin). Novela ZSReg-E je zagotovila preglednejše informacije poslovnim subjektom o pogojih, ki jih določajo predpisi za opravljanje posameznih gospodarskih dejavnosti, natančneje določila obveznosti točk VEM (zdaj sistem SPOT) in nadzora nad njihovim delovanjem, vzpostavila ustrezne pravne podlage za dajanje oziroma objavo podatkov o subjektih vpisov, ki se vodijo v poslovnem registru, v sistemih objave podatkov o poslovnih subjektih poslovnih registrov držav članic EU in drugih držav ter odpravila nekatere nedoslednosti veljavne ureditve, ki so bile ugotovljene ob dotedanjem izvajanju zakona.

Osrednji cilj novele ZSReg-F je bil doseči večjo preglednost podatkov o gospodarski družbi in drugih pravnih osebah, ki se vpisujejo v sodni register in delujejo (nastopajo) v pravnem prometu. Novela ZSReg-F je uveljavila nov dostop in iskanje podatkov na način, ki ni vezan na posamezen subjekt vpisa, ampak na način, da se prek identifikacijskih znakov osebe (osebno ime in EMŠO ali davčne številke ali naslova prebivališča) pridobijo podatki, ali je ta oseba zastopnik ali član organa nadzora v subjektih, vpisanih v sodni register, in v katerih subjektih vpisa je ta oseba zastopnik ali član organa nadzora. Enako se je omogočil javen dostop do podatkov, ali je določena oseba ustanovitelj (družbenik) v subjektu vpisa in v katerem subjektu vpisa je ustanovitelj (družbenik) prek identifikacijskih znakov te osebe. Dostop je omogočen prek spletne aplikacije »<http://www.ajpes.si/prs/default_osebe.asp>«. Poleg navedenega se je državnim organom in stečajnim upraviteljem za potrebe izvrševanja njihovih pooblastil in dolžnosti omogočil tudi neposreden dostop do celotne zbirke listin.



ZSReg-G je v slovenski pravni red prenesel določbe Direktive 2012/17/EU, ki je vzpostavila povezovanje centralnih in trgovinskih registrov držav članic v t. i. sistemu BRIS (*Business Registers Interconnection System*).

Poslovni registri držav članic EU in Enotnega gospodarskega prostora so od tedaj povezani v enoten sistem povezovanja poslovnih registrov, ki glede kapitalskih gospodarskih družb in njihovih podružnic, ustanovljenih v tem območju, zagotavljajo ažurno izmenjavo podatkov med poslovnimi registri.

 

Shema: Evropski iskalni portal in sistem BRIS

V tem sistemu se trenutno zagotavlja javen dostop do osnovnih podatkov in listin o gospodarskih družbah (npr. akt o ustanovitvi) prek spletnega iskalnika na evropskem portalu e-pravosodje[[36]](#footnote-37) ter izmenjava obvestil med sodnim registrom in sistemom povezovanja poslovnih registrov zaradi obveščanja o razkritjih v zvezi s podružnicami (ali nad družbo podružnice poteka postopek prenehanja) in o čezmejnih združitvah. Podatke in listine zagotavljajo poslovni registri držav članic. V Sloveniji AJPES predstavlja osrednji pristojni organ, ki zagotavlja in upravlja povezovanje sodnega registra v t. i. sistemu BRIS.

Infrastruktura nacionalnega vozlišča je v letu 2021 v evropsko centralno platformo poslala 8.798 sporočil v okviru izmenjave podatkov med poslovnimi registri in razrešila 2.251 poizvedb po podatkih in dokumentih družb na portalu e-pravosodje.

Drug pomembnejši sklop sprememb ZSReg-G pa se je nanašal na prenovo sistema »Vse na enem mestu – VEM«. Prenova je bila izvedena skupaj z novelo Zakona o spremembah in dopolnitvah Zakona o Poslovnem registru Slovenije[[37]](#footnote-38) (ZPRS-1B). Določbe, ki so do tedaj urejale sistem VEM v ZSReg, so bile umeščene v ZPRS-1, saj je ta informacijski sistem, ki omogoča podjetnikom in družbam, da na enem mestu oddajo prijave, predloge ali druge vloge v informacijskem sistemu, dejansko del poslovnega registra in ni namenjen le subjektom vpisa v sodni register, temveč je v podporo tudi postopkom in vpisom subjektom, ki se vpisujejo le v poslovni register. Prenovljeno je bilo tudi poimenovanje sistema iz sistema VEM v sistem SPOT[[38]](#footnote-39).

Uzakonjene so bile tudi nekatere druge pomembne rešitve. Ena takih je bila tudi rešitev, ki je omogočila lažji vpogled o udeležbi fizičnih in pravnih oseb v povezanih osebah. Spletne strani poslovnega in sodnega registra so od tedaj zasnovane tako, da vpogled podatkov o subjektu vpisa v sodni register (npr. gospodarske družbe) vsebuje tudi povezavo do vpogleda podatkov o udeležbi ustanoviteljev, družbenikov, zastopnikov ali članov nadzora v povezanih osebah (poslovnih subjektih). Navedena rešitev je pravzaprav nadgradila iskanje po (povezanih) osebah[[39]](#footnote-40). Rešitvi prispevata k večji preglednosti delovanja poslovnih subjektov in integriteti slovenskega poslovnega okolja ter k varnosti pravnega prometa.

Področje sodnega registra podrobneje urejata še dva podzakonska akta vlade:

* Uredba o sodnem registru (USReg)[[40]](#footnote-41) določa podrobnejša pravila v zvezi s predlogi za vpis v sodni register (kot je način vlaganja predlogov za vpis v elektronski obliki, uporabo obrazcev predlogov za posamezne vrste vpisov v sodni register, način predložitve listin v elektronski obliki in pretvorbo in overitev listin, ki se priložijo predlogom za vpis), poleg tega pa še pravila o načinu opravljanja vpisov in vročanja v elektronski obliki, načinu objave vpisov in objave predložitve listin, o vodenju informatizirane glavne knjige in informatizirane zbirke listin ipd.
* Uredba o vpisu družb in drugih pravnih oseb v sodni register[[41]](#footnote-42) pa v skladu z načelom formalnosti postopka vpisa v sodni register podrobneje ureja vsebino predlogov za posamezne vrste vpisov v sodni register ter listine in dokaze, ki jih je treba priložiti predlogu za vpis.
1. **Razlogi za sprejem predloga zakona**

1.1. Na ravni EU ne obstaja kodificirano pravo družb, temveč se približevanje pravnih redov držav članic s ciljem ustvarjanja dobrega poslovnega okolja na notranjem trgu EU in spodbujanjem svobodne gospodarske pobude dosega s harmonizacijo posameznih sklopov prava družb in določanjem enotnih minimalnih standardov. Harmonizacija se nanaša na zaščito interesov in pravic delničarjev, ohranjanje kapitala, zaščitne ukrepe za varovanje interesov družbenikov in tretjih oseb, pravila o prevzemnih ponudbah za delniške družbe, razkrivanje informacij o podružnicah, združitve in delitve, minimalna pravila za d. o. o. z enim družbenikom, finančna poročila in računovodstvo, enostavnejši in hitrejši dostop do informacij o družbah.

V letu 2017 je bila izvedena kodifikacija temeljnih direktiv, ki urejajo pravo (kapitalskih) gospodarskih družb, ki so obravnavale navedena ključna področja. Natančneje, z Direktivo (EU) 2017/1132[[42]](#footnote-43) Evropskega parlamenta in Sveta z dne 14. junija 2017 o določenih vidikih prava družb (kodificirano besedilo, ki velja za EGP), so bile zaradi pravne jasnosti in varnosti v tej direktivi kodificirane in nadomeščene te dotedanje direktive:

1. Direktiva 82/891/EGS[[43]](#footnote-44) o delitvi delniških družb;
2. Direktiva 89/666/EGS[[44]](#footnote-45) o razkritjih podružnic, ki jih v državi EU odprejo nekatere oblike družb, za katere velja zakonodaja druge države;
3. Direktiva 2005/56/ES[[45]](#footnote-46) o čezmejnih združitvah kapitalskih družb;
4. Direktiva 2009/101/ES[[46]](#footnote-47) o uskladitvi zaščitnih ukrepov za varovanje interesov družbenikov in tretjih oseb, ki jih države EU zahtevajo od gospodarskih družb v skladu z drugim pododstavkom člena 48 Pogodbe o delovanju Evropske unije, zato da se oblikujejo zaščitni ukrepi z enakim učinkom v vsej Skupnosti;
5. Direktiva 2011/35/EU[[47]](#footnote-48) o združitvi delniških družb;
6. Direktiva 2012/30/EU[[48]](#footnote-49) o uskladitvi zaščitnih ukrepov za varovanje interesov družbenikov in tretjih oseb, ki jih države EU zahtevajo od gospodarskih družb v pomenu drugega odstavka člena 54 Pogodbe o delovanju Evropske unije, glede ustanavljanja delniških družb ter ohranjanja in spreminjanja njihovega kapitala.

Nekatere izmed teh dotedanjih direktiv so bile tudi že prenesene v slovenski pravni red z ZSReg (prim. drugi odstavek veljavnega 1. člena ZSReg).

Po letu 2017 sta bili na ravni EU sprejeti direktivi, ki sta nadgradili (spremenili in dopolnili) ureditev navedene kodificirane Direktive (EU) 2017/1132 prava gospodarskih družb, in sicer:

– Direktiva (EU) 2019/1151[[49]](#footnote-50) z dne 20. junija 2019 o spremembi Direktive (EU) 2017/1132 glede uporabe digitalnih orodij in postopkov na področju prava družb (t. i. digitalizacijska direktiva) in

– Direktiva (EU) 2019/2121[[50]](#footnote-51) z dne 27. novembra 2019 o spremembi Direktive (EU) 2017/1132 glede čezmejnih preoblikovanj, združitev in delitev (t. i. mobilnostna direktiva).

Navedene spremembe pravne ureditve na ravni EU terjajo prilagoditev pravnih ureditev držav članic, kar za pravni red Republike Slovenije pomeni prilagoditev med drugim prava družb ter postopkovnih pravil in delovanja sodnega registra ter zagotovitev tehničnih rešitev in prilagoditev delovanja sodnega registra in njegovo širšo povezljivost s sistemom povezovanja poslovnih registrov[[51]](#footnote-52) – *Business Registers Interconnection System (BRIS)*. Ta bo po novem morala omogočiti še dodatne funkcionalnosti od že obstoječih, ki so bile izvedene v letu 2017 z novelo ZSReg-G, novelo ZGD-1J in novelo ZPRS-1B.

Z **digitalizacijsko direktivo** se z namenom enostavnejšega, hitrejšega in časovno ter stroškovno učinkovitejšega začetka gospodarske dejavnosti z ustanovitvijo družbe ali odprtjem podružnice družbe v drugi državi članici EU ali državi podpisnici Sporazuma o ustanovitvi Evropskega gospodarskega prostora[[52]](#footnote-53) (EGP) širi polje uporabe digitalizacijskih orodij pri ustanavljanju in vpisu kapitalskih gospodarskih družb ter njihovih podružnic.

V prvem delu direktiva zavezuje države članice, da zagotovijo spletna orodja, ki bodo omogočala spletno ustanovitev družbe, vključujoč pripravo ustanovitvenega akta in vpis v register člen (gl. 13g Direktive (EU) 2017/1132). Slovenija je svojo obveznost prenosa omejila na ustanovitev d. o. o. Država članica lahko uporabo digitalizacijskih orodij še dodatno zameji, in sicer le na družbe, katerih osnovni kapital se vplača v denarju (prim. drugi stavek prvega odstavka člena 13g in prilogo IIA Direktive (EU) 2017/1132). Lahko pa se država članica odloči, da spletno ustanovitev omogoči tudi drugim pravnoorganizacijskim oblikam družb. Postopek naj bi potekal v celoti prek spleta s pomočjo spletnih postopkov, ne da bi se morali predlagatelji vpisa v sodni register osebno zglasiti pri katerem koli organu. V ta namen je treba zagotoviti orodja, ki bodo omogočala identifikacijo in komunikacijo prek spletnih povezav. Uporabniku mora biti omogočeno, da tudi vplačila denarnih vložkov lahko izvede po elektronski poti (na račun banke v EU). Država članica naj bi omogočila tudi spletno ustanovitev podružnice gospodarske družbe iz druge države članice, prav tako pa tudi spletni vpis dokumentov družb in informacij o družbah, vključno z njihovimi spremembami (prim. člen 13j Direktive (EU) 2017/1132).

Drugi sklop prenosa digitalizacijske direktive je namenjen zagotavljanju zaščite vseh oseb, ki sodelujejo z družbami. Države članice bi morale imeti možnost, da preprečijo goljufiva ravnanja ali druge zlorabe, tako da lahko posameznim osebam tudi zavrnejo imenovanje za direktorja družbe, pri čemer se ne upoštevajo zgolj pretekla ravnanja te osebe na njihovem ozemlju, temveč tudi, kadar je tako določeno v nacionalnem pravu, informacije, ki jih predložijo druge države članice. V ta namen morajo države članice sprejeti nacionalna pravila glede prepovedi opravljanja funkcije direktorja in omogočijo izmenjavo teh podatkov med državami. Slovenija ima tovrstne prepovedi za imenovanje direktorja predpisane v drugem odstavku 255. členu ZGD-1 in se že upoštevajo kot omejitve pri vpisu v sodni register. Direktiva državam članicam omogoča, da pri vpisu podatkov v nacionalni register upoštevajo, ali pri osebi, ki je predlagana za vpis kot direktorja, obstajajo morebitne prepovedi iz drugih držav članic. Osebi, ki ima trenutno prepoved opravljanja funkcije direktorja v drugi državi članici, lahko država v postopku vpisa v sodni register (oziroma poslovni register) zavrne vpis (ali spremembo) direktorja družbe, katere vpis ustanovitve ali spremembe direktorja se predlaga. Zato so države članice po direktivi zavezane odgovoriti na zahteve druge države članice glede obstoja teh prepovedi. V ta namen bo treba zagotoviti sistem za izmenjavo podatkov med državami članicami. Razširiti bo treba prej opisane funkcionalnosti sistema BIRS oziroma izmenjavo podatkov prek BRIS, ki je bila prvotno vzpostavljena v letu 2018 (sprememba ZSReg-G in ZPRS-1B). Po novem bodo države članice prek sistema BRIS vlagale tudi poizvedbe glede prepovedi opravljanja funkcije direktorja (tako npr. v členu 13i Direktive (EU) 2017/1132).

Prek sistema BRIS pa bo potekala tudi izmenjava obvestil, podatkov ali dokumentov med registrom podružnice in registrom družbe (1) o odprtju podružnice v drugi državi članici, (2) v primeru sprememb podatkov in dokumentov o družbi, ki ima podružnico v drugi državi članici, vključno s podatki o začetku in končanju postopka zaradi insolventnosti družbe, začetku ali končanju likvidacijskega postopka ali podobnega postopka prenehanja, vključujoč podatke o izbrisu družbe iz registra, (3) o zaprtju podružnice ter (4) zagotavljanje podatkov in listin na portalu e-pravosodje, kar predstavlja tretji sklop obveznosti držav članic po digitalizacijska direktivi. Obenem se širi obseg informacij o družbah, ki so dostopne na portalu, podatke pa bodo morale kot že zdaj zagotoviti države članice iz svojih osrednjih registrov prek sistema BRIS (podatki o dejavnosti, spletnem mestu in pravnem statusu družbe, informacije o njenih podružnicah v drugih državah članicah in o osebah, ki so pooblaščene, da zastopajo družbo). Zato morajo države članice zagotoviti, da se vsi dokumenti in informacije o družbah in podružnicah teh družb hranijo v registru v strojno berljivi obliki, ki omogoča iskanje, ali kot strukturirani podatki, ter da se lahko v primeru spletnega vpisa dokumentov in podatkov o družbah izvor in celovitost dokumentov, vloženih prek spleta, elektronsko preveri.

Splošni rok za prenos digitalizacijske direktive je 1. 8. 2021 z možnostjo podaljšanja za eno leto v primeru posebnih okoliščin, ki jih na podlagi prošnje presoja Evropska komisija. Slovenija je to možnost izkoristila. Pravila o prepovedi opravljanja funkcije direktorja je treba prenesti v nacionalni pravni red do 1. 8. 2023, prav tako pa tudi pravila o hrambi dokumentov v strojno berljivi obliki oziroma podatkov v strukturirani obliki.

1.2. Pomemben vidik svobodne gospodarske pobude, ki vključuje pravico do ustanovitve, opravljanja gospodarske dejavnosti in vodenja podjetij, življenja družbe, njenega preživetja in rasti je tudi njena možnost delovanja zunaj državnih mej, kar vključuje možnost izvedbe čezmejne združitve, delitve ali preoblikovanja. Prav v zvezi s čezmejnimi preoblikovanji, združitvami in delitvami je bila na ravni EU v letu 2019 sprejeta **t. i. mobilnostna direktiva**, ki je nadgradila dotedanji okvir prava družb (desete direktive – Direktiva 2005/56/EC). Namen direktive je odpraviti neupravičene ovire za svobodo ustanavljanja družb EU na enotnem trgu z olajšanjem čezmejnih operacij, tj. združitev, delitev preoblikovanj, saj uvaja celovite postopke za te operacije in dodatna pravila o čezmejnih združitvah d. o. o. s sedežem v eni od držav članic EU. Poleg tega direktiva določa podrobna pravila o pravicah delavcev do soodločanja v procesu teh čezmejnih operacij, njen namen pa je zagotoviti, da so delavci ustrezno obveščeni in se z njimi posvetuje o njihovem pričakovanem učinku. Večje zaščite pravic so po direktivi deležni tudi manjšinski delničarji in delničarji, ki nimajo glasovalne pravice, upnikom zadevnih podjetij pa direktiva zagotavlja jasnejše in zanesljivejše zaščitne ukrepe. Direktiva državam članicam nalaga obveznost, da družbam v tovrstnih čezmejnih operacijah združitve, delitve in preoblikovanja omogočijo, da posamezna postopkovna opravila, in sicer razkritje načrta, predložitev vloge za potrdilo pred operacijo ter predložitev vseh informacij in dokumentov za nadzor zakonitosti čezmejne operacije, ki ga opravi ciljna država članica, v celoti opravijo prek spleta, ne da bi se bilo treba predlagateljem osebno zglasiti pri pristojnem organu v državah članicah. Države članice bodo morale omogočiti medsebojno obveščanje ter izmenjavo podatkov in listin o ključnih dokumentih, ki so del postopka čezmejne operacije, med poslovnimi registri držav članic. Izmenjava podatkov in listin bo potekala po sistemu BRIS.

Splošni rok za prenos mobilnostne direktive je 31. januar 2023.

2. Sodni register o fizičnih osebah (ustanovitelji, družbeniki in člani organov subjekta vpisa) ne vodi/obdeluje podatka o datumu rojstva. Z davčno številko pa se vanj vpisujejo le osebe, ki v Republiki Sloveniji nimajo niti stalnega niti začasnega prebivališča (tuji rezidenti). Ker se ne vodi podatek o datumu rojstva, navedeno za sodišče pri vpisu predstavlja težavo pri preverjanju omejitev po 10.a in 255. členu ZGD-1. Težavo pri zagotavljanju pravilnih podatkov predstavlja tudi sedanji način vodenja podatkov o osebah, in sicer se osebe, ki imajo v Republiki Sloveniji stalno ali začasno prebivališče, vodijo po EMŠO, osebe, ki prebivališča v Republiki Sloveniji nimajo, pa po davčni številki. Če oseba v Republiki Sloveniji pridobi prebivališče oziroma ga nima več, mora vložiti predlog za spremembo identifikatorja, s čimer se zamenja vir pridobivanja njenih podatkov ob sami spremembi in pri kasnejšem posodabljanju iz centralnega registra prebivalstva v davčni register oziroma obratno. Če je oseba vpisana v več vlogah oziroma pri več poslovnih subjektih in ne uredi spremembe pri vseh, podatki dajejo javnosti vtis, kot da gre za dve različni osebi. Vzrok je v odsotnosti pravne podlage za ažuriranje podatkov iz centralnega registra prebivalstva in davčnega registra, ne glede na to, s katerim identifikatorjem je oseba sprva vpisana. Vključitev dodatnih identifikatorjev (podatka o davčni številki in datumu rojstva) in vključitev zakonske podlage za ažuriranje podatkov z naveznim znakom davčne številke v centralnem registru prebivalstva v primerih, ko oseba »zamenja« svojo matično evidenco, s katero se podatki izmenjujejo, bi odpravila vse navedene težave ter omogočila tudi izvedbo izmenjave podatkov prek sistema povezovanja poslovnih registrov med državami članicami (pri izmenjavi obvestil o spremembah dokumentov in informacij o družbi in pri poizvedbah o obstoju prepovedi imenovanja za direktorja kapitalske družbe), ki jo državam članica nalaga digitalizacijska direktiva.

## 2. CILJI, NAČELA IN POGLAVITNE REŠITVE PREDLOGA ZAKONA

2.1. Cilji predloga zakona

Sprejem tega predloga zakona se predlaga zaradi uskladitve ureditve sodnega registra s pravili EU, natančneje z Direktivo (EU) 2019/1151 in Direktivo (EU) 2019/2121, ki sta nadgradili ureditev kodificirane Direktive (EU) 2017/1132, katerih uskladitev se bo izvedla še s transpozicijo njunih določb s spremembami ZGD-1 in ZPRS-1 ter drugimi predpisi. Prenos nekaterih podrobnejših pravil direktive in pravil, ki so bolj tehnične narave, se bo izvedel s podzakonskimi akti, k prenosu na izvedbeni ravni pa bodo prispevala tudi prenovljena pravila Zakona o notariatu[[53]](#footnote-54) (v nadaljevanju: ZN; prim. ZN-H, zakonodajni postopek EPA 33-IX)[[54]](#footnote-55), ki vzpostavljajo minimalne standarde in določajo pogoje za sestavo notarskih listin (zapisov, zapisnikov in potrdil) na daljavo prek avdio-video konferenc notarja s strankami.

2.2. Načela v predlogu zakona

S predlogom zakona se ne spreminjajo temeljna načela sodnega registra in registrskega postopka, med katerimi so najpomembnejša:

– **načelo javnosti**, ki zahteva, da morajo biti podatki, vpisani v sodni register, dostopni vsakomur; podatki glavne knjige in nekaterih vrst listin v zbirki listin so javno dostopni prek spleta, dostopnost do njih pa olajšujejo iskalniki; javnost sodnega registra se omogoča tudi z izdelavo izpisa o subjektih vpisa (redni, zgodovinski), izdelavo sestavljenega izpisa (po osebah) in z dostopom do listin pri registrskih sodiščih;

– **načelo zaupanja**, ki zahteva, da škodljive pravne posledice ne prizadenejo tistega, ki v pravnem prometu vestno ravna in se pri tem zanese na podatke, vpisane v sodni register;

– **načelo obveznosti vpisa**, po katerem so subjekti, za katere zakon določa, da se vpisujejo v sodni register, zavezani vložiti predlog za vpis njihove ustanovitve, prav tako pa tudi predlog za vpis sprememb podatkov v zvezi s subjektom vpisa oziroma predlog za izbris v primeru prostovoljnega prenehanja;

– **načelo publicitetnih učinkov vpisa**, ki povzroči neizpodbojno domnevo, da je vsakomur znan podatek, ki je o subjektu vpisa vpisan v sodni register,

– **načelo oblikovalnih učinkov vpisov**, ki velja za vse tiste vpise, za katere ZGD-1 ali drug zakon določa, da začnejo pravno učinkovati z ustreznim vpisom v sodni register.

Za sam postopek vpisa v sodni register, ki je vrsta nepravdnega postopka, pa veljajo:

– **načelo dispozitivnosti**, po katerem se postopek praviloma začne na podlagi vloženega predloga;

– **načelo formalnosti postopka**, po katerem sodišče praviloma odloči le na podlagi listin, priloženih predlogu, ob upoštevanju že vpisanih podatkov in po potrebi tudi na podlagi listin, ki so že v zbirki listin;

– **načelo vrstnega reda vpisa** in **hitrosti postopka**, po katerem mora sodišče zadeve obravnavati po vrsti, kot jih je prejelo, in pri tem postopati hitro; v postopku ni dovoljena vrnitev v prejšnje stanje in ni mirovanja postopka;

– **obvezno elektronsko vlaganje predlogov za vpise** v sodni register, in sicer za vse predloge, ki se nanašajo na subjekt vpisa, organiziran kot d. d., SE. k. d. d. in d. o. o., predloge za vpis ustanovitve d. n. o. ali k. d. ter vse predloge, ki se nanašajo na podružnico gospodarske družbe ali podružnico tujega podjetja.

2.3. Poglavitne rešitve

**a) Predstavitev predlaganih rešitev**

Najpomembnejše rešitve predloga zakona lahko strnemo v naslednje sklope:

1. Spletna ustanovitev družb in podružnic tujih podjetij ter vpis njihovih sprememb

Predlog zakona bo skupaj z zakonskimi spremembami ZGD-1 (predlog ZGD-1L) in ZN (ZN-H) nadgradil ureditev ustanovitve enostavne d. o. o. prek spletnih orodij sistema SPOT. Vzpostavljene bodo tudi zakonske podlage za ustanovitev drugih oblik kapitalskih gospodarskih družb na način, da strankam ne bo nujno treba fizično obiskati notarja ali točke SPOT. Listine, potrebne za vpis v sodni register, ki so ključne za ustanovitev družbe, bo lahko notar sestavil ali potrdil ali overil podpise tudi prek varne avdio-video povezave s stranko ter na podlagi teh v imenu stranke sestavil in vložil predlog za vpis v sodni register. Notarska zbornica Slovenije bo v podporo notarskemu poslovanju vzpostavila in upravljala programsko opremo, ki bo predstavljala videokomunikacijski sistem za sestavo notarskih listin na daljavo z možnostjo videoelektronske identifikacije (gl. 38.b člen ZN-H). Na enak način bodo lahko družbe »na daljavo« zagotovile tudi vpis sprememb v sodni register (vključno z vložitvijo predlogov za objavo listin ali vpis v sodni register, potrebnih za izvedbo postopka čezmejne združitve, čezmejne delitve ali čezmejnega preoblikovanja), tuja podjetja pa v Sloveniji registrirala svojo podružnico (gl. obrazložitev dopolnitev 27. člena ter novega 27.a in novega 27.b člena ZSReg).

2. Razbremenitev strank obveščanja registrskih sodišč o spremembah

Predlog zakona razbremenjuje zastopnike podružnic tujih podjetij iz držav članic v Sloveniji obveščanja registrskih sodišč o nekaterih spremembah v zvezi s tujim podjetjem v državi njegovega sedeža, saj bo sodni register o spremembah obveščen prek sistem povezovanja poslovnih registrov držav članic. Prav tako bo registrsko sodišče, kadar ima družba s sedežem v Sloveniji registrirane podružnice v drugih državah članicah, obveščalo tuje registre o vpisu sprememb glede družbe (npr. sprememba firme, sprememba zastopnikov), ki so pravno pomembni tudi za vpis sprememb v poslovni register v državi članici, v katerega je vpisna podružnica te družbe (prim. spremembe in dopolnitve 4.a, 5. in 6. člena ZSReg). Družbe oziroma njihovi zastopniki bodo razbremenjeni tudi nekaterih opravil obveščanja registrskih organov v postopku izvedbe čezmejne združitve, čezmejne delitve ali čezmejnega preoblikovanja.

3. Večja preglednost in ažurnost podatkov

Širi se nabor podatkov in listin, ki se bodo izmenjevali med državami članicami po sistemu povezovanja poslovnih registrov. Z izmenjavo podatkov med poslovnimi registri držav članic po sistemu povezovanja poslovnih registrov se zagotavlja večja preglednost delovanja gospodarskih subjektov in ažurnost podatkov o njih in bo prispevala k večji varnosti pravnega prometa, saj vpis sprememb ni več nujno odvisen le od vložitve predloga za vpis sprememb s strani gospodarskih subjektov in njihovih zastopnikov (spremembe 49.a člena v zvezi s spremembami 4., 4.a, 5. in 6. člena ZSReg).

S predlogom zakona se širi tudi nabor podatkov, ki se v sodnem registru vodijo o fizičnih osebah, tako da se bosta v sodnem registru po predlagani spremembi za vse fizične osebe kot ustanoviteljih, družbenikih, zastopnikih ali članih nadzornih organov vodila tudi datum rojstva in davčna številka. Davčna številka ne bi bila razvidna iz javnih objav, datum rojstva pa bi bil pri javnem dostopu do informatizirane glavne knjige sodnega registra omejen na letnico rojstva, v izpisih iz sodnega registra in v listinah, ki so vključene v informatizirano zbirko listin, pa bi bil razviden.

4. Hitrejši postopki

Čezmejna izmenjava obvestil, podatkov in listin, možnost ustanovitve družbe in podružnic ter vpisa sprememb podatkov in listin prek spleta bodo omogočili hitrejšo izvedbo novih vpisov in sprememb v register (spremembe, 4.a, 5., 49.a in 49.b člena ter nova 27.a in 27.b člen ZSReg).

**b) Način reševanja**

Vprašanja oziroma rešitve, ki izhajajo iz predloga zakona, se bodo reševala z izvajanjem tega zakona. Potrebna bo tudi uskladitev Uredbe o sodnem registru[[55]](#footnote-56) in Uredbe o vpisu družb in drugih pravnih oseb v sodni register.[[56]](#footnote-57)

**c) Normativna usklajenost predloga**

Predlog zakona je usklajen z veljavnim pravnim redom, splošno veljavnimi načeli mednarodnega prava in mednarodnimi pogodbami, ki zavezujejo Republiko Slovenijo in katerih določbe se prenašajo v slovenski pravni red. Predlog zakona je usklajen z ZGD-1, ZPRS-1, ZN in predpisi s področja elektronskih identifikacij in storitev zaupanja[[57]](#footnote-58). Pri oblikovanju rešitev v predlogu zakona so upoštevani tudi predlogi njihovih zakonskih sprememb.

**č) Usklajenost predloga predpisa**

* S samoupravnimi lokalnimi skupnostmi:

Besedilo predloga zakona je bilo v času strokovnega usklajevanja (1. 8. 2022) poslano v mnenje Skupnosti občin Slovenije, Združenju občin Slovenije in Združenju mestnih občin Slovenije, ki pripomb k besedilu niso dali.

* S civilno družbo oziroma ciljnimi skupinami, na katere se predlog zakona nanaša, in s subjekti, ki so na poziv predlagatelja neposredno sodelovali pri pripravi predloga zakona oziroma so dali mnenje (znanstvene in strokovne institucije, nevladne organizacije in posamezni strokovnjaki ter predstavniki zainteresirane javnosti):

V strokovni razpravi so pri oblikovanju rešitev v predlogu zakona sodelovali predstavniki Agencije Republike Slovenije za javnopravne evidence in storitve, Vrhovnega sodišča Republike Slovenije, Ministrstva za gospodarstvo, turizem in šport, Ministrstva za javno upravo ter Ministrstvo za digitalno preobrazbo in Notarska zbornica Slovenije. Predlog za dopolnitev Zakona o sodnem registru je dala tudi Komisija za preprečevanje korupcije.

K objavljenemu osnutku predloga zakona z dne 1. 8. 2022 na portalu e-demokracija civilna družba in zainteresirana strokovna javnost nista dali pripomb. Predlagatelj je 1. 8. 2022 osnutek predloga zakona v okviru predstavnikov civilne družbe poslal v mnenje Gospodarski zbornici Slovenije, Obrtno-podjetniški zbornici Slovenije, Odvetniški zbornici Slovenije in Notarski zbornici Slovenije. Prikaz usklajevanja s strokovno in zainteresirano javnostjo je predstavljen v nadaljevanju pod 7. točko uvodne obrazložitve.

## 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA

Zaradi prenosa digitalizacijske in mobilnostne direktive bo treba nadgraditi obstoječe informacijske sisteme Poslovnega registra Slovenije in sistem za podporo poslovnih subjektov, da bodo omogočene dodatne tehnološke rešitve za oddajo predlogov za vpis v sodni register. Agencija Republike Slovenije za javnopravne evidence in storitve ocenjuje, da bodo za zagotovitev tehnoloških rešitev potrebna finančna sredstva v višini 540.000 EUR. Ker bo prenos navedenih direktiv izveden tudi z Zakonom o spremembah in dopolnitvah Zakona o gospodarskih družbah (predlog ZGD-1L) in ker ni mogoče podati finančnih posledic ločeno za vsak predlog zakona posebej, sta ocena navedenih finančnih posledic in njihov način zagotovitve opredeljena v uvodni obrazložitvi predloga Zakona o spremembah in dopolnitvah Zakona o gospodarskih družbah (predlog ZGD-1L).

Za nadgradnjo sistema za podporo poslovnih subjektov Ministrstvo za javno upravo ocenjuje, da bodo potreba finančna sredstva v višini 500.000 eurov.

Predlog zakona nima finančnih posledic za druga javna finančna sredstva.

## 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET

Finančne posledice predlaganega zakona bodo zaradi potrebnih nadgradenj sistema za podporo poslovnih subjektov Ministrstvu za javno upravo začele nastajati proti koncu leta 2023 in se bodo v celoti odrazile v proračunu za leto 2024. Glede na to, da sta proračuna za leti 2023 in 2024 že sprejeta, bo moralo Ministrstvo za javno upravo sredstva za vse morebitne finančne posledice sprejetega zakona zagotoviti v okviru njegovega finančnega načrta s prerazporeditvami oziroma ob rebalansu ali spremembi proračuna.

## 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE

5.1. Pravo EU

S predlogom zakona se v pravni red prenašajo pravila teh dveh direktiv Evropske unije, ki sta nadgradili ureditev kodificirane Direktive (EU) 2017/, in sicer:

– Direktiva (EU) 2019/1151[[58]](#footnote-59) z dne 20. junija 2019 o spremembi Direktive (EU) 2017/1132 glede uporabe digitalnih orodij in postopkov na področju prava družb (t. i. digitalizacijska direktiva) in

– Direktiva (EU) 2019/2121[[59]](#footnote-60) z dne 27. novembra 2019 o spremembi Direktive (EU) 2017/1132 glede čezmejnih preoblikovanj, združitev in delitev (t. i. mobilnostna direktiva).

5.2. Prikaz ureditve v drugih pravnih sistemih

Naša ureditev v ZSReg je oblikovana po vzoru ureditve v avstrijskem zakonu o sodnem registru (*Firmenbuchgesetz*). Za germansko korporacijsko ureditev, ki jo poznata Nemčija in Avstrija in ki jo pri nas določa ZGD-1, je značilen sistem nadzora predpostavk za pravno učinkovanje korporacijskih dejanj družbe, po katerem o spremembi statuta ali družbene pogodbe in o drugih pomembnih korporacijskih dejanjih (na primer spremembi osnovnega kapitala ali statusnem preoblikovanju) odloča sodišče. Ker o teh predpostavkah sodišče odloča v zvezi z vpisom pravnih posledic korporacijskih dejanj v register, ta register tako v Nemčiji kot tudi v Avstriji vodi sodišče. V drugih državah članicah, ki imajo drugačno korporacijsko ureditev, pa register družb vodijo različni organi – navadno gospodarska zbornica ali drug organ, ki opravlja podobno funkcijo. Ker Direktiva (EU) 2017/1132 natančno določa podatke, ki se vpišejo, način objave, učinke vpisov ter delovanje sistema povezovanja poslovnih registrov držav članic (sistem BRIS) se ureditve v državah članicah med seboj pomembneje ne razlikujejo.

**Nemčija**

Nemčija je prenos določb Direktive (EU) 2019/1151 izvedla s posebnim zakonom, ki je spremenil in dopolnil njene številne zakone, *Gesetz zur Umsetzung der Digitalisierungsrichtlinie* (DiRUG), ki predstavlja dokaj korenite spremembe dotedanjega sistema. V skladu z možnostmi, ki jih dopušča digitalizacijska direktiva, je DiRUG omogočil spletno ustanovitev za družbe z omejeno odgovornostjo (gl. 20. člen DIRUG, spremembe *Gesetz betreffend die* GmbH) s pomočjo video komunikacije notarja s strankami, vključno z javno overitvijo s kvalificiranim elektronskim podpisom. Zvezna notarska zbornica bo vzpostavila in upravljala videokomunikacijski sistem, ki bo omogočal video komunikacijo notarjev s strankami, tehnično izvedbo video identifikacije stranke in elektronsko podpisovanje oziroma overitev prek video povezave (gl. 3. člen DiRUG, dopolnitev Zveznega zakona o notariatu – *Bundesnotarordnung* in 4. člen DiRUG, dopolnitve Zakona o overitvah – *Beurkundungsgesetzes*). Za identifikacijo se bodo med drugim uporabila sredstva elektronske identifikacije visoke ravni zaupanja. Z izvedbo spletnih postopkov prek video povezave z notarjem (gl. 1. člen DiRUG, dopolnitev 12. člena *Handelsgesetzbuch* (HGB)) je Nemčija ohranila dotedanji visok standard postopkov notarske overitve. Registracija listin prek varne video povezave je omogočena tudi podružnicam tujih kapitalskih družb iz držav članic EU in EGP ter oddaja dokumentov in informacij v zvezi s spremembami pravno pomembnih dejstev o kapitalski družbi (prim. 1. člen DiRUG, dopolnitev 12. člena HGB). Z zakonom o izvedbi digitalizacijske direktive je Nemčija tudi poenotila sistem obveščanja javnosti o vpisih v register le z objavo v registru, ki se je do tedaj uizvajala tudi z obveščanjem prek portala za obveščanje. Zadostuje, da so vpisi javno poznani tako in takrat, ko so (že) prvič prek spleta dostopni s pridobitvijo iz registra (gl. 1. člen DiRUG, sprememba 8.b in 10. člena HGB in 13. člen DiRUG, spremembe *Unternehmensregisterverordnung*). Zaradi zahtev digitalizacijske direktive so se dopolnile tudi zakonske podlage glede izmenjevanja obvestil o razkritju podatkov o podružnicah (gl. 1. člen DiRUG, dopolnitve 9.b člena HGB); podatki o podružnicah, ki jih družba s sedežem v Nemčiji ustanovi v državi članici EU ali podpisnici sporazuma EGP, se bodo vpisovali tudi v poslovni register v Nemčiji (gl. 1. člen DiRUG, nov 13.a člena HGB in 7. člen DiRUG, spremembe *Handelsregisterverordnung*). Izvedbeni zakon DiRUG je vzpostavil tudi zakonske podlage za čezmejno izmenjavo informacij o ovirah za imenovanje za direktorje družb, tako da se bodo pri imenovanju direktorja v nemški družbi upoštevale tudi ovire za imenovanje, ki jih bo država prejela z obvestilom od drugih držav članic (gl. 1. člen DiRUG, nov 9.c člena HGB) ter o izmenjavi letnih poročil med registrom družbe ter registrom podružnice (gl. 1. člen DiRUG, dopolnitve 9.b člena HGB).

**Italija**

Italija je zahteve digitalizacijske direktive prenesla s posebnim zakonodajnim odlokom o prenosu direktive (*Decreto legislativo n° 183 dell’8 novembre 2021, Recepimento della direttiva (UE) 2019/1151 del Parlamento europeo e del Consiglio, del 20 giugno 2019, recante modifica della direttiva (UE) 2017/1132 per quanto concerne l’uso di strumenti e processi digitali nel diritto societario*). Italija je enako kot Nemčija predvidela spletne postopke ustavitve družbe s sestavo akta o ustanovitvi prek video konference notarja z ustanovitelji. Spletne postopke ustavitve je predvidela za družbe z omejeno odgovornostjo in enostavne družbe z omejeno odgovornost ter podružnice (prim. 2. in 6. člen zakonodajnega odloka). V ta namen bo poslovanje notarjev podprto s posebno informacijsko rešitvijo, ki bo omogočala preverjanje in potrjevanje identitete uporabnikov, stalno video povezavo udeleženih strank in vizualizacijo listin, ki jih bo treba elektronsko podpisati. Za identifikacijo se bodo lahko uporabila sredstva elektronske identifikacije visoke in srednje ravni zaupanja. Dokumenti in podatki, ki bodo predloženi poslovnemu registru, bodo v registru hranjeni v elektronski odprti obliki ali kot strukturirani podatki. Zakon predvideva tudi medsebojno obveščanje poslovnih registrov glede registracije in zaprtja podružnic prek sistema BRIS (4. člen zakonodajnega odloka) in elektronsko predložitev listin, pri čemer se bodo tudi tu uporabljala sredstva elektronske identifikacije visoke ali srednje ravni. 6. člen, s katerim se uzakonjajo zahteve direktive, povezane z razkritjem podružnic, natančno določa podatke, ki se vpisujejo v register v zvezi s podružnicami, vključno s podatki, ali se nad družbo vodi kateri od insolvenčnih ali likvidacijskih postopkov, predstavlja pa tudi zakonsko podlago za izmenjavo podatkov o podružnicah in družbah v sistemu BRIS. Zakonska podlaga za izmenjavo podatkov o diskvalifikacijah direktorjev je urejena v 7. členu. Italija bo prek sistema BRIS omogočala brezplačen vpogled v dokumente in podatke o kapitalskih družbah za širok nabor pravnih dejstev, vključno s podatki o podružnicah, ki jih je posamezna družba odprla v drugih državah članicah. V skladu z zahtevami direktive bo brezplačna tudi izmenjava podatkov in listin med registri držav članic (8. člen). Vpogled in izmenjava podatkov po sistemu BRIS bo zagotovljena za kapitalske družbe, možna pa bo tudi za druge oblike družb (gl. 10. člen).

**Hrvaška**

Hrvaška je določbe digitalizacijske direktive v svoj pravni red prenesla z zakonskimi spremembami *Zakona o sudskom registru* in *Zakona o trgovačkim društvima*. V marcu 2022 se je končala sočasna zakonodajna obravnava obeh zakonov, ki jih je v zakonodajno obravnavo v decembru 2021 predložila vlada. Navedene predlagane spremembe predstavljajo nadgradnjo pravne ureditve, uzakonjene v letu 2019, po kateri je bilo že do tedaj možno na daljavo ustanoviti d. o. o. in enostavno d. o. o. prek spletnih strani sodnega registra ali posebnega poslovnega portala, ki ga upravlja ministrstvo, pristojno za gospodarstvo – portal START <https://start.gov.hr/st/index.html> (prim. 397.a člen *Zakona o trgovačkim društvima* ter *Pravilnik o poduzimanju radnji u postupku osnivanja trgovačkih društava na daljinu* (Narodne novine, br. 65/2019). Ustanovitev se izvede z izpolnjevanjem elektronskih obrazcev v aplikaciji, ki so dostopni na portalu, po predhodni prijavi s sredstvom nacionalne digitalne identifikacije visoke ravni zaupanja (40.b člen *Zakona o sudskom registru*). Ustanovitev na podlagi obrazcev poteka na daljavo brez pooblaščenca oziroma notarja kot pooblaščenca stranke pri ustanavljanju (prim. 52.a člen *Zakona o sudskom registru*); omogočena je za d. o. o. in enoosebno d. o. o. Zadnje zakonodajne spremembe pa zagotavljajo tudi lažje ustanavljanje podružnic gospodarskih družb in možnost izvedbe vpisa novih podatkov njihovih sprememb ter dokumentov na daljavo (prim. peti odstavek 37. člena Zakona o sudskom registru). Spreminja se tudi koncept ustanovitve d. o. o., kadar pri ustanavljanju d. o. o. sodeluje notar (prim. 397.f člen *Zakona o trgovačkim društvima*). Stranke (ustanovitelji) bodo lahko na daljavo pooblastile notarja kot njihovega pooblaščenca, da jih zastopa in vodi postopek ustanovitve družbe. Notar, ki bo vključen v proces ustanovitve na daljavo, bo pri enostavni d. o. o. sestavil družbeno pogodbo ustanoviteljev oziroma overil izjavo enega ustanovitelja oziroma sestavil zapisnik o izpolnitvi obrazca o ustanovitvi. Komunikacija med ustanovitelji in notarjem bo potekala na daljavo prek video elektronske povezave. Notar je po predlogu zakona pooblaščen, da lahko zahteva fizično prisotnost strank, če sumi, da so predlagatelji ustanovitve ponaredili ali zlorabili identiteto, da so poslovno nesposobni, nimajo pooblastil za vložitev vloge, kršijo predpise o preprečevanju pranja denarja ali gre za druge kršitve. Da bi se zagotovila zaščita oseb, ki poslujejo s podjetji in podružnicami, ter preprečilo goljufivo ravnanje ali druge oblike zlorab, bodo lahko pristojni organi preverjali, ali pri osebi, ki je predlagana za direktorja, obstajajo prepovedi imenovanja na ravni držav članic. Ministrstvo za pravosodje bo v ta namen vzpostavilo in upravljalo tudi evidenco podatkov o omejitvah. Kot predvideva direktiva, se bo obveščanje o morebitnem obstoju omejitev glede imenovanja izvajalo s pomočjo sistema BIRS. Sodišče bo tako lahko v postopku vpisa ali zamenjave člana uprave, izvršnega direktorja, prokurista itd. preverilo, ali je oseba, ki je vpisana v register oseb, ki ne morejo biti »zastopniki« družbe, ker je tej osebi prepovedano opravljati poklic v Republiki Hrvaški ali drugi državi članici Evropske unije. Kadar se bo družba ustanavljala na daljavo brez udeležbe notarja in bo registrsko sodišče v postopku ustanovitve posumilo na nezakonitost pri ustanovitvi (npr. zaradi zlorabe identitete ali podvomilo o poslovni sposobnosti ipd.), bo izdalo sklep, s katerim bo napotilo predlagatelja vpisa ustanovitve, naj v 15 dneh vloži predlog prek notarja. Če predlagatelj ne bo ravnal po sklepu sodišča, se bo štelo, da je predlog umaknil.

Poleg tega se s predlogom zakona črta določilo, da mora biti denarni depozit v celoti vpisan (najpozneje) v enem letu od dneva vpisa družbe v sodni register in da je ustanovitelj, ki ni vplačal denarnih vložkov za pridobljeni poslovni delež, odgovoren za obveznosti družbe osebno in skupaj z drugimi ustanovitelji, ki niso plačali vložkov za prevzete poslovne deleže do višine nevplačanega osnovnega kapitala. Denarni vložek bo treba vplačati na račun družbe pri finančni instituciji v Republiki Hrvaški ali kot depozit na fiduciarni račun notarja, odprt pri finančni instituciji v Republiki Hrvaški. Kreditna institucija oziroma notar pa nato izda potrdilo, da lahko družba prosto razpolaga z vplačanim zneskom po vpisu v sodni register.

## 6. DRUGE POSLEDICE, KI JIH BO IMEL SPREJEM ZAKONA

6.1. Administrativne in druge posledice

a) v postopkih oziroma poslovanju javne uprave ali pravosodnih organov:

Zaradi prenosa digitalizacijske in mobilnostne direktive in izpolnjevanja obveznosti, ki jih ti direktivi nalagata državam članicam, bo treba nagraditi obstoječi sistem sporočanja obvestil, podatkov in listin prek sistema povezovanja poslovnih registrov držav članic. Kolikor bodo rešitve, opisane v točki b, po eni strani predstavljale razbremenitev strank obveznosti do javne uprave in pravosodnih organov, pa bo po drugi strani to pomenilo obremenitev za te organe, saj bo treba nagraditi obstoječe informacijske rešitve nacionalnega vozlišča sistema povezovanja poslovnih registrov (BRIS), ki bodo omogočale izmenjavo obvestil, podatkov in listin prek sistema povezovanja poslovnih registrov držav članic. Obenem bo treba nadgraditi aplikacijo Poslovnega registra Slovenije in centralno informatizirano bazo sodnega registra, po kateri se bodo nekatere kategorije podatkov, ki se trenutno vodijo v sodnem registru še v nestrukturirani obliki, po novem vodile kot strukturirani podatki. Zaradi izpolnjevanja obveznosti iz digitalizacijske direktive, ki državam članicam nalaga vzpostavitev postopkov za spletno ustanovitev družb ali vpisa njenih informacij, dokumentov in listin (točka c, 3. odstavka člena 13g direktive), 4. odstavek člena 13j), bo treba vzpostaviti tudi potrebne informacijske rešitve, ki se bodo zagotovile z nadgradnjo portala in sistema SPOT.

b) pri obveznostih strank do javne uprave ali pravosodnih organov:

Predlog zakona nima posebnih negativnih posledic za obveznosti strank do javne uprave ali pravosodnih organov. Novo obveznost bo za subjekte vpisa (kapitalske družbe) predstavljal vpis podatkov o podružnicah, ki jih je družba, ki je vpisana v slovenski sodni register, ustanovila v drugi državi članici. Navedeni podatek bo prispeval k večji preglednosti gospodarskih subjektov in varnosti pravnega prometa na ravni notranjega trga. A ob enem bo imel zakon za stranke pozitivne učinke; v primeru določenih sprememb o podružnici tujega podjetja oziroma o družbi, ki ima ustanovljeno podružnico v drugi državi članici, zakon razbremenjuje subjekte vpisa (kapitalske družbe in podružnice tujega podjetja) in njihove zastopnike določenih obveznosti vložitve predloga za vpis sprememb, saj bo registrsko sodišče o spremembi nekaterih pravno relevantnih dejstev obveščeno že prek sistema povezovanja poslovnih registrov držav članic in bo na podlagi tega obvestila izvedlo postopek vpisa v sodni register po uradni dolžnosti. Po predlaganih rešitvah bo po sistemu BRIS v zvezi s to razbremenitvijo potekala izmenjava oziroma prejem naslednjih podatkov ali listin:

– prejem obvestila o spremembah podatkov o tujem podjetju iz države članice, ki se vpisujejo v sodni register na podlagi prvega odstavka 4.a člena tega zakona, ali obvestila o začetku ali končanju postopka likvidacije, postopka zaradi insolventnosti, postopka izbrisa ali postopka prenehanja tujega podjetja iz države članice, zaradi vpisa podatkov po uradni dolžnosti po sedmem odstavku 4.a člena tega zakona;

– prejem obvestila o prenehanju poslovanja tujega podjetja iz države članice in izbrisu iz registra po osmem odstavku 4.a člena tega zakona zaradi izvedbe postopka izbrisa podružnice tujega podjetja iz države članice po uradni dolžnosti po 683.a členu ZGD-1;

– prejem obvestila registra iz države članice o vpisu ali zaprtju tuje podružnice, ki jo je kapitalska družba, vpisna v sodni register, ustanovila v državi članici, z namenom izvedbe postopka vpisa teh podatkov po uradni dolžnosti v sodni register med podatke o kapitalski družbi (po novem sedmem, osmem in devetem odstavku 5. člena ZSReg; gl. tudi novo 7. točko prvega odstavka 5. člena ZSReg);

– izmenjava obvestil, podatkov in listin pri čezmejnih operacijah med registri držav članic zaradi vpisa sprememb v sodni register (npr. posredovanje in dostop do potrdila, s katerim registrsko sodišče potrdi, da so opravljena pravna opravila, ki jih je bilo treba opraviti za čezmejno združitev, čezmejno delitev ali čezmejno preoblikovanje (enajsti in dvanajsti odstavek 622.k, enajsti in dvanajsti odstavek 638.k in enajsti in dvanajsti odstavek 661.j člena ZGD-1), in prejem tovrstnega potrdila, ki ga posreduje register države članice; posredovanje obvestila registrskega sodišča o vpisu čezmejne združitve, čezmejne delitve ali čezmejnega preoblikovanja (četrti odstavek 622.l člena, peti odstavek 638.l in peti odstavek 661.k člena ZGD-1) in prejem tovrstnega obvestila, ki ga posreduje register države članice (trinajsti odstavek 622.k, trinajsti in štirinajsti odstavek 638.k in trinajsti odstavek 661.j člena ZGD-1).

Zaradi zagotavljanja varstva osebnih podatkov fizičnih oseb in sorazmernosti posegov v ustavno pravico do informacijske zasebnosti posameznikov je v skladu s predlaganimi spremembami 48.c člena ZSReg javna objava njihove davčne številke v sodnem registru izvzeta, javna objava datuma rojstva pa je v spletno dostopni informatizirani glavni knjigi omejena le na letnico rojstva. Datum rojstva bo razviden iz izpisov iz sodnega registra, v listinah, ki so vložene v informatizirano zbirko listin in v odločitvah sodišč o vpisu, ki se javno objavijo (npr. sklep sodišča o vpisu podatkov družbenika, zastopnika ali člana organa nadzora).

6.2. Presoja posledic na okolje, ki vključuje tudi prostorske in varstvene vidike

Predlog zakona nima posledice na okolje.

6.3 Presoja posledic na gospodarstvo

Predlog ne bo imel negativnih posledic za gospodarstvo. S tem predlogom zakona ter na podlagi sprememb ZGD-1 (predlog ZGD-1L) in ZN (ZN-H) bo nadgrajena ureditev ustanovitve enostavne d. o. o. prek spletnih orodij sistema SPOT. Vzpostavljene bodo tudi zakonske podlage za ustanovitev drugih oblik kapitalskih gospodarskih družb na način, da strankam ne bo nujno treba fizično obiskati notarja ali točko SPOT. Vpis v sodni register bo lahko temeljil tudi na listinah, ki jih bo notar sestavil, potrdil ali overil na podlagi varne avdio-video povezave s strankami. Obenem se bo z nadgradnjo sistema povezovanja poslovnih registrov držav članic razširil nabor podatkov, ki se bo po novem izmenjeval med državami članicami oziroma njihovimi poslovnimi registri. Z nadgradnjo že vzpostavljenih enotnih komunikacijskih poti med poslovnimi registri se bodo pospešili tudi postopki v zvezi s čezmejnimi združitvami, čezmejnimi delitvami in čezmejnimi preoblikovanji ter vpisi sprememb v register v zvezi s podružnicami tujih podjetij. Tako bo zagotovljena večja preglednost delovanja gospodarskih subjektov na območju držav članic in EGP in okrepljena varnost pravnega prometa.

6.4 Presoja posledic na socialnem področju

Predlog zakona nima posledic na socialnem področju.

6.5. Presoja posledic na dokumente razvojnega načrtovanja

Predlog zakona nima posledic na dokumente razvojnega načrtovanja.

6.6. Presoja posledic za druga področja

Predlog zakona nima posledic na drugih področjih.

6.7. Izvajanje sprejetega predpisa

Vlada oziroma resorno ministrstvo bo predstavilo zakon širši javnosti z javno oziroma spletno predstavitvijo sprejetega zakona.

6.8. Druge pomembne okoliščine v zvezi z vprašanji, ki jih ureja predlog zakona

/

## 7. PRIKAZ SODELOVANJA JAVNOSTI PRI PRIPRAVI PREDLOGA ZAKONA

Ministrstvo za pravosodje je 31. marca 2022 poslalo **prvi delovni osnutek predloga zakona** v strokovno usklajevanje. Osnutek predloga zakona je v pregled in mnenje poslalo takratnemu Ministrstvu za gospodarski razvoj in tehnologijo, Ministrstvu za javno upravo, takratni Službi za Vlade za digitalno preobrazbo, Vrhovnemu sodišču Republike Slovenije, Agenciji Republike Slovenije za javnopravne evidence in storitve ter Notarski zbornici Slovenije.

Na podlagi prejetih odzivov je pripravilo dopolnjeni osnutek predloga zakona, ki je bil 1. avgusta 2022 objavljen na spletni strani spletnega portala »eDemokracija«:

* <https://e-uprava.gov.si/drzava-in-druzba/e-demokracija/predlogi-predpisov/predlog-predpisa.html?id=14077>.

Pobuda javnosti za možnost komentiranja objavljenega osnutka predloga zakona je bila 16. avgusta 2022 objavljena tudi na portalu »Stop birokraciji«.

Zbiranje odzivov je potekalo od 1. avgusta do 1. septembra 2022.

Dopolnjen osnutek predloga zakona je bil 27. julija 2022 poslan v medresorsko in strokovno usklajevanje. V strokovno usklajevanje so bili s pozivom, naj sporočijo morebitne pripombe, vključeni Vrhovno sodišče Republike Slovenije, Agencija Republike Slovenije za javnopravne evidence in storitve, Notarska zbornica Slovenije, Odvetniška zbornica Slovenije, Državno odvetništvo Republike Slovenije, Gospodarska zbornica Slovenije, Obrtno-podjetniška zbornica Slovenije, Skupnost občin Slovenije, Združenje občin Slovenije in Združenje mestnih občin Slovenije. Zaradi širitve nabora osebnih podatkov, ki se v sodnem registru pri subjektih vpisa vodijo o fizičnih osebah, je bil osnutek predloga zakona 30. septembra 2022 poslan v mnenje Informacijskemu pooblaščencu.

K osnutku predloga zakona so odzive poslali Vrhovno sodišče Republike Slovenije, Agencija Republike Slovenije za javnopravne evidence in storitve, Notarska zbornica Slovenije, Državno odvetništvo Republike Slovenije, Okrožno sodišče v Kopru, Okrožno sodišče v Ljubljani, Okrožno sodišče v Celju, Informacijski pooblaščenec in Komisija za preprečevanje korupcije.

Državno odvetništvo glede gradiva ni imelo pripomb, Informacijski pooblaščenec pa je v zvezi s predlogom širitve nabora osebnih podatkov (datum rojstva, davčna številka), ki se bodo o fizičnih osebah v zvezi z družbeniki, ustanoviteljih, zastopnikih in članih organov nadzora subjektov vpisa obdelovali v sodnem registru zaradi zagotavljanja varnosti pravnega prometa ter preverjanja pogojev po 10.a in dopolnjenem 255. členu ZGD-1 in obveščanja med poslovnimi registri držav članic prek sistema povezovanja podatkov, menil, da se predlagane spremembe neposredno ne nanašajo na nove oblike zbiranja ali obdelave osebnih podatkov, ki z zakonom ali ustreznim neposredno uporabljivim pravnim aktom EU ne bi bile že določene, oziroma gre za spremembe, ki v bistvenem ne posegajo na nesorazmeren način v pravico do varstva osebnih podatkov in so z zakonom ustrezno urejene glede na zahteve, ki izhajajo iz predpisov na ravni EU.

V predlogu zakona so bile prejete pripombe po večini ustrezno upoštevane. Dodana je bila zakonska podlaga za obdelavo davčne številke v sodnem registru za fizične osebe, ki so vpisane v centralnem registru prebivalstva in imajo v Republiki Sloveniji stalno ali začasno prebivališče, in za obdelavo rojstnega datuma fizičnih oseb, ki so v sodni register vpisane kot družbenik, ustanovitelj ali član subjekta vpisa ali kot član organa subjekta vpisa (dopolnitev 1. in 2b. člena ZSReg). Vključena je bila dodatna sprememba 5. člena glede identifikacijskih znakov poslovnega deleža in dodatna dopolnitev 5. člena ZSReg za vpis podatkov o članih nadzornih organov drugih pravnih oseb, ki se vpisujejo v sodni register (torej ne le o kapitalskih družbah). Dodana je bila zakonska podlaga za izmenjavo osebnih podatkov v sistemu povezovanja poslovnih registrov (dopolnitev 6. in 49.b člena ZSReg). V predlog zakona so bile vključene tudi spremembe in dopolnitve 20., 21. in 22. člena, ki urejajo pristojnost registrskih sodišč v zvezi z odločanjem o posameznih vrstah vpisov. Delno je bil upoštevan predlog za širitev kroga subjektov vpisa, v zvezi s katerimi mora biti predlog za vpis vložen v elektronski obliki (dodatna dopolnitev 27. člena ZSReg). Prilagojene so bile določbe novega 27.a in 27.b člena ZSReg, ki zdaj bolj določno opredeljujejo način sestave elektronskega predloga za vpis v sodni register in razmejitev pristojnosti med točko SPOT in notarji pri sestavi elektronskih predlogov za vpis pri družbah z omejeno odgovornostjo, ki se ustanovijo na podlagi predpisanega obrazca akta o ustanovitvi ali družbene pogodbe; v zvezi s temi predlogi je bila dodana tudi možnost, da del predloga za vpis (enostavne) večosebne družbe z omejeno odgovornostjo sestavi predlagatelj sam, končal in vložil pa ga bo notar, ki bo v skladu s predlaganimi dopolnjenimi določbami ZGD-1 (predlagani novi tretji odstavek 474. člena; gl. predlog ZGD-1L) in pod pogoji, ki jih določa ZN, opravil še notarska opravila, ki so potrebna za sestavo predloga oziroma listin, potrebnih za vpis (npr. potrditev družbene pogodbe v elektronski obliki z uporabo videoelektronskih sredstev). Za izkazovanje digitalne osebne identitete pri uporabi sistema (portala) SPOT za vložitev elektronskih predlogov za vpis so bila določena sredstva elektronske identifikacije visoke ravni zanesljivost, glede katerih v razmerju do sredstev elektronske identifikacije srednje ravni zanesljivost zakonodaja izdajatelju takega sredstva nalaga, da pred izdajo preveri tudi pristnost in veljavnost javne listine, s katero se oseba izkaže izdajatelju, v javnih evidencah. Visoka raven zanesljivosti sredstev elektronske identifikacije je določena tudi za izkazovanje istovetnosti strank, kadar notar notarska opravila opravi brez njihove fizične prisotnosti (prim. četrti odstavek 39. člen ZN). Spremenjene so bile določbe, ki dopolnjujejo 28.a člen ZSReg, ki urejajo elektronske listine, priložene elektronskemu predlogu za vpis. Predlagana zakonska opredelitev elektronskega potrdila o vplačilu denarnih vložkov je bila nadomeščena z bolj splošno opredelitvijo obličnosti elektronskih listin. Kadar se bo elektronskemu predlogu za vpis priložila v izvirniku elektronska listina, bo ta morala biti podpisana s kvalificiranim elektronskim žigom izdajatelja listine ali podpisana z elektronskim podpisom pooblaščene osebe izdajatelja, ki je enakovreden njenemu lastnoročnemu podpisu. Enaka obličnost izvirne elektronske listine se predpisuje tudi za elektronske listine, ki vsebujejo izjave (ali npr. soglasja); ne zadostuje zgolj skenogram listin. Z novim šestim odstavkom 28.a členom se izjemoma za predloge za vpis pri enoosebni d. o. o., ki jih predlagatelj vloži sam prek funkcionalnosti portala za podporo poslovnim subjektom, predlagatelju vpisa omogoča, da bo v primeru, ko mu pristojni organ listine, ki se priloži predlogu za vpis, v izvirniku ne bo izdal kot elektronsko listino s predpisano obličnostjo (torej podpisano s kvalificiranim elektronskim žigom ali podpisan z elektronskim podpisom pooblaščene osebe organa, ki je enakovreden njenemu lastnoročnemu podpisu), izjemoma lahko priložil tudi skenogram izvirnika listine v fizični obliki. Ocenjujemo, da bo do uporabe te določbe v praksi lahko prišlo v primerih izkazovanja neobstoja omejitev po 10.a členu ZGD-1, ki jih morajo z ustreznimi listinami pristojnih organov dokazovati ustanovitelji iz druge države. Enaka možnost je predvidena tudi v primerih, ko bo notar vložil predlog brez fizične prisotnosti predlagatelja ali družbenikov, torej ko bo komunikacija z notarjem potekala z uporabo (notarjevega) videokomunikacijskega sistema. V skladu z določbami ZN notar ne more narediti overjenega elektronskega prepisa izvirnika listine v fizični obliki, ki mu jo stranka predoči zgolj prek videokomunikacijskega sistema. Če bo sodišče v registrskem postopku v zvezi s tako listino ugotovilo, da obstojijo razlogi za sum poneverbe, bo predlagatelja pozvalo, da sodišču predloži izvirnik listine v fizični obliki (predlagani novi četrti odstavek 30. člena ZSReg). Zaradi jasnosti je bila spremenjena dopolnitev 30. člena ZSReg, ki omogoča sodišču, da pri sumu poneverbe in zlorabe identitete oziroma če se z ustanovitvijo družbe kršijo predpisi o preprečevanju pranja denarja in financiranju terorizma ali pa je to potrebno zaradi ugotovitve ali za razjasnitev okoliščin glede poslovne sposobnosti, naloži stranki, da se zaradi odprave pomanjkljivosti oziroma razjasnitve okoliščin osebno zglasi pri notarju. Notar bo o odpravi pomanjkljivosti in razjasnitvi okoliščin na stroške predlagatelja izdelal notarsko potrdilo. Dopolnjena je bila tudi določba novega 33.a člena ZSReg, ki določa rok, v katerem mora registrsko sodišče odločiti o elektronskem predlogu za vpis (enostavne) družbe z omejeno odgovornostjo. O zamudi roka za odločanje bo sodišče predlagatelja vpisa obvestilo na njegovo zahtevo. Dopolnitve 43.b člena ZSReg, ki se nanašajo na izmenjavo letnih poročil tujih podjetij iz držav članic prek sistema povezovanja poslovnih registrov, je bila usklajena s predlaganimi spremembami 58. člena ZGD-1. Iz določbe predlaganega novega osmega odstavka 48. člena ZSReg je bila izpuščena navedba informativnega izpisa iz sodnega registra v angleškem jeziku, ker ni mogoče zagotoviti avtomatičnega prevoda vseh relevantnih podatkov, saj se nekateri izmed podatkov v sodnem registru vodijo v nestrukturirani obliki. Zaradi zagotavljanja sorazmernosti zakonskega posega v pravico do varstva osebnih podatkov so bile v predlog zakona vključene dopolnitve 48.c in 51. člena ZSReg. Dopolnjene so bile tudi prehodne in končne določbe, tako da določajo zamik uporabe določb zakona, ki je nujno potreben za vzpostavitev tehničnih rešitev za nadgradnjo informacijskih sistemov Poslovnega registra Slovenije, centralne informatizirane baze sodnega registra, nacionalnega vozlišča sistema povezovanja poslovnih registrov in sistema (portala) SPOT (na predlog agencije je predviden rok zamika do 1. januarja 2025). Predpisna je bila tudi obveznost Agencije Republike Slovenije za javnopravne evidence in storitve za zagotovitev potrebnih novih vpisov, ki jih določa ta predlog zakona, tudi pri subjektih, ki so že zdaj vpisani v sodni register.

V zvezi s pripombo Vrhovnega sodišča Republike Slovenije k 4.a členu ZSReg, ki v novi 8. točki predvideva, da se pri podružnici tujega podjetja v sodni register vpišejo med drugim tudi podatki v zvezi z ustanovitelji ali družbeniki tujega podjetja ter da se lahko za ustanovitelje v sodni register vpišejo le osebe, pri katerih ne obstaja nobena izmed omejitev iz 10.a člena ZGD-1, predlagatelj pojasnjuje, da je ustanovitelj podružnice tujega podjetja tuje podjetje, katerega ustanovitelji ali družbeniki so že vpisani v register, v katerega je vpisano tuje podjetje. Zato se pri vpisu podatkov o ustanoviteljih ali družbenikih tujega podjetja pri vpisu podružnice tujega podjetja v sodni register pogoji iz 10.a člena ZGD-1 naj ne bi preverjali, saj so se ustanovitelji ali družbeniki že vpisali v register pod pogoji, ki jih za vpis v register ureja pravo, ki se uporablja za vpis tujega podjetja. V zvezi z opozorilom Agencije Republike Slovenije za javnopravne evidence in storitve k dopolnitvi 27. člen ZSReg s predlaganim novim devetim odstavkom, ki predpisuje hrambo listin v strojno berljivi obliki, ki omogoča iskanje, ali pa kot strukturirani podatki, se predlagatelj strinja, da se je treba glede strojno berljive oblike še tehnično dogovoriti, strukturiranost podatkov pa razvrstiti in podrobneje urediti z Uredbo o sodnem registru in veljavno ureditev nadgraditi (določitev dodatnih sklopov strukturiranih podatkov in dodatnih podatkov o predloženih listinah; prim. veljavni 20., 21. ter 30. in nasl. člen uredbe). Glede pripombe Okrožnega sodišča v Kopru k spremembam 27. člena ZSReg, da bi bilo treba zakonsko urediti hrambo predlogov za vpis in listin, ki jih sodišče prejme v fizični obliki in pretvori v elektronsko obliko, predlagatelj predlaga, da se tovrstna materija uredi v Sodnem redu (VI. poglavje Hramba dokumentarnega gradiva) oziroma v Pravilniku o hrambi spisov in drugega dokumentarnega gradiva, ki je akt sodstva in določa roke za hrambo in odbiraje spisov in dokumentarnega gradiva. V zvezi s predlogom Notarske zbornice Slovenije, da naj se v predlog zakona vključi tudi določba, po kateri naj bi notar pri vpisu spremembe družbenika družbe z omejeno odgovornostjo, ki je odvisen od izpolnitve pogoja, moral predlogu za vpis spremembe poleg notarskega zapisa pravnega posla o prenosu poslovnega deleža priložiti tudi notarsko potrdilo, da je pogoj izpolnjen, predlagatelj pojasnjuje, da je osnutek te določbe vključen v osnutek Uredbe o vpisu družb in drugih pravnih oseb v sodni register (gl. 43. člen osnutka uredbe, priloženega temu predlogu zakona).

Dne 26. januarja 2023 je bil naknadno dopolnjen osnutek predloga zakona ponovno posredovan v mnenje Vrhovnemu sodišču Republike Slovenije, Agenciji Republike Slovenije za javnopravne evidence in storitve ter Notarski zbornica Slovenije, z Agencijo RS za javnopravne evidence in storitve pa je bil 20. 2. 2023 izveden še usklajevali sestanek. Pripombe in predlogi so bili po večini upoštevani. Ni bil upoštevan predlog agencije, da se v predlaganem novem 43.c členu, ki ureja objavo dodatnih podatkov glede čezmejnih združitev, delitev in preoblikovanj, zoži nabor podatkov, ki se jih v zvezi s temi postopki navede v javni objavi, saj bodo ti podatki razvidni že iz listin, ki se bodo prav tako objavile; z vidika uporabnikov, ki bodo pregledovali javne objave je namreč pregledneje, da so podatki o čezmejnih postopkih, razvidni že iz same objave in ne le iz objavljenih listin. V predlog zakona ni bil vključen dodaten predlog Vrhovnega sodišča RS, da se v predlog zakona vključi zakonska podlaga, da bi se lahko v sodnem registru vodil tudi vpis zaznambe osebnih stanj (postavitev pod skrbništvo), kot ga na splošni ravni glede vpisa v zemljiško knjigo in druge javne knjige predvideva 69. člen Zakona o nepravdnem postopku. O predlogu sodišča bi bilo potrebno izvesti širšo strokovno razpravo, in sicer predvsem o tem, kako bi se ta podatek vodil v sodnem registru (ali bi bil dostopen le iz izpiskov ali tudi prek podatkov na spletnih straneh agencije) in kako bi se zagotovila konsistentnost njegovega vpisa pri vseh subjektih vpisa, pri katerih je vpisana posamezna fizična oseba, ki bi bila postavljena pod skrbništvo (po Zakonu o nepravdnem postopku je vpis predviden, na podlagi obvestila in sklepa nepravdnega sodišča, vrhovno sodišče pa je predlagalo, da bi se v sodnem registru ta podatek prevzemal iz centralnega registra prebivalstva). Glede javnosti podatka o datumu rojstva oziroma le o letnici rojstva fizičnih oseb, ki so vpisane kot družbeniki, zastopniki ali člani organa nadzora subjekta vpisa, so agencija, vrhovno sodišče in notarska zbornica posredovali različna stališča; v predlog zakona je bila vključena kompromisna rešitev, po kateri bo iz samih podatkov sodnega registra na spletnih straneh razvidna letnica rojstva, v izpiskih in listinah, ki so javno objavljene ali javno dostopne v zbirki listin prek spletnih strani, pa bo razviden celoten datum rojstva.

Dopolnjeni predlog zakona je bil 23. februarja 2023 posredovan Informacijskemu pooblaščencu z namenom, da se z njim v skladu novim Zakonom o varstvu osebnih podatkov izvede predhodno posvetovanje glede predlaganih rešitev, po katerih se v sodnem registru širi obdelava osebnih podatkov (datum rojstva vseh fizičnih oseb ter davčna številka tudi glede tistih fizičnih oseb, ki so v sodni register vpisane z EMŠO). V ta namen je bila pripravljena tudi ocena učinka predlaganih sprememb v zvezi z varstvom osebnih podatkov. Predlagatelj je predloženo oceno učinkov v zvezi z varstvom osebnih podatkov pripravil ob upoštevanju smernic za pripravo ocen učinkov, ki jih pripravljajo upravljavci osebnih podatkov.

Informacijski pooblaščenec je 15. marca 2023 predlagatelju posredoval neobvezno mnenje v zvezi s predloženo oceno učinka na varstvo osebnih podatkov. V njem je opozoril, da bi morala ocena učinka slediti metodologiji za zakonodajne ocene učinka. Metodologija za pripravo zakonodajnih ocen učinka v zvezi varstvom osebnih podatkov je bila v osnutku s stran Informacijskega pooblaščenca sicer že pripravljena, vendar je v tem trenutku še predmet medresorskega usklajevanja (začeto 2. marca 2023). Informacijski pooblaščenec je opozoril, da predložena ocena učinka na varstvo osebnih podatkov z vidika formalnega pregleda celovitosti ocene učinka ne sledi metodologiji za zakonodajne ocene učinka, tako v njej tudi z vidika vsebinskega pregleda ocene učinka niso tako podrobno identificirana tveganja, kot je priporočljivo in niso obravnavana po temeljnih načelih varstva osebnih podatkov, kot je priporočljivo zaradi celovitosti in konsistentnosti. Razdelitev tveganja po temeljnih načelih pripomore k temu, da se določena tveganja ne zapostavijo oziroma spregledajo. Ne glede na navedeno pa po mnenju Informacijskega pooblaščenca ne gre za tako obsežne predlagane spremembe in meni, da so bili (v predloženi oceni učinka) predvsem z vidika sorazmernosti, nujnosti in primernosti opravljeni podrobni razmisleki, ki utemeljujejo potrebo po predlaganih spremembah ZSReg. Utemeljenost se kaže tudi z vidika večje varnosti pravnega prometa, ki je z vključitvijo dodatnih identifikatorjev oziroma osebnih podatkov pomembna tudi z vidika upoštevanja temeljnega načela točnosti osebnih podatkov. Predlagane spremembe po oceni Informacijskega pooblaščenca nimajo bistvenih posledic na upoštevanje načela varnosti osebnih podatkov (celovitost in zaupnost) ter načela omejitve shranjevanja (rokov hrambe); te so obenem dovolj jasno zapisane z vidika načela preglednosti, omejitve pravic posameznika pa niso predvidene. Glede na navedeno je Informacijski pooblaščenec predlagal, da se pri pripravi bodočih zakonodajnih ocen učinkov v zvezi z varstvom osebnih podatkov uporablja predlagana metodologija oziroma metodologija, ki bo potrjena v medresorskem usklajevanju, ki je bolj prilagojena zakonodajnim ocenam učinka kot ocenam učinka, ki jih pripravljajo upravljavci osebnih podatkov.

## 8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN

Zunanji strokovnjaki oziroma predstavniki pristojnih organov ter pravnih oseb za plačilo niso sodelovali pri pripravi predloga zakona.

## 9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES

* dr. Dominika Švarc Pipan, ministrica za pravosodje,
* mag. Valerija Jelen Kosi, državna sekretarka na Ministrstvu za pravosodje,
* dr. Igor Šoltes, državni sekretar na Ministrstvu za pravosodje,
* Miha Verčko, generalni direktor Direktorata za civilno pravo, Ministrstvo za pravosodje.

# II. BESEDILO ČLENOV:

1. **člen**

V Zakonu o sodnem registru (Uradni list RS, št. Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17 in 16/19 – ZNP-1) se v 1. členu drugi odstavek spremeni tako, da se glasi:

»(2) S tem zakonom se v pravni red Republike Slovenije delno prenaša Direktiva (EU) 2017/1132 Evropskega parlamenta in Sveta z dne 14. julija 2017 o določenih vidikih prava družb (kodificirano besedilo) (UL L št. 169 z dne 30. 6. 2017, str. 46), zadnjič spremenjena z Direktivo (EU) 2019/2121 Evropskega parlamenta in Sveta z dne 27. novembra 2019 o spremembi Direktive (EU) 2017/1132 glede čezmejnih preoblikovanj, združitev in delitev (UL L št. 321 z dne 12. 12. 2019, str. 1).«.

1. **člen**

V 1.a členu se v drugem odstavku v napovednem stavku besedilo »Uradni list RS, št. 49/06, 33/07 – ZSReg-B, 19/15 in 54/17« nadomesti z besedilom »Uradni list RS, št. 49/06, 33/07 – ZSReg-B, 19/15, 54/17, 18/23 – ZDU-1O in \_\_\_/\_\_\_ – ZGD-1L«.

V tretjem odstavku se v 1. točki za besedo »EMŠO« doda besedilo »in davčna številka«, v 2. točki pa se za besedama »matična številka« doda besedilo »in davčna številka«.

Peti odstavek se spremeni tako, da se glasi:

»(5) Pojma »tuje podjetje iz države članice« in »tuje podjetje iz tretje države« sta v tem zakonu uporabljena v pomenu, kot je opredeljen v prvem odstavku 674. člena Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in \_\_\_/\_\_\_; v nadaljnjem besedilu: ZGD-1), pojem »država članica« pa je v tem zakonu uporabljen v pomenu, kot je opredeljen v tretji alineji osmega odstavka 3. člena ZGD-1.«.

1. **člen**

V 2.b členu se v prvem odstavku 1. točka spremeni tako, da se glasi:

»1. pri fizični osebi:

– enotna identifikacijska številka,

– osebno ime,

– datum rojstva in

– če ima v Republiki Sloveniji samo začasno prebivališče, podatki o naslovu začasnega prebivališča, v drugih primerih pa podatki o naslovu stalnega prebivališča;«.

V tretjem odstavku se za besedilom tega odstavka doda nov stavek, ki se glasi: »Za osebe iz 1. točke tretjega odstavka 1.a člena tega zakona se v sodni register vpiše EMŠO, drugi identifikacijski podatki te osebe, vključno z davčno številko, pa se avtomatično na podlagi povezanosti centralnega registra prebivalstva s sodnim registrom prevzamejo iz centralnega registra prebivalstva in so s tem vpisani v sodni register.«.

V četrtem odstavku se za besedilom tega odstavka doda nov stavek, ki se glasi: »Če fizična oseba iz šestega odstavka 1.a člena tega zakona pridobi v Republiki Sloveniji stalno ali začasno prebivališče in se vpiše v centralni register prebivalstva, se podatek o njeni EMŠO na podlagi davčne številke avtomatično prevzame iz centralnega registra prebivalstva in je s tem vpisana v sodni register; po vpisu EMŠO v sodni register postane centralni register prebivalstva matična evidenca za avtomatični prevzem drugih identifikacijskih podatkov te osebe na podlagi EMŠO.«.

1. **člen**

V 4. členu se v prvem odstavku 9. točka spremeni tako, da se glasi:

»9. v zvezi s postopkom zaradi insolventnosti, prisilne likvidacije ali izbrisa iz sodnega registra brez likvidacije:

– sklep o začetku postopka,

– sklep o končanju postopka, s kratko označbo načina končanja postopka,

– sklep o potrditvi sklenjene prisilne poravnave,«.

Za 10. točko se doda nova 11. točka, ki se glasi:

»11. izbris subjekta iz sodnega registra (sklep sodišča, s katerim odloči o vpisu izbrisa),«.

Dosedanji 11. in 12. točka postaneta 12. in 13. točka.

V drugem odstavku se v 3. točki beseda »zaprtje« nadomesti z besedo »prenehanje«.

1. **člen**

V 4.a členu se prvi odstavek spremeni tako, da se glasi:

»(1) Pri podružnici tujega podjetja iz države članice se v sodni register vpišejo naslednji podatki:

1. enotna identifikacijska številka podružnice;

2. firma ter sedež (kraj) in poslovni naslov podružnice;

3. register, v katerega je vpisano tuje podjetje, številka registrskega vpisa in identifikacijska številka tujega podjetja;

4. firma in pravna oblika tujega podjetja in skrajšana firma, če je v statutu določeno, da tuje podjetje posluje s skrajšano firmo;

5. sedež in poslovni naslov tujega podjetja;

6. v zvezi z osebami, ki so pooblaščene za zastopanje tujega podjetja:

– identifikacijski podatki osebe (osebno ime, naslov prebivališča, datum rojstva, identifikacijska številka),

– tip zastopnika,

– način zastopanja (skupno ali samostojno),

– meje pooblastil za zastopanje, če v skladu z zakonom omejitev pooblastila za zastopanje učinkuje proti tretjim osebam, in podatek, da nastopa kot zastopnik tujega podjetja,

– datum podelitve pooblastila,

– datum prenehanja pooblastila;

7. v zvezi z osebami, ki so imenovane za zastopnike tujega podjetja v podružnici:

– identifikacijski podatki iz prvega odstavka 2.b člena tega zakona,

– tip zastopnika,

– način zastopanja (skupno ali samostojno),

– meje pooblastil za zastopanje, če v skladu z zakonom omejitev pooblastila za zastopanje učinkuje proti tretjim osebam, in podatek, da nastopa samo kot zastopnik podružnice,

– datum podelitve pooblastila,

– datum prenehanja pooblastila;

8. v zvezi z ustanovitelji ali družbeniki tujega podjetja:

– identifikacijski podatki osebe (osebno ime, naslov prebivališča, datum rojstva, identifikacijska številka),

– vrsta in obseg odgovornosti,

– datum vstopa in datum izstopa,

– višina vložka;

9. podatki o začetku in končanju postopka zaradi insolventnosti tujega podjetja, dogovori ali poravnave v zvezi s takimi postopki, začetku ali končanju likvidacijskega postopka ali podobnega postopka prenehanja, vključno z izbrisom tujega podjetja iz registra;

10. prenehanje podružnice.«.

V drugem odstavku se v 3. točki črta besedilo »sedež tujega podjetja in«.

Tretji in četrti odstavek se nadomestita z novimi tretjim do osmim odstavkom, ki se glasijo:

»(3) Pri podružnici tujega podjetja iz države članice, ki je organizirano v pravnoorganizacijski obliki kapitalske družbe, se zaradi varnosti pravnega prometa, izmenjave ter dostopa do podatkov in listin sodnega registra v sistemu povezovanja poslovnih registrov vpiše v sodni register kot javni podatek tudi enotni identifikator podružnice in tujega podjetja.

(4) Po vpisu ustanovitve podružnice tujega podjetja iz prejšnjega odstavka v sodni register registrsko sodišče prek sistema povezovanja poslovnih registrov po uradni dolžnosti nemudoma obvesti register države članice, v katerega je vpisano tuje podjetje, o tem vpisu z obvestilom, ki vsebuje podatke o enotnem identifikatorju in firmi tujega podjetja in najmanj naslednje podatke o podružnici (peti odstavek 677. člena ZGD-1):

1. enotni identifikator,

2. datum ustanovitve podružnice,

3. firma ter sedež (kraj) in poslovni naslov podružnice.

(5) Določba prejšnjega odstavka se smiselno uporablja tudi pri vpisu prenehanja podružnice (drugi odstavek 683.a člena ZGD-1).

(6) Osebe iz 6. in 7. točke prvega odstavka tega člena morajo za vpis v register prijaviti podatke o začetku in končanju postopka zaradi insolventnosti tujega podjetja, začetku ali končanju likvidacijskega postopka ali podobnega postopka prenehanja, vključno z izbrisom tujega podjetja iz registra, ter vsako drugo spremembo podatkov iz prvega odstavka tega člena, razen kadar lahko registrsko sodišče o tujem podjetju iz države članice tak podatek oziroma listino, na kateri temelji sprememba podatka, pridobi iz sistema povezovanja poslovnih registrov (677.a člen ZGD-1).

(7) Kadar je registrsko sodišče prek sistema povezovanja poslovnih registrov obveščeno o spremembi katerega od podatkov iz prvega odstavka tega člena (677.a člen ZGD-1) ali je obveščeno o začetku ali končanju postopka zaradi insolventnosti tujega podjetja, začetku ali končanju likvidacijskega postopka ali podobnega postopka prenehanja, potrdi prejem obvestila prek sistema povezovanja poslovnih registrov in po uradni dolžnosti izvede postopek vpisa v sodni register.

(8) Kadar je registrsko sodišče obveščeno, da je tuje podjetje na podlagi postopka iz prejšnjega odstavka prenehalo poslovati, je bilo izbrisano iz registra in nima več pravnega naslednika, potrdi prejem obvestila prek sistema povezovanja poslovnih registrov in po uradni dolžnosti izvede postopek izbrisa podružnice tujega podjetja iz sodnega registra (prvi odstavek 683.a člen ZGD-1).«.

1. **člen**

V 5. členu se v prvem odstavku:

– za 3. točko doda nova 4. točka, ki se glasi:

»4. čezmejna združitev, čezmejna delitev ali čezmejno preoblikovanje subjekta vpisa znotraj držav članic (podatki o objavi načrta, o nameri in vpisu čezmejne združitve, delitve ali preoblikovanja, o potrdilu sodišča, da so bila pravilno opravljena vsa pravna opravila, ki jih je bilo treba opraviti za čezmejno združitev, delitev ali preoblikovanje, ter o družbi, udeleženi v čezmejno združitev, delitev ali preoblikovanje),«,

– dosedanja 4. točka postane 5. točka,

– v dosedanji 5. točki, ki postane 6. točka, se pika na koncu nadomesti z vejico in doda nova 7. točka, ki se glasi:

»7. o podružnicah subjekta vpisa, ustanovljenih v drugih državah članicah (31.a člen ZGD-1):

– enotni identifikator,

– datum ustanovitve podružnice,

– firma in poslovni naslov podružnice, vključno z državo,

– register, v katerega je podružnica vpisana,

– datum prenehanja podružnice in izbrisa iz registra.«.

V drugem odstavku se v 1. točki besedilo »ki je sestavljen iz matične številke subjekta vpisa in zaporedne številke poslovnega deleža pri tem subjektu vpisa,« črta.

V tretjem odstavku se za besedo »družba« doda vejica in besedilo »evropska delniška družba ali komanditna delniška družba«.

V četrtem odstavku se za besedilom tega odstavka doda besedilo, ki se glasi: »Kadar je subjekt vpisa javni sklad, se v sodni register vpišejo tudi podatki iz 1. točke prvega odstavka tega člena. Podatki o članih nadzornega organa subjekta vpisa se vpišejo v sodni register tudi pri drugih subjektih vpisa v sodni register, za katere tako določa zakon ali če je to pomembno za pravni promet in njihov vpis zahteva subjekt vpisa.«.

V šestem odstavku se za besedo »zaradi« doda besedilo »varnosti pravnega prometa,«, za besedo »register« pa se doda besedilo »kot javni podatek«.

Za šestim odstavkom se dodata nova sedmi in osmi odstavek, ki se glasita:

»(7) Podatki iz 7. točke prvega odstavka tega člena se vpišejo na podlagi prejetega obvestila prek sistema povezovanja poslovnih registrov. Kadar je registrsko sodišče prek sistema povezovanja poslovnih registrov obveščeno o ustanovitvi podružnice subjekta vpisa v drugi državi članici, potrdi prejem obvestila prek sistema povezovanja poslovnih registrov in po uradni dolžnosti izvede postopek vpisa v sodni register.

(8) Določba prejšnjega odstavka se smiselno uporablja tudi, kadar sodišče prejeme obvestilo o prenehanju podružnice.«.

1. **člen**

V 6. členu se za besedilom člena, ki postane prvi odstavek, dodajo novi drugi, tretji in četrti odstavek, ki se glasijo:

»(2) Registrsko sodišče prek sistema povezovanja poslovnih registrov nemudoma obvesti vse registre držav članic, v katerih so podružnice subjekta vpisa iz šestega odstavka prejšnjega člena vpisane v register, kadar pride pri tem subjektu vpisa do vpisa ali spremembe naslednjih podatkov ali listin, na katerih temeljijo vpisi:

1. spremembe podatkov iz 2., 3., 4. ali 7. točke prvega odstavka 4. člena tega zakona,

2. spremembe podatkov iz 1. točke prvega odstavka 5. člena tega zakona ali

3. vpisa podatkov iz 9. in 11. točke prvega odstavka 4. člena tega zakona.

(3) Če se obvestilo iz prejšnjega odstavka nanaša na vpis ali spremembo podatkov o fizični osebi, ki je pooblaščena za zastopanje subjekta vpisa ali je udeležena pri nadzoru subjekta vpisa, obvestilo vsebuje njene identifikacijske podatke (osebno ime, naslov prebivališča, datum rojstva ali enotna identifikacijska številka) ter podatke o zastopanju ali nadzoru.

(4) Registrsko sodišče prek sistema povezovanja poslovnih registrov obvesti register države članice tudi takrat, kadar je bil prvotni vpis zaradi ustavitve začetega postopka iz 3. točke drugega odstavka tega člena izbrisan.«.

1. **člen**

V 7. členu se v drugem odstavku:

– v 3. točki na koncu besedila črta beseda »in«,

– v 4. točki se na koncu besedila pika nadomesti z besedo »in« in

– doda nova 5. točka, ki se glasi:

»5. z dostopom do podatkov v sistemu povezovanja poslovnih registrov po 49.b členu tega zakona.«.

V tretjem odstavku se:

– v 1. točki na koncu besedila četrte alineje črta beseda »in«,

– v 1. točki za peto alinejo dodata novi šesta in sedma alineja, ki se glasita:

»– načrt čezmejne združitve (622.e člen ZGD-1), čezmejne delitve (638.e člen ZGD-1) in čezmejnega preoblikovanja (661.e člen ZGD-1), skupaj s priloženimi listinami, predložen sodnemu registru zaradi javne objave,

– potrdilo sodišča, da so bila pravilno opravljena vsa pravna opravila, ki jih je bilo treba opraviti za čezmejno združitev (sedmi odstavek 622.k člena ZGD-1), čezmejno delitev (sedmi odstavek 638.k člena ZGD-1) ali čezmejno preoblikovanje (sedmi odstavek 661.j člena ZGD-1),«,

– v 2. točki pika na koncu nadomesti z besedo »in« in

– za 2. točko doda nova 3. točka, ki se glasi:

»3. z dostopom do listin v sistemu povezovanja poslovnih registrov po 49.b členu tega zakona.«.

V petem odstavku se za besedilom tega odstavka doda nov stavek, ki se glasi: »Pri iskanju s kombinacijo osebnega imena in EMŠO mora rezultat iskanja vključevati tudi podatke o subjektih vpisa, pri katerih je iskana fizična oseba zaradi spremembe prebivališča iz Republike Slovenije v tujino vpisana le z davčno številko.«.

1. **člen**

V 8. členu se v drugem odstavku besedilo »v zvezi z osebami iz 8. točke 4. člena ter 5. in 6. točke prvega odstavka 4.a člena tega zakona« nadomesti z besedilom »v zvezi z osebami iz 7. točke prvega odstavka 4. člena ter 6. in 7. točke prvega odstavka 4.a člena tega zakona«.

1. **člen**

V 20. členu se četrti odstavek črta.

1. **člen**

V 21. členu postane prvi odstavek besedilo člena in se odznači.

Drugi in tretji odstavek črtata.

1. **člen**

V 22. členu se v drugem odstavku za besedama »članice univerze« doda vejica in besedilo »ki je pravna oseba,«, prvi odstavek pa se označi.

1. **člen**

V 27. členu se v prvem odstavku 1. točka spremeni tako, da se glasi: »1. vsi predlogi, ki se nanašajo na subjekt vpisa, organiziran kot delniška družba, družba z omejeno odgovornostjo, komanditna delniška družba, evropska delniška družba, gospodarsko interesno združenje in evropsko gospodarsko interesno združenje,«.

Za sedmim odstavkom se dodata nova osmi in deveti odstavek, ki se glasita:

»(8) Če je predlog vložen v pisni obliki, ga registrsko sodišče skupaj s predloženimi listinami pretvori v elektronsko obliko in vnese v sistem za podporo poslovnim subjektom.

(9) Predlog za vpis v sodni register iz petega in osmega odstavka tega člena in predlogu priložene listine se vložijo v sistem za podporo poslovnim subjektom tako, da se hranijo v strojno berljivi obliki, ki omogoča iskanje, ali pa kot strukturirani podatki.«.

1. **člen**

Za 27. členom se dodata nova 27.a in 27.b člen, ki se glasita:

»27.a člen

(1) Predlog za vpis iz 1. točke petega odstavka 27. člena tega zakona točka za podporo poslovnim subjektom sestavi in vloži v sistemu za podporo poslovnim subjektom.

(2) Predlagatelj vpisa sporoči podatke o vsebini predloga iz prejšnjega odstavka točki za podporo poslovnim subjektom:

1. tako, da se osebno oglasi na točki za podporo poslovnim subjektom, ali

2. pri predlogu za vpis ustanovitve enoosebne družbe z omejeno odgovornostjo na podlagi akta o ustanovitvi na predpisanem obrazcu iz prvega odstavka 523. člena ZGD-1, katere osnovni vložek družbenika je v celoti vplačan v denarju, ali sprememb akta o ustanovitvi na predpisanem obrazcu lahko tudi tako, da podatke elektronsko pošlje z uporabo ustrezne funkcionalnosti portala za podporo poslovnim subjektom.

(3) Pred sestavo predloga za vpis po 2. točki prejšnjega odstavka se mora predlagatelj vpisa predhodno prijaviti v sistem za podporo poslovnim subjektom s sredstvom elektronske identifikacije visoke ravni zanesljivosti ter predlog in listine, ki jih izdela sistem, podpisati z elektronskim podpisom, ki je enakovreden lastnoročnemu podpisu.

27.b člen

(1) Predlog za vpis iz 2. točke petega odstavka 27. člena tega zakona notar sestavi in vloži v sistemu za podporo poslovnim subjektom.

(2) Predlagatelj vpisa sporoči podatke o vsebini predloga iz prejšnjega odstavka notarju:

1. pisno ali tako, da se osebno oglasi pri notarju, ali

2. z uporabo videokomunikacijskega sistema za komunikacijo z notarjem ter videoelektronsko identifikacijo in sestavo notarskih listin na daljavo v skladu z zakonom, ki ureja notariat, in pod pogoji, kot jih določa zakon, ali

3. pri predlogu za vpis ustanovitve družbe z omejeno odgovornostjo na podlagi družbene pogodbe na predpisanem obrazcu iz tretjega odstavka 474. člena ZGD-1 ali sprememb družbene pogodbe na predpisanem obrazcu lahko tudi tako, da podatke elektronsko pošlje z uporabo ustrezne funkcionalnosti portala za podporo poslovnim subjektom.

(3) Pred sestavo predloga za vpis po 3. točki prejšnjega odstavka se mora predlagatelj vpisa predhodno prijaviti v sistem za podporo poslovnim subjektom s sredstvom elektronske identifikacije visoke ravni zanesljivosti.«.

1. **člen**

V 28. členu se v prvem odstavku za besedilom tega odstavka doda besedilo, ki se glasi: »Če je listina že vložena v informatizirano zbirko listin, je predlogu ni treba priložiti, temveč zadošča, da je navedena opravilna številka zadeve, v kateri je registrsko sodišče na podlagi te listine že dovolilo vpis ali pa jo javno objavilo zaradi predložitve sodnemu registru v objavo.«.

1. **člen**

V 28.a členu se v prvem odstavku za 5. točko dodajo nove 6., 7. in 8. točka, ki se glasijo:

»6. načrt čezmejne združitve (622.e člen ZGD-1), čezmejne delitve (638.e člen ZGD-1) ali čezmejnega preoblikovanja (661.e člen ZGD-1) znotraj držav članic, skupaj s priloženimi listinami, predložen sodnemu registru zaradi javne objave,

7. listine, ki se priložijo predlogu za vpis namere čezmejne združitve (drugi odstavek 622.k člena ZGD-1), namere čezmejne delitve (drugi odstavek 638.k člena ZGD-1) ali namere čezmejnega preoblikovanja (drugi odstavek 661.j člena ZGD-1) znotraj držav članic,

8. listine, ki se priložijo predlogu za vpis čezmejne združitve (drugi odstavek 622.l člena ZGD-1), čezmejne delitve (drugi odstavek 638.l člena ZGD-1) ali čezmejnega preoblikovanja (drugi odstavek 661.k člena ZGD-1) znotraj držav članic,«.

Dosedanja 6. točka postane 9. točka.

V drugem odstavku se za besedilom tega odstavka doda besedilo, ki se glasi: »Predloženi izvirnik listine v elektronski obliki mora biti opremljen s kvalificiranim elektronskim žigom izdajatelja listine ali podpisan z elektronskim podpisom pooblaščene osebe izdajatelja, ki je enakovreden njenemu lastnoročnemu podpisu. Kadar se izjava osebe predloži v elektronski obliki v izvirniku, mora biti listina podpisana z elektronskim podpisom izjavitelja, ki je enakovreden njegovemu lastnoročnemu podpisu.«.

Za petim dostavkom se doda nov šesti odstavek, ki se glasi:

»(6) Predlogu za vpis iz 2. točke drugega odstavka 27.a člena tega zakona in 2. in 3. točke drugega odstavka 27.b člena tega zakona se ne glede na določbe prejšnjih odstavkov izjemoma lahko priloži tudi elektronski prepis izvirnika pisne listine, kadar pristojni organ listine ne izdaja v elektronski obliki v skladu z drugim odstavkom tega člena.«.

1. **člen**

V 30. členu se za drugim odstavkom dodata novi tretji in četrti odstavek, ki se glasita:

»(3) Če sodišče v zvezi s posameznim predlogom iz 2. točke drugega odstavka 27.a člena tega zakona ugotovi, da obstajajo razlogi za sum ponaredbe ali zlorabe identitete ali da se z ustanovitvijo družbe kršijo predpisi o preprečevanju pranja denarja in financiranju terorizma ali pa je to potrebno zaradi ugotovitve ali razjasnitev okoliščin glede poslovne sposobnosti ali pooblastil za zastopanje, predlagatelja pozove, naj se zaradi razjasnitve navedenih okoliščin, odprave pomanjkljivosti in dopolnitve predloga za vpis osebno zglasi pri katerem od notarjev. Notar na stroške predlagatelja izdela notarsko potrdilo, v katerem odpravi pomanjkljivosti oziroma razjasni okoliščine, dopolni predlog in ga posreduje sodišču. Če predlagatelj ne ravna po odredbi sodišča in sodišče v roku iz prvega odstavka tega člena ne prejme dopolnitve predloga, sodišče predlog za vpis v sodni register zavrne.

(4) Če sodišče v zvezi z elektronskim prepisom izvirnika pisne listine iz šestega odstavka 28.a člena tega zakona ugotovi, da obstojijo razlogi za sum poneverbe, predlagatelja pozove, naj sodišču v roku iz prvega odstavka tega člena predloži izvirnik listine. Če predlagatelj ne ravna po odredbi sodišča, sodišče predlog za vpis v sodni register zavrne.«.

1. **člen**

Za 33. členom se doda nov 33.a člen, ki se glasi:

»33.a člen

(1) O predlogu za vpis ustanovitve družbe z omejeno odgovornostjo, delniške družbe in komanditne delniške družbe in predlogu za vpis podružnice tujega podjetja iz države članice v sodni register sodišče odloči najpozneje v desetih delovnih dneh od prejema popolnega predloga za vpis.

(2) Ne glede na prejšnji odstavek o predlogu za vpis ustanovitve družbe z omejeno odgovornostjo iz 2. točke drugega odstavka 27.a in 3. točke drugega odstavka 27.b člena tega zakona sodišče odloči v petih delovnih dneh od prejema popolnega predloga za vpis.

(3) Če sodišče o predlogu ne odloči v roku iz prejšnjih odstavkov, predlagatelja vpisa na njegovo zahtevo obvesti o razlogih za zamudo.«.

1. **člen**

V 43. členu se peti odstavek spremeni tako, da se glasi:

»(5) Objava vpisa in objava predložitve listin iz prvega odstavka tega člena morata o subjektu, na katerega se nanašata, obsegati najmanj:

1. matično številko, enotni identifikator, če ga subjekt vpisa ima, firmo ali ime in pravnoorganizacijsko obliko subjekta vpisa, na katerega se nanaša,

2. vsebino vpisa ali vsebino predložene listine,

3. objava vpisa pa tudi podatke o:

– datumu vpisa v sodni register,

– registrskem sodišču in opravilni številki sklepa, s katerim je to sodišče odločilo o vpisu,

– listinah, na podlagi katerih je bil opravljen vpis.«.

1. **člen**

V 43.b členu se za tretjim odstavkom dodata nova četrti in peti odstavek, ki se glasita:

»(4) Po objavi letnega poročila subjekta vpisa iz šestega odstavka 5. člena tega zakona agencija prek sistema povezovanja poslovnih registrov o objavi nemudoma obvesti pristojni organ države članice podružnice, ki jo je ustanovila kapitalska družba s sedežem v Republiki Sloveniji (šesti odstavek 58. člena ZGD-1).

(5) Kadar agencija prek sistema povezovanja poslovnih registrov prejme letno poročilo tujega podjetja iz države članice ali obvestilo pristojnega organa iz države članice, da je na voljo novo letno poročilo tujega podjetja iz države članice, katerega podružnica je subjekt vpisa v sodni register, agencija prek sistema povezovanja poslovnih registrov potrdi njegov prejem in obvesti podružnico tega podjetja o prejemu letnega poročila ali obvestila pristojnega organa države članice (677.b člen ZGD-1).«.

1. **člen**

Za 43.b členom se doda nov 43.c člen, ki se glasi:

»43.c člen

(1) V objavi predložitve načrta čezmejne združitve, čezmejne delitve ali čezmejnega preoblikovanja, ki je skupaj s priloženimi listinami predložen sodnemu registru zaradi javne objave, mora biti poleg podatkov iz petega odstavka 43. člena tega zakona naveden tudi:

1. datum poteka roka, v katerem lahko delavci, upniki in imetniki deležev družb podajo pripombe na načrt čezmejne združitve, čezmejne delitve ali čezmejnega preoblikovanja in

2. datum zasedanja skupščine družbe, ki bo odločala o čezmejni združitvi, čezmejni delitvi ali čezmejnem preoblikovanju.

(2) V objavi vpisa namere za čezmejno združitev, vpisa namere za čezmejno delitev ali vpisa namere za čezmejno preoblikovanje mora biti poleg podatkov iz petega odstavka 43. člena tega zakona naveden tudi:

1. datum izdaje potrdila registrskega sodišča, s katerim potrdi, da so bila pravilno opravljena vsa pravna opravila, ki jih je bilo treba opraviti za čezmejno združitev, čezmejno delitev ali čezmejno preoblikovanje, in podatek o tem, da gre za potrdilo, ki se izdaja zaradi namere čezmejne združitve, čezmejne delitve ali čezmejnega preoblikovanja, ter

2. podatki o družbi, ki izide iz čezmejne združitve, o družbi, ki nastane s čezmejno delitvijo, ali o preoblikovani družbi (nameravana firma, pravnoorganizacijska oblika, sedež).

(3) V objavi vpisa čezmejne združitve, vpisa čezmejne delitve ali vpisa čezmejnega preoblikovanja družbe mora biti poleg podatkov iz petega odstavka 43. člena tega zakona o vpisu subjekta vpisa kot družbe, ki izide iz čezmejne združitve, kot nove družbe, ki nastane s čezmejno delitvijo, ali kot preoblikovane družbe, naveden tudi:

1. podatek o tem, da je bila družba vpisana zaradi čezmejne združitve, čezmejne delitve ali čezmejnega preoblikovanja, in

2. podatki o družbah, ki se čezmejno združujejo, o prenosni družbi, katere premoženje se čezmejno deli, ali o družbi, ki je izvedla čezmejno preoblikovanje (enotni identifikator, firma, pravnoorganizacijska oblika, sedež in podatek o registrskem organu, pri katerem je ta družba vpisana).

(4) V objavi vpisa izbrisa subjekta vpisa, ki je prevzeta družba, ki se čezmejno združuje, prenosna družba, katere celotno premoženje se čezmejno razdeli, ali družba, ki je izvedla čezmejno preoblikovanje, ter v objavi vpisa zmanjšanja osnovnega kapitala subjekta vpisa, če je kot prenosna družba zmanjšala osnovni kapital zaradi čezmejne delitve, mora biti poleg podatkov iz petega odstavka 43. člena tega zakona naveden tudi:

1. podatek o tem, da je bila družba izbrisana zaradi čezmejne združitve, čezmejne delitve ali čezmejnega preoblikovanja, ali

2. podatek o zmanjšanju osnovnega kapitala, če je prenosna družba zmanjšala osnovni kapital zaradi čezmejne delitve, in

3. podatki o družbi, ki izide iz čezmejne združitve, o novi družbi, ki nastane s čezmejno delitvijo, ali o preoblikovani družbi (enotni identifikator, firma, pravnoorganizacijska oblika, sedež in podatek o registrskem organu, pri katerem je ta družba vpisana).«.

1. **člen**

V 48. členu se za sedmim odstavkom doda nov osmi odstavek, ki se glasi:

»(8) Redni izpis iz sodnega registra, sestavljeni izpis iz sodnega registra in zgodovinski izpis iz sodnega registra glede podatkov, ki so bili v sodni register vpisani od 1. februarja 2008 dalje, lahko vsakdo brezplačno pridobi tudi prek spletnih strani agencije. Izpis iz prejšnjega stavka mora biti opremljen s kvalificiranim elektronskim žigom informacijskega sistema poslovnega registra.«.

1. **člen**

V 48.c členu se prvi odstavek spremeni, tako da se glasi:

»(1) Objava podatkov o subjektu vpisa na spletnih straneh agencije po 1. točki drugega odstavka 7. člena tega zakona ne sme vsebovati EMŠO in davčne številke družbenikov, zastopnikov in članov organa nadzora subjekta vpisa, od podatkov o njihovem datumu rojstva pa lahko vsebuje le podatek o letnici rojstva. Izpis iz sodnega registra, ki se izda po 48. členu tega zakona, ne sme vsebovati EMŠO in davčne številke družbenikov, zastopnikov in članov organa nadzora subjekta vpisa.«.

V drugem odstavku se beseda »EMŠO« nadomesti z besedilom »EMŠO ali davčno številko«.

V tretjem odstavku se v 1. točki beseda »EMŠO« nadomesti z besedilom »EMŠO in davčne številke«.

1. **člen**

V 49. členu se beseda »EU« črta.

1. **člen**

49.a člen se spremeni tako, da se glasi:

»49.a člen

(1) V sistemu povezovanja poslovnih registrov se o subjektih vpisa iz tretjega odstavka 4.a člena tega zakona in šestega odstavka 5. člena tega zakona zagotavlja:

1. javen dostop do podatkov in listin po 49.b členu tega zakona ter

2. dostop in izmenjava podatkov in listin med sodnim registrom in sistemom povezovanja poslovnih registrov po določbah tega zakona in zakona, ki ureja gospodarske družbe, ter v skladu s pravili in tehničnimi zahtevami sistema povezovanja poslovnih registrov.

(2) Dostop do podatkov in listin iz 1. točke prejšnjega odstavka in izmenjava ali dostop do podatkov in listin iz 2. točke prejšnjega odstavka sta brezplačna.

(3) Listine in podatki, do katerih se v skladu s prvim odstavkom 49.b člena tega zakona omogoči dostop ali se izmenjujejo z obvestili v sistemu povezovanja poslovnih registrov iz 2. točke prvega odstavka tega člena, se morajo hraniti v strojno berljivi obliki, ki omogoča iskanje, ali kot strukturirani podatki, tako da ustrezajo tehničnim zahtevam sistema povezovanja poslovnih registrov.«.

1. **člen**

V 49.b členu se v prvem odstavku besedilo »listin iz prve in tretje alineje 1. točke tretjega odstavka 7. člena tega zakona« nadomesti z besedilom »listin iz prve, tretje, šeste in sedme alineje 1. točke tretjega odstavka 7. člena tega zakona«.

1. **člen**

49.c člen se črta.

1. **člen**

V 51. členu se za četrtim odstavkom doda nov peti odstavek, ki se glasi:

»(5) Pravica do vpogleda in izpisa po tem členu je omejena tako, da se o fizični osebi kot družbeniku, ustanovitelju, zastopniku ali članu organa nadzora subjekta vpisa ne smeta posredovati obe identifikacijski številki, temveč po izbiri upravičenca bodisi samo davčna številka bodisi samo EMŠO številka, če je ta vpisana.«.

**PREHODNE IN KONČNA DOLOČBA**

1. **člen**

(1) Agencija do začetka uporabe tega zakona zagotovi nadgradnjo informacijskega sistema Poslovnega registra Slovenije in nacionalnega vozlišča sistema povezovanja poslovnih registrov tako, da bosta skladna z določbami tega zakona in tehničnimi zahtevami sistema povezovanja poslovnih registrov.

(2) Ministrstvo, pristojno za javno upravo, do začetka uporabe tega zakona zagotovi nadgradnjo sistema za podporo poslovnim subjektom tako, da bo ta omogočal oddajo elektronskih predlogov za vpis v sodni register v skladu z določbami tega zakona.

1. **člen**

Agencija do začetka uporabe tega zakona po uradni dolžnosti izvede vpise podatkov v sodni register o davčni številki in datumu rojstva fizičnih oseb v skladu s spremenjeno 1. točko tretjega odstavka 1. člena, spremenjeno 1. točko prvega odstavka 2.b člena zakona in dopolnjenim tretjim odstavkom 2.b člena zakona ter vpise podatkov o EMŠO fizičnih oseb in sprememb njihovih drugih identifikacijskih podatkov fizičnih v skladu z dopolnjenim četrtim odstavkom 2.b člena zakona. Podatke prevzame v sodni register iz centralnega registra prebivalstva in davčnega registra. O vpisu podatkov agencija na svojih spletnih straneh objavi obvestilo.

1. **člen**

Vlada Republike Slovenije v treh mesecih po uveljavitvi tega zakona uskladi predpis iz 45. člena zakona v skladu z določbami tega zakona.

1. **člen**

(1) Določbe spremenjenega tretjega odstavka 1.a člena zakona, kolikor se nanaša na podatke o fizičnih osebah, spremenjenega 2.b člena, dopolnjenega petega odstavka 7. člena, novega devetega odstavka 27. člena, 2. in 3. točke drugega odstavka in tretjega odstavka novega 27.b člena, novega 43.c člena, spremenjenega 48.c člena, novega tretjega odstavka 49.a člena, spremenjenega 49.b člena in novega petega odstavka 51. člena zakona se začnejo uporabljati, ko so zagotovljeni tehnični pogoji za njihovo izvajanje. Tehnični pogoji za izvajanje določb tega zakona morajo biti zagotovljeni najpozneje do 1. januarja 2025.

(2) Minister, pristojen za pravosodje, ob tehnični izpolnitvi pogojev izda odredbo, v kateri določi datum, od katerega se začnejo uporabljati določbe tega zakona. Odredba se objavi v Uradnem listu Republike Slovenije.

1. **člen**

Ta zakon začne veljati petnajsti dan po objavi v Uradnem listu Republike Slovenije.

# III. OBRAZLOŽITEV:

**K 1. členu:**

Sodni register je namenjen vpisovanju pravno pomembnih dejstev o gospodarskih družbah in drugih pravnih osebah; tj. podatkov o dejstvih, ki so pomembna za pravni promet. Kar zadeva ustanavljanje in poslovanje gospodarskih družb je ZGD-1 t. i. matični zakon, ki v odnosu do sodnega registra opredeljuje podatke, ki se vpisujejo v sodni register. Zaradi uresničevanja svobode ustanavljanja na področju prava družb na ravni EU vseskozi poteka harmonizacija posameznih sklopov prava družb in določanje enotnih minimalnih standardov; harmonizacija poteka z direktivami EU s ciljem ustvarjanja dobrega poslovnega okolja na notranjem trgu EU in spodbujanjem svobodne gospodarske pobude. Harmonizacijo prava (kapitalskih) gospodarskih družb so na ravni EU urejale oziroma še urejajo številne direktive, katerih ureditev se v slovenski pravni red prenaša z določbami ZGD-1 kot temeljnim zakonom na področju urejanja prava družb, delno pa se prenos ureditve zagotavlja tudi s t. i. področnimi zakoni. S približevanjem in vstopom Slovenije v EU se izvajanje te pravne ureditve odraža tudi v ZSReg; z nekaterimi izmed določb preteklih novel ZSReg so že bile v pravni red delno prenesene tudi nekatere izmed direktiv s tega področja (Enajsta direktiva Sveta, Direktiva 2009/101/ES, Direktiva 2012/17/EU).

V letu 2017 je bila zaradi pravne jasnosti in varnosti izvedena obsežna kodifikacija temeljnih direktiv, ki na notranjem trgu EU urejajo pravo (kapitalskih) gospodarskih družb. Kodifikacija je bila izvedena z Direktivo (EU) 2017/1132 Evropskega parlamenta in Sveta z dne 14. junija 2017 o določenih vidikih prava družb. Direktiva velja za države članice EU in države podpisnice Sporazuma o ustanovitvi Evropskega gospodarskega prostora[[60]](#footnote-61) (EGP). Nekatere izmed dotedanjih direktiv, ki so bile s to kodificirano direktivo razveljavljene (gl. uvodno obrazložitev), so bile do tedaj tudi že prenesene v slovenski pravni red z ZSReg (prim. drugi odstavek 1. člena veljavnega ZSReg). V letu 2019 sta bili na ravni Evropske unije nato sprejeti še direktivi, ki sta nadgradili ureditev navedene kodificirane Direktive (EU) 2017/1132 prava gospodarskih družb, in se zdaj delno prenašata s tem predlogom zakona (Direktiva (EU) 2019/1151 (t. i. digitalizacijska direktiva) in Direktiva (EU) 2019/2121 (t. i. mobilnostna direktiva).

Glede na navedeno se s predlaganim členom prenavlja ureditev navajanja pravnih aktov EU, katerih določbe se delno prenašajo v slovenski pravni red s tem predlogom zakona. Delni prenos pa se bo izvedel tudi s spremembami ZGD-1 (predlog ZGD-1L) in ZPRS-1 (prehodne določbe predloga ZGD‑1L) in spremembo drugih zakonov in predpisov (ZN (ZN-H, Uredba o sodnem registru)).

**K 2. členu:**

1.a člen opredeljuje pojme, ki se uporabljajo v ZSReg; pri opredeljevanju pomena nekaterih od pojmov se ZSReg zaradi njihove poenotene uporabe sklicuje na pomen, kot ga imajo ti opredeljenega v ZPRS-1 ali ZGD-1, ki skupaj z ZSReg tvorijo zaokroženo celoto pravne ureditve ustanavljanja in razkritja podatkov o delovanju gospodarskih družb. S predlaganim členom se dopolnjuje navedba izdaj Uradnega lista Republike Slovenije, v katerih so objavljene spremembe ZGD-1 oziroma ZPRS-1, ki so bile uveljavljene od zadnje zakonske spremembe ZSReg, vključno zakonskimi spremembami, ki bodo do uveljavitve tega predloga zakona sprejete zaradi prenosa določb Direktive (EU) 2019/1151 in Direktive (EU) 2019/2121. Obenem se s predlogom zakona opredeljuje pojem »države članice«, ki je v ZSReg na več mestih uporabljen; zaradi poenotene uporabe ZSReg z določbami ZGD-1 se pomen tega pojma sklicuje na pomen, ki je opredeljen v tretji alineji osmega odstavka 3. člena ZGD-1, ki »državo članico« za uporabo zakona opredeljuje kot tisto državo, ki je država članica Evropske unije ali država podpisnica Sporazuma o ustanovitvi Evropskega gospodarskega prostora (UL L št. 1 z dne 3. 1. 1994, str. 3). Sprememba pojma »tuje podjetje iz ES« pa je odraz predvidene spremembe 674. člena ZGD-1, ki s predlogom ZGD-1L ta pojem nadomešča s poimenovanjem »tuje podjetje iz države članice«.

Z dopolnitvijo 1. točke tretjega odstavka 1.a člena se določa zakonska podlaga za obdelavo davčne številke v sodnem registru za fizične osebe, ki so vpisane v centralnem registru prebivalstva in imajo v Republiki Sloveniji stalno ali začasno prebivališče. Dopolnitev je povezana z odpravo poznane težave v praksi. Po veljavni ureditvi so te osebe v sodnem registru identificirane le prek EMŠO, osebe, ki v Republiki Sloveniji nimajo stalnega ali začasnega prebivališča, pa so identificirane z davčno številko. Če oseba v Republiki Sloveniji pridobi prebivališče oziroma ga nima več, mora vložiti predlog za spremembo identifikatorja, s čimer se zamenja vir pridobivanja njenih podatkov ob sami spremembi, in pri kasnejšem posodabljanju iz centralnega registra prebivalstva v davčni register oziroma obratno. Če je oseba vpisana v več vlogah oziroma pri več poslovnih subjektih in ne uredi spremembe pri vseh, podatki dajejo javnosti vtis, kot da gre za dve različni osebi. Vzrok je v odsotnosti pravne podlage za ažuriranje podatkov iz centralnega registra prebivalstva in davčnega registra, ne glede na to, s katerim identifikatorjem je oseba sprva vpisana. Vključitev podatka o davčni številki tudi za osebe, ki se trenutno vpisujejo le z EMŠO, bo odpravila opisane težave. Po eni strani za popolno identifikacijo posameznika zadostuje obdelava zgolj ene od enoznačnih identifikacijskih številk (odločba Ustavnega sodišče, št. U‑I‑229/03 z dne 9. 2. 2006, 13. točka obrazložitve (Uradni list RS, št. 21/2006). A po drugi strani se pred vpisom fizične osebe v sodni register kot družbenika, ustanovitelja ali člana subjekta vpisa ali kot člana organa subjekta vpisa – gospodarske družbe (npr. zakonitega zastopnika) predhodno preverja obstoj morebitnih omejitev, ki jih določajo 10.a, 255. in 481. člen Zakona o gospodarskih družbah. Gre za omejitve, ki se vodijo bodisi v evidencah finančne uprave (kjer se kot enoznačna identifikacijska številka kot izvorna obdeluje davčna številka) bodisi v kazenski evidenci in evidenci pravnomočnih odločb sodišč (kjer se kot enoznačna identifikacijska številka obdeluje EMŠO). Vodenje obeh navedenih enoznačnih identifikacijskih številk pri uporabi iskalnika sodnega registra (peti odstavek 7. člena ZSReg) in uporabi funkcionalnosti sodnega registra o udeležbi v povezanih pravnih osebah (šesti odstavek 7. člena ZSReg) pa bo omogočilo, da bo rezultat lahko dal točne in zanesljive podatke o fizičnih osebah in njihovi udeležbi v povezanih osebah. V praksi se namreč dogaja, da pri pridobivanju podatkov o udeležbi fizičnih oseb v povezanih pravnih osebah iskalnik vrne kot rezultat le nabor tistih pravnih oseb, pri katerih je fizična oseba vpisana z istovrstno enoznačno identifikacijsko številko. Obdelava obeh enoznačnih identifikacijskih znakov v zvezi s fizičnimi osebami je že zdaj določena tudi po določbah ZPRS-1 (prim. prvega odstavka 8. člena – primerjaj podatke o zastopnikih ustanoviteljih), pri čemer je informatizirana baza sodnega registra del Poslovnega registra Slovenije (gl. drugi odstavek 44. člena ZSReg). Navedene predlagane spremembe se tako neposredno ne nanašajo na nove oblike zbiranja ali obdelave osebnih podatkov, ki z zakonom ne bi bile že določene. Obdelava obeh enoznačnih identifikacijskih številk je določena tudi v Zakonu o finančnem poslovanju, postopkih zaradi insolventnosti in prisilnem prenehanju v tretjem odstavku 17. člena, pri čemer je razlog za tako ureditev ravno v tem, ker vsaka od povezljivih evidenc identificira posameznika na podlagi različne enoznačne identifikacijske številke.

Davčna številka se bo kot identifikacijski podatek vodila v sodnem registru tudi glede pravnih oseb, ki so vpisane v poslovnem registru in glede katerih se po veljavni ureditvi 2.b člena ZSReg vodi le matična številka; že zdaj se v skladu s četrto alinejo prvega odstavka 8. člena ZPRS-1 davčna številka vodi o enotah Poslovnega registra Slovenije.

**K 3. členu:**

Po predlagani spremembi 2.b člena se bo o fizičnih osebah, ki so pri subjektu vpisa vpisane kot družbenik, ustanovitelj ali član subjekta vpisa ali kot član organa subjekta (zastopniki ali nadzorni svet, upravni odbor), vodil/obdeloval zaradi varnosti pravnega prometa tudi podatek o datumu rojstva. Podatek o datumu rojstva je za osebe, ki so v sodni register vpisane z EMŠO, že zdaj razviden iz prvih sedem znakov EMŠO, se pa v informatizirani glavni knjigi sodnega registra ne vodi v ločeni strukturirani obliki. Tako se bo v sodnem registru (na novo) obdeloval le za osebe, ki se v sodni register vpisujejo z davčno število, pri čemer ni razlogov, da bi bile te osebe z vidika obdelave tega podatka obravnavane drugače od oseb, ki se vpisujejo z EMŠO. Namenjen bo preverjanju morebitnega obstoja ovir za imenovanje pri gospodarskih družbah (10.a in 255. člen ZGD-1) oziroma poizvedbam o obstoju prepovedi imenovanja za poslovodjo kapitalskih družb prek sistema povezovanja poslovnih registrov držav članic, kot je predvideno v predlogu ZGD‑1L, ki z dopolnitvijo 255. člena prenaša v slovenski pravni red določbe novega člena 13i t. i. digitalizacijske direktive[[61]](#footnote-62). Na njeni podlagi izdana Izvedbena uredba Komisije (EU) 2021/1042 z dne 18. junija 2021 o določitvi pravil za uporabo Direktive (EU) 2017/1132 Evropskega parlamenta in Sveta v zvezi s tehničnimi specifikacijami in postopki za sistem povezovanja registrov ter razveljavitvi Izvedbene uredbe Komisije (EU) 2020/2244[[62]](#footnote-63) namreč predvideva, da se bodo poizvedbe med državami članicami izvajale prek identifikacijskih podatkov fizičnih oseb, in sicer imena, priimka, datuma rojstva in dodatnega podatka, obdelanega v skladu z nacionalno zakonodajo države članice prosilke in Uredbo (EU) 2016/679 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES. Po drugi strani pa digitalizacijska direktiva (določbe novega člena 30a)[[63]](#footnote-64) predvideva, da se registri držav članic medsebojno obveščajo prek sistema povezovanja poslovnih registrov tudi o spremembah pri kapitalskih družbah, ki imajo v drugi državi članici ustanovljeno podružnico. Med naborom podatkov, ki se izmenjujejo, so tudi podatki o osebah, ki so ali kot zakonsko predvideni organ ali kot članice takega organa:

– pooblaščene, da zastopajo družbo v poslih s tretjimi stranmi in v sodnih postopkih; iz razkritja je razvidno, ali so za zastopanje družbe pooblaščene osebe posamično ali morajo delovati skupno;

– udeležene pri upravljanju, nadzoru ali obvladovanju družbe.

O teh osebah, kadar gre za fizične osebe, naj bi se v skladu s prej navedeno Izvedbeno uredbo Komisije (EU) 2021/1042 (rubrika 5.4 Obvestilo o spremembah dokumentov in informacij o družbi) med državami članicami prek sistema BRIS izmenjevali: »ime, priimek«, »datum rojstva, če je na voljo, oziroma nacionalna identifikacijska številka«, »naslov (če je na voljo v registru)« ter podatki o imenovanju, prenehanju, vrsti, načinu in obsegu zastopanja.

Podatek o datumu rojstva se bo po tretjem odstavku veljavnega 2.b člena ZSReg avtomatično na podlagi povezanosti matične evidence s sodnim registrom prevzel iz matične evidence (torej centralnega registra prebivalstva ali davčnega registra), v kateri je datum rojstva vpisan, in bo s tem avtomatičnim prevzemom vpisan v sodni register. Po dopolnitvi tretjega odstavka 2.b člena se bo za osebe iz 1. točke tretjega odstavka 1.a člena na enak način s prevzemom iz matične evidence (torej centralnega registra prebivalstva) v sodni register vpisal tudi podatek o davčni številki.

Zaradi zagotavljanja varstva osebnih podatkov fizičnih oseb in sorazmernosti posegov v ustavno pravico do informacijske zasebnosti posameznikov je javna objava njihove davčne številke v sodnem registru izvzeta, javna objava datuma rojstva pa je v spletno dostopni informatizirani glavni knjigi omejena le na letnico rojstva. Datum rojstva bo razviden iz izpisov iz sodnega registra, v listinah, ki so vložene v informatizirano zbirko listin in v odločitvah sodišč o vpisu, ki se javno objavijo (npr. sklep sodišča o vpisu podatkov družbenika, zastopnika ali člana organa nadzora).

Z dopolnitvijo četrtega odstavka predlaganega člena pa se naslavlja problematika ažuriranja podatkov o fizičnih osebah (nerezidentih, gl. šesti odstavek 1.a člena ZSReg), ki niso vpisane v centralni register prebivalstva in katerih matična evidenca za prevzem podatkov v sodni register je davčni register, navezni identifikacijski znak za avtomatično usklajevanje podatkov v primeru njihovih sprememb pa je davčna številka. V primerih, ko se bo ta oseba v Republiki Sloveniji ustalila in pridobila začasno ali stalno prebivališče, se vpisala v centralni register prebivalstva ter pridobila EMŠO, je treba zagotoviti zakonsko podlago za prevzem EMŠO v sodni register. Po predlaganem členu se bo v opisanem primeru EMŠO prevzela v sodni register iz centralnega registra prebivalstva na podlagi davčne številke. Po prevzemu EMŠO v sodni register pa se bo uskladitev preostalih osebnih podatkov zagotovila s prevzemom podatkov iz centralnega registra prebivalstva na podlagi enoznačne identifikacije fizične osebe z EMŠO.

**K 4. členu:**

4. člen veljavnega ZSReg določa podatke, ki se o subjektu vpisa vpisujejo v sodni register. Med drugim se vpisujejo tudi podatki o postopkih likvidacije, prisilne poravnave in stečaja. S predlaganim členom se redakcijsko dopolnjuje in spreminja 9. točka, tako da obsega tudi postopke, ki privedejo do prenehanja pravne osebe in zato izbrisa iz sodnega registra, pri katerih pa se predhodno ne izvede likvidacija. Doda se tudi nova 11. točka, po kateri se v sodni register vpiše tudi izbris subjekta vpisa (vpisali se bodo podatki sklepa registrskega sodišča, s katerim je odločilo o vpisu izbrisa (vključno z datumom izbrisa, opravilno številko, oznako sodišča)). V skladu z digitalizacijsko direktivo se v okviru obvestila o razkritju podružnice države članice medsebojno obveščajo tako o likvidacijskih postopkih in postopkih zaradi insolventnosti kot tudi o samem izbrisu kapitalske družbe iz sodnega registra (prim. člen 20 in 34 Direktive (EU) 2017/1151), zato se dosedanji 11. in 12. točka preštevilčita v 12. in 13. točko.

Ker se v veljavnem ZSReg uporabljata tako pojem »zaprtje podružnice« kot tudi »prenehanje podružnice« (gl. peti odstavek 27. člena ZSReg), se pojem »zaprtje podružnice« redakcijsko spreminja v pojem »prenehanje podružnice«, tako da bo v ZSReg poenoteno uporabljen.

**K 5. členu:**

Zaradi uskladitve s predlaganimi spremembami ZGD-1 in ob upoštevanju členov 30 in 14 Direktive (EU) 2017/1132 se v prvem odstavku 4.a člena širi nabor podatkov, ki se v zvezi s podružnico tujega podjetja iz države članice vpisujejo v sodni register; poleg dosedanjih podatkov se bodo v sodni register vpisovali tudi:

– enotna identifikacijska številka podružnice,

– sedež in poslovni naslov tujega podjetja in

– podatki o registru, v katerega je vpisano tuje podjetje, številka registrskega vpisa in identifikacijska številka tujega podjetja.

Sprememba drugega odstavka je povezana z dopolnitvijo prvega odstavka; podatki o sedežu in poslovnem naslovu tujega podjetja se bodo tudi za podružnice tujega podjetja iz tretje države vodili z navezavo na prvi odstavek 4.a člena in zato ni potrebe za njihovo izrecno določitev v drugem odstavku tega člena.

Z nadomestitvijo dosedanjega tretjega in četrtega odstavka z novimi tretjim do osmim odstavkom se zaradi večje pravne preglednosti in jasnosti nekoliko spreminja zaporedna struktura člena. Dosedanja ureditev četrtega člena se zdaj ureja v tretjem odstavku, ki se še delno dopolnjuje. Po predlagani dopolnitvi se bo enotni identifikator podružnice podjetja iz države članice tudi javno objavil. Za navedene subjekte namreč ta podatek predstavlja enoznačni podatek na ravni evropskega notranjega trga. Javna objava tega podatka bo tako zagotovila večjo preglednost in lažjo identifikacijo kapitalskih družb in podružnic tujih podjetij iz držav članic, vpisanih v sodni register, ter prispevala h krepitvi varnosti pravnega in poslovnega prometa na ravni EU. Enotni identifikator je že zdaj javen podatek na podlagi tretje alineje prvega odstavka veljavnega 8. člena ZPRS-1.

Dopolnitev dosedanjega tretjega odstavka, katerega vsebina se s tem predlogom zakona nadgrajuje in preoblikuje v novi šesti, sedmi in osmi odstavek, je potrebna zaradi nadgradnje ureditve obveščanja med državami članicami po sistemu povezovanja poslovnih registrov (*BRIS*). Med državami članicami se bodo po Direktivi (EU) 2017/1132, dopolnjeni z Direktivo (EU) 2019/1151, v zvezi s kapitalskimi družbami in njihovimi podružnicami po sistemu BRIS izmenjevale štiri vrste obvesti, in sicer so to:

1. Obvestilo o razkritju v zvezi s podružnico: s tem obvestilom bo register družbe platformi BRIS nemudoma zagotovil podatke o začetku in končanju likvidacijskega postopka ali postopka zaradi insolventnosti ter o izbrisu družbe, z namenom da bo register podružnice te podatke po potrditvi prejema tega obvestila prek sistema BRIS nato vpisal v register ter v primeru prejema podatka o izbrisu družbe izvedel tudi postopek izbrisa (prenehanja) podružnice (prim. člen 20 in 34 direktive);

2. Obvestilo o registraciji podružnice: s tem obvestilom bo register podružnice prek platforme BRIS poslal podatke o registraciji podružnice registru družbe, register družbe pa bo potrditvi prejema tega obvestila prek sistema BRIS nato te podatke zabeležil v svojem registru (prim. člen 28a direktive, 7. odstavek);

3. Obvestilo o zaprtju podružnice: s tem obvestilom bo register podružnice prek platforme BRIS poslal podatke o zaprtju (prenehanju) podružnice v register družbe, register družbe pa bo po potrditvi prejema tega obvestila prek sistema BRIS nato te podatke zabeležil v svojem registru (prim. člen 28c direktive);

4. Obvestilo o spremembah dokumentov in informacij o družbi: kadar bo pri družbi prišlo do vpisa sprememb v register, bo register družbe v sistem BRIS poslal obvestilo o spremembah dokumentov in informacij o družbi, namenjeno registru v drugi državi članici, v katerega je vpisana podružnica družbe, register podružnice pa bo po potrditvi prejema tega obvestila prek sistema BRIS nato zagotovil potrebne vpise sprememb podatkov o podružnici oziroma o družbi, ki jo je ustanovila (prim. člen 30a direktive).

Vsebina obvestil oziroma podatkov in dokumentov, ki se v zvezi s temi obvestili izmenjujejo med registri družb in registri podružnic, so natančno opredeljeni v Izvedbeni uredbi Komisije (EU) 2021/1042[[64]](#footnote-65).

Glede na to, da se podatki, ki se v sodni register vpisujejo v zvezi s podružnicami tujih podjetij, nanašajo tako na podružnice tujih podjetij iz držav članic kot tudi na podružnice tujih podjetij iz tretjih držav, so naslovniki obveznosti za vložitev predloga za vpise sprememb podatkov, ki se nanašajo na podružnico, bodisi osebe, ki so pooblaščene za zastopanje tujega podjetja, bodisi osebe, ki jih tuje podjetje imenuje za zastopnike tujega podjetja v podružnici. Z vzpostavitvijo medsebojnega obveščanja poslovnih registrov po sistemu BRIS pa bo v primeru kapitalskih družb iz držav članic, ki imajo podružnice ustanovljene v Republiki Sloveniji, sodni register o spremembi podatkov obveščen prek sistema povezovanja poslovnih registrov. Novi šesti in sedmi odstavek predlaganega člena urejata situacijo, ko bo sodni register v zvezi s podružnico, ki je vpisana v sodni register, prejel prej opisano obvestilo o razkritju v zvezi s podružnico ali obvestilo o spremembah dokumentov in informacij o družbi. Kadar bo s tema obvestiloma sodni register obveščen o spremembah, bo registrsko sodišče prek sistema BRIS potrdilo prejem obvestila in po uradni dolžnosti začelo postopek vpisa sprememb relevantnih podatkov. Če pa se bo obvestilo o razkritju v zvezi s podružnico nanašalo na izbris družbe iz registra v državi članici po končanju likvidacije ali postopka zaradi insolventnosti, bo registrsko sodišče po predlaganem novem osmem odstavku prav tako prek sistema BRIS potrdilo prejem obvestila in po uradni dolžnosti izvedlo postopek izbrisa podružnice tujega podjetja iz države članice (prim. člen 34. direktive in 683.a člen ZGD-1).

Z novim četrtim in petim odstavkom pa se vzpostavlja zakonska podlaga za posredovanje obvestila o registraciji podružnice ali obvestila o zaprtju podružnice prek sistema povezovanja poslovnih registrov s strani sodnega registra registru v drugi državi članici, v katerega je vpisana družba, da bo lahko ta register izvedel potrebne vpise sprememb podatkov pri družbi v zvezi z njeno podružnico, ustanovljeno v Republiki Sloveniji.

**K 6. členu:**

S predlaganim členom se širijo kategorije podatkov, ki se v sodni register vpisujejo v zvezi s kapitalskimi družbami, tako da se bodo poleg dosedanjih podatkov vpisovali tudi še podatki o čezmejnih preoblikovanjih, združitvah in delitvah (predlagana nova 4. točka prvega odstavka). Gre za obveznost države članice, ki jo nalaga Direktiva (EU) 2019/2121, kot je dopolnila Direktivo (EU) 2017/1132 (prim. člen 86p, 130 in 160p). Predlagana je tudi nova 7. točka prvega odstavka, po kateri se bodo v sodni register pri subjektu vpisa vpisali podatki o podružnicah, ki jih je kapitalska družba, vpisana v sodni register, ustanovila v drugih državah članicah. Vpis podatkov o podružnicah, ki jih je družba ustanovila v drugih državah članicah, bo sodni register v skladu z novim sedmim in osmim odstavkom vpisal po uradni dolžnosti po prejemu obvestila o registraciji oziroma zaprtju podružnice prek sistema povezovanja poslovnih registrov (*BRIS*). Zaradi zagotavljanja večje preglednosti in enoznačne identifikacije kapitalskih družb in podružnic tujih podjetij iz držav članic, vpisanih v sodni register, se bo po predlagani spremembi šestega odstavka 5. člena ZSReg javno objavil tudi enotni identifikator družbe, ki je enoznačni podatek na ravni evropskega notranjega trga. Javna objava tega podatka bo prispevala h krepitvi varnosti pravnega in poslovnega prometa na ravni EU.

S predlagano dopolnitvijo tretjega odstavka se tako kot že za delniško družbo tudi za evropsko delniško družbo in komanditno delniško družbo predpisuje pravilo, da se v register vpiše število delnic, na katere je razdeljen osnovni kapital družbe, sprememba drugega odstavka pa na predlog sodstva predstavlja redakcijski popravek, saj se v praksi poslovnim deležem identifikacijski znak dodeljuje kot naključna številka po vpisu v Poslovni register Slovenije.

Po prvem odstavku 5. člena se v zvezi s kapitalskimi družbami v sodni register vpišejo tudi podatki v zvezi s člani nadzornega sveta ali upravnega odbora, če ima družba nadzorni svet ali upravni odbor. Ureditev 4. in 5. člena ZSReg ne predvideva, da bi se lahko v sodni register vpisali tudi člani nadzornega sveta pravnih oseb drugih pravnoorganizacijskih oblik; na problematiko je Ministrstvo za pravosodje opozorila Komisija za preprečevanje korupcije. Na podlagi 102. člena Uredbe o vpisu družb in drugih pravnih oseb v sodni register je že zdaj predvideno, da se v sodni register vpišejo tudi člani nadzornega sveta javnega sklada. Temu ustrezno se dopolnjuje zakonska podlaga ZSReg za vpis tega podatka v sodni register. Obenem pa se dodaja še zakonska podlaga za vpis v sodni register tudi o članih nadzornega organa pravnih oseb drugih pravnoorganizacijskih oblik, za katere matični zakon določa, da se vpišejo v sodni register (npr. ker v določenih vrstah pravnih poslov zastopajo pravno osebo), ali če je to pomembno za pravni promet in bo njihov vpis zahtevala pravna oseba (prim. tudi drugo alinejo 13. točke prvega odstavka 4. člena ZSReg, kot se bo preštevilčila s tem predlogom zakona).

**K 7. členu:**

V veljavnem 6. členu ZSReg je urejeno vpisovanje sprememb podatkov v sodni register. Predlagana dopolnitev predstavlja zakonsko podlago za posredovanje obvestila o spremembah dokumentov in informacij o (kapitalski) družbi (novi 1. in 2. točka drugega odstavka) in obvestila o razkritju v zvezi s podružnico (nova 3. točka drugega odstavka) prek sistema povezovanja poslovnih registrov s strani sodnega registra registru podružnice v drugi državi članici, da bo lahko ta register naprej izvedel potrebne vpise sprememb podatkov v zvezi s podružnico, vključno z njenim izbrisom iz registra v državi članici, kadar bo prišlo do izbrisa družbe v sodnem registru na podlagi končanega postopka zaradi insolventnosti, likvidacije ali izbrisa iz sodnega registra brez likvidacije (prim. člen 30a in 34 direktive). Če se obvestilo nanaša na vpis ali spremembo podatkov o fizični osebi, ki je član organa subjekta vpisa, obvestilo glede njenih identifikacijskih podatkov lahko vsebuje osebno ime, naslov prebivališča, datum rojstva ali enotno identifikacijsko številko in podatke o zastopanju (način in omejitve zastopanja) oziroma o nadzoru, če gre za člana organa nadzora (gl. člen 30a v povezavi s členom 14 (d) direktive). Navedeno obvestilo pa se ne uporablja v primerih izbrisa družbe iz sodnega registra zaradi kakršne koli spremembe pravne oblike zadevne družbe, združitve ali delitve oziroma zaradi čezmejnega prenosa njenega registriranega sedeža (prim. člen 34 direktive, 3. odstavek). Registrsko sodišče bo prek sistema povezovanja poslovnih registrov obvestilo register države članice, v katerega je vpisana podružnica, tudi takrat, kadar je bil prvotni vpis začetka postopka zaradi insolventnosti, likvidacije ali izbrisa iz sodnega registra brez likvidacije zaradi ustavitve začetega postopka pozneje izbrisan (novi tretji odstavek).

**K 8. členu:**

Predlagana dopolnitev prvega odstavka je redakcijske narave, po kateri se javnost podatkov sodnega registra in listin, na katerih temeljijo vpisi, od leta 2017, ko je sodni register kot del poslovnega registra postal povezan s sistemom za povezovanje poslovnih registrov, zagotavlja tudi z dostopom do podatkov in listin v sistemu povezovanja poslovnih registrov prek elektronske točke za dostop na evropskem portalu e-pravosodje (nova 5. točka drugega odstavka in nova šesta alineja 1. točke tretjega odstavka). Dostop do podatkov in listin se izvede na podlagi iskalne zahteve, ki se odda v skladu s pravili in tehničnimi zahtevami portala (prim. 49.b člen ZSReg):

<https://e-justice.europa.eu/489/SL/business_registers__search_for_a_company_in_the_eu>.

S spremembo tretjega odstavka se širi nabor listin, ki bodo javno dostopne. Gre za listine, ki se javno objavijo zaradi izvedbe postopkov čezmejne združitve, čezmejne delitve ali čezmejnega preoblikovanja (prim. člen 86g člen 1. odstavek, člen 123 1. odstavek in člen 160g 1. odstavek Direktive (EU) 2017/1132, kot je bila dopolnjena z Direktivo (EU) 2019/2121).

Dopolnitev petega odstavka predstavlja zakonsko podlago za nadgradnjo informacijskih rešitev na spletnih straneh sodnega registra glede podatkov o udeležbi ustanoviteljev, družbenikov, zastopnikov in članov organa nadzora v povezanih osebah (subjektih vpisa).

**K 9. členu:**

S predlagano spremembo 8. člena je zaradi posledic preteklih sprememb 4. člena (gl. ZSReg-B – opustitev vodenja podatka o dejavnosti subjekta v sodnem registru) in predlaganih sprememb 4.a člena s tem predlogom zakona treba odpraviti redakcijsko neskladje in zagotoviti ustrezno sklicevanje na posamezne točke prvega odstavka 4. in prvega odstavka 4.a člena ZSReg.

**K 10. členu:**

Črtanje četrtega odstavka se predlaga na pobudo sodstva, saj se določba v praksi ne izvaja. Četrti odstavek določa pristojnost sodišča tudi pri predlogu, ki ni statusno preoblikovanje, ampak prvi vpis (vpis v sodni register v zvezi z ustanovitvijo ali povečanjem osnovnega kapitala subjekta vpisa) le predstavlja pravno podlago za drugi vpis (vpis spremembe družbenika – imetnika poslovnega deleža). Drugi predlog se sodnemu registru praviloma predloži po vpisu prvega in ne gre za hkratno odločanje. Krajevna pristojnost enega sodišča zato ni potrebna in tudi ne gre za vpis po uradni dolžnosti, temveč je to vpis na predlog družbe.

**K 11. členu:**

Črtanje drugega in tretjega odstavka se prav tako predlaga na pobudo sodstva. Navedena pravna ureditev se je uporabljala do leta 2008, ko so bili registri informacijsko povsem ločeni.

**K 12. členu:**

Predlagana sprememba sledi predlogu novele Zakona o visokem šolstvu (EVA 2022-3330-0117), po kateri je po spremembi 1. člena predvideno, da se bodo lahko članice univerze (npr. fakultete) pod določenimi zakonskimi pogoji lahko ustanovile tudi kot samostojne pravne osebe. Za vpis ustanovitev tovrstnih članic univerze in vpise sprememb bo krajevno pristojno registrsko sodišče na območju katerega bo imela taka članica univerze sedež. Za odločanje o vpisu v sodni register, kadar članica univerze ne bo samostojna pravna oseba, pa bo pristojno registrsko sodišče na območju katerega ima sedež univerza, kot je sedanja praksa registrskih sodišč, na kar je opozorilo sodstvo.

**K 13. in 14. členu:**

Veljavni 27. člen ZSReg ureja način vložitve predloga za vpis v sodni register. Po prvem odstavku tega člena morajo biti v elektronski obliki vloženi ti predlogi za vpis v sodni register:

1. vsi predlogi, ki se nanašajo na subjekt vpisa, organiziran kot delniška družba ali družba z omejeno odgovornostjo,

2. predlog za vpis ustanovitve družbe z neomejeno odgovornostjo ali komanditne družbe,

3. vsi predlogi, ki se nanašajo na podružnico gospodarske družbe ali podružnico tujega podjetja.

Gospodarske družbe se glede na pravnoorganizacijsko obliko razvrščajo na osebne družbe, med katere se razvrščata družba z neomejeno odgovornostjo in komanditna družba, in kapitalske družbe, med katere se razvrščajo družba z omejeno odgovornostjo, delniška družba, komanditna delniška družba in evropska delniška družba (prim. tretji odstavek 3. člena ZGD-1). Komanditna delniška družba, četudi se zanjo smiselno uporabljajo tako določbe komanditne družbe in delniške družbe (gl. 464. člen ZGD-1), predstavlja ločeno pravnoorganizacijsko obliko družbe od ostalih kapitalskih družb (prim. 464. do 469. člen ZGD-1). Zato se s predlogom dopolnitve 27. člena ZSReg tudi za komanditno delniško družbo določa enako pravilo kot za družbo z omejeno odgovornostjo in delniško družbo, in sicer da morajo biti v elektronski obliki vloženi tudi vsi predlogi, ki se nanašajo nanjo. Enako pravilo se določa tudi za predloge vpisov v zvezi evropsko delniško družbo (430. do 463. člen ZGD-1), ki se kot navedeno razvršča med kapitalske družbe, za katere na ravni EU tudi po osrednji direktivi o pravu družb (Direktiva (EU) 2017/1132) veljajo številna poenotena pravila urejanja njihovega organiziranja in delovanja ter ustanavljanja (prim. Uredba Sveta (ES) št. 2157/2001 z dne 8. oktobra 2001 o statutu evropske družbe (SE))[[65]](#footnote-66). V Sloveniji je (na dan 31. 12. 2021) ustanovljena ena evropska delniška družba, v sodni register pa ni vpisana nobena komanditna delniška družba. Elektronska vložitev predlogov za vpis se predpisuje tudi za gospodarska interesna združenja in evropska gospodarska interesna združenja; gre za združenja poslovnih subjektov – gospodarskih družb ali samostojnih podjetnikov (prim. 563. ZGD-1), pri katerih ustanavljanju je že zdaj predvidena notarjeva udeležba, saj mora biti pogodba o ustanovitvi sklenjena v obliki notarskega zapisa, ki bo nato v imenu predlagatelja vložil še elektronski predlog za vpis v sodni register.

Po veljavni ureditvi 27. člena ZSReg in na njegovi podlagi sprejeti Uredbi o sodnem registru (10. in 11. člen USReg) morajo biti vsi (1) predlogi za vpis v sodni register, ki nanašajo na subjekt vpisa, ki je organiziran kot delniška družba ali družba z omejeno odgovornostjo (po predlagani spremembi tudi komanditna delniška družba, evropska delniška družba, gospodarsko interesno združenje in evropsko gospodarsko interesno združenje), (2) predlogi za vpis ustanovitve družbe z neomejeno odgovornostjo ali komanditne družbe in (3) vsi predlogi, ki se nanašajo na podružnico gospodarske družbe ali podružnico tujega podjetja, vloženi obvezno v elektronski obliki. Drugi predlogi pa so lahko po izbiri predlagatelja vloženi v elektronski ali pisni obliki in na obrazcu, če je ta predpisan.[[66]](#footnote-67)

Predlog za vpis v sodni register v elektronski obliki se vloži s pomočjo programske opreme t. i. sistema (portala) za podporo poslovnim subjektom, prek katerega poteka tudi sama sestava elektronskih predlogov za vpis, ki ga mora v imenu predlagatelja, torej kot njegov pooblaščenec, vložiti (in sestaviti) točka za podporo poslovnim subjektom (točka SPOT) ali notar. Točka SPOT je izključno pristojna za vložitev (enostavnih) predlogov, ki se nanašajo na vpis ustanovitve d. o. o. na podlagi družbene pogodbe, sklenjene na predpisanem obrazcu v skladu s prvim odstavkom 474. člena ZGD-1, ali akta o ustanovitvi enoosebne d. o. o. na predpisanem obrazcu iz prvega odstavka 523. člena ZGD-1, vpis spremembe družbene pogodbe družbe d. o. o., če je prečiščeno besedilo spremenjene družbene pogodbe na predpisanem obrazcu v skladu s petim odstavkom 516. člena ZGD-1, ali spremembe akta o ustanovitvi enoosebne d. o. o. na predpisanem obrazcu iz prvega odstavka 523. člena ZGD-1, ter vpis spremembe sedeža ali firme na podlagi spremembe družbene pogodbe ali akta o ustanovitvi takih d. o. o. Obenem je točka SPOT poleg notarjev pristojna, da v imenu predlagatelja, ki je d. o. o., vloži vpis spremembe zastopnikov družbe ali poslovnega naslova, vpis nameravane firme in vpis ustanovitve, spremembe podatkov ali prenehanja podružnice d. o. o. Za vložitev vseh drugih predlogov v imenu predlagatelja pa so pristojni notarji.[[67]](#footnote-68)

Predlagatelj vpisa ustanovitve subjekta vpisa se za potrebe vložitve in sestave predloga zglasi pri točki SPOT oziroma pri notarju, ki v njegovem imenu prek portala sistema za podporo poslovnim subjektom sestavi predlog za vpis in ga na sodišče vloži kor predlagateljev pooblaščenec. Izjemoma pa portal tudi omogoča, da lahko predlagatelj kot edini družbenik enoosebne d. o. o., katere akt o ustanovitvi je na predpisanem obrazcu, osnovni kapital pa v celoti vplačan v denarju, sestavi predlog za ustanovitev sam neposredno prek portala sistema za podporo poslovnim subjektom (spletna prijava prek oddaljenega dostopa z uporabo kvalificiranega digitalnega potrdila)[[68]](#footnote-69),[[69]](#footnote-70), ki ga po končanem poslovnem procesu kot njegov pooblaščenec nato v elektronski obliki »vloži« na sodišče točka SPOT.[[70]](#footnote-71)

Direktiva (EU) 2019/1151, ki je dopolnila Direktivo 2017/1132, državam članicam EU in EGP nalaga, da zagotovijo, da se spletna ustanovitev družb lahko v celoti izvede prek spleta, ne da bi se morali vlagatelji osebno zglasiti pri katerem koli organu, osebi ali telesu, pooblaščenem z nacionalnim pravom za obravnavanje vseh vidikov ustanovitve družb, vključno s pripravo ustanovitvenega akta družbe (novi 13g člen). Tudi vplačilo osnovnega kapitala, kadar se ta vplača v denarju, mora biti zagotovljeno prek spleta »brez fizičnega koraka« ­– 6. odstavek člena 13g. Prav tako je prek spleta treba omogočiti plačilo spletne storitve (člen 13d).[[71]](#footnote-72) Slovenija je svojo obveznost prenosa glede spletne ustanovitve priglasila glede ustanovitve d. o. o., pri čemer lahko država članica tudi uporabo digitalizacijskih orodij omeji le na družbe, katerih osnovni kapital se vplača v denarju (prim. drugi stavek 1. odstavka člena 13g in prilogo IIA Direktive (EU) 2017/1132). Država članica se lahko odloči, da spletno ustanovitev omogoči tudi drugim pravnoorganizacijskim oblikam družb. Države članice morajo tudi zagotoviti, da je mogoče prek spleta vpisati tudi dokumente in informacije iz člena 14 navedene direktive, vključno z njihovimi spremembami, ne da bi se moral vlagatelj osebno zglasiti pri katerem koli organu, osebi ali telesu, pooblaščenem z nacionalnim pravom za obravnavanje spletnega vpisa dokumentov in informacij (člen 13j direktive). Države članice morajo navedeno možnost zagotoviti vsem družbam po prilogi II, kar za Slovenijo pomeni za družbe, ki so organizirane kot delniška družba, družba z omejeno odgovornostjo, komanditna delniška družba. Države članice morajo zagotoviti tudi spletno registracijo podružnic tujih podjetij iz držav članic ter enako kot pri družbah tudi spletni vpis dokumentov in informacij v zvezi s podružnicami (prim. člena 28a in 28b direktive).

V vseh navedenih primerih obveznega poslovanja prek spleta je državam članicam omogočeno ohraniti vlogo notarja ali katere koli druge osebe ali telesa, pooblaščenega z nacionalnim pravom za obravnavanje vseh vidikov spletne ustanovitve družbe ali vpisa njenih informacij, dokumentov in listin (točka c, 3. odstavka člena 13g direktive), 4. odstavek člena 13j) in pri registraciji podružnic (točka d 3. odstavka člena 28a in 2. odstavek člena 28b). Pri sprejemu direktive (prim. 15. uvodno izjavo digitalizacijske direktive – Direktive (EU) 2109/1151) se je namreč upoštevalo specifike obstoječih pravnih ureditev držav članic glede prava družb in se kot pomembno omogočilo prožnost pri poenotenju sistemov ustanovitve družb, registracije podružnic in vpisa dokumentov ali informacij, ki naj bi v celoti potekal prek spleta, tudi v zvezi z vlogo notarjev ali odvetnikov v katerem koli delu takih spletnih postopkov. V slovenskem pravnem redu je zlasti pomembna vloga notarjev pri ustanavljanju gospodarskih družb. V obliki notarskega zapisa mora biti sestavljen tako statut delniške družbe (prim. 183. člen ZGD-1) kot sklenjena tudi družbena pogodba pri družbi z omejeno odgovornostjo. Le izjemoma zadostuje opustitev družbene pogodbe v obliki notarskega zapisa, kadar se d. o. o. ustanavlja na podlagi prepisanega obrazca o družbeni pogodbi (prim. prvi odstavek 474. člena ZGD-1); v tem primeru zadostuje, da podpisi ustanoviteljev niso notarsko overjeni; lahko jih overi točka SPOT. Enako to velja za overitev podpisa edinega ustanovitelja na aktu o ustanovitvi enoosebne d. o. o. na predpisanem obrazcu (prim. prvi in tretji odstavek 523. člena ZGD-1).

Namreč, notarji kot osebe javnega zaupanja sestavljajo po določbah ZN javne listine o pravnih poslih, izjavah volje oziroma dejstvih, iz katerih izvirajo pravice; prevzemajo listine v hrambo, denar in vrednostne papirje za izročitev tretjim osebam ali državnim organom; opravljajo vse oblike alternativnega reševanja sporov; po nalogu sodišč izvajajo opravila, ki se jim lahko odstopijo po zakonu, in izvajajo druga opravila, za katera jih pooblašča zakon (2. člen ZN). Javna listina, ki jo sestavi notar, v primerih sodnih postopkov predstavlja polni dokaz v pravnem prometu, saj dokazuje resničnost tistega, kar se v njej potrjuje ali določa (prim. prvi odstavek 224. člena Zakona o pravdnem postopku). Obenem pa taka listina zaradi dolžnostnega ravnanja notarja, da pred sestavljanjem ali overjanjem listine o pravnem poslu zanesljivo preveri strankino istovetnost (gl. 40. člen ZN), potrjuje dejstvo, da je pri sklepanju pravnega posla (npr. družbene pogodbe o ustanovitvi d. o. o.) kot pogodbena stranka resnično sodelovala prava oseba. Poleg tega mora notar pred sestavo notarske listine strankam na razumljiv način opisati vsebino, pravne posledice nameravanega pravnega posla ali izjave volje, ter jih izrecno opozoriti na znana in običajna tveganja v zvezi s sklenitvijo takšnega pravnega posla ali izjave volje. Notar mora stranke opozoriti tudi na morebitne druge okoliščine v zvezi z nameravanim pravnim poslom, če jih pozna, razen podatkov, ki jih mora notar varovati kot tajnost. Stranke mora tudi odvračati od nejasnih, nerazumljivih ali dvoumnih izjav ter jih izrecno opozoriti na možne pravne posledice takšnih izjav (prim. 42. člen ZN). Zanesljiva identifikacija udeleženih strank je nujno potrebna tudi zato, da se prepreči škoda za udeležene stranke in skupnost (za pravni promet). Ko so dejstva enkrat vpisana v sodnem registru, uživajo po 8. členu ZSReg javno zaupanje in se v pravnem prometu praviloma štejejo za pravilna.

Predlog za vpis v sodni register, ki ga v imenu predlagatelja vloži točka SPOT ali notar, nato obravnava sodišče po (postopkovnih) pravilih ZSReg in tudi odloči o vpisu.

Glede na opisane značilnosti slovenskega registrskega postopka ustanovitve družb in vpisa sprememb v zvezi z njimi v sodni register oziroma teh vpisov v zvezi s podružnicami tujih podjetij je osrednja aktivnost, ki bo po novem s tem predlogom zakona uporabniku »omogočala« ustanovitev podjetja in mora biti v uresničevanju cilja direktive (z zornega kota uporabnika) v celoti omogočena »prek spleta«, pravzaprav t. i. spletna sestava predloga za vpis ustanovitve oziroma predloga za vpis spremembe ali izbrisa v sodni register; drugače povedano, zagotoviti bi bilo treba, da uporabnik brez fizične prisotnosti na kraju samem njegovega pooblaščenca za vložitev (in sestavo) predloga za vpis – torej izven prostorov točke SPOT ali notarske pisarne – izvede vse potrebno za dosego končnega rezultata, ki je v ustanovitvi družbe ali registraciji podružnice tujega podjetja iz države članice oziroma vpisu spremembe v zvezi z njenim delovanjem, vključno s sestavo družbene pogodbe pri ustanovitvi d. o. o.

Pri enoosebni d. o. o. lahko uporabnik (bodoči edini družbenik, ki je hkrati poslovodja) v skladu z 10. členom USReg (prim. tudi tretji odstavek 11.a člena ZPRS-1) že zdaj sam z uporabo spletnega portala SPOT izvede ustanovitev, natančneje sestavo predloga za vpis ustanovitve d. o. o., vključno s sestavo akta o ustanovitvi na predpisanem obrazcu ter tudi sestavo potrebnih listin, ki se priložijo predlogu. Registracija (in prijava) uporabnika poteka prek portala SPOT ali prijavne spletne strani SI-PASS[[72]](#footnote-73) z uporabo kvalificiranega digitalnega potrdila. Storitev SI-PASS je enotna točka za preverjanje identitete različnih uporabnikov (državljanov, poslovnih subjektov, javnih uslužbencev) ter elektronsko podpisovanje vlog in drugih dokumentov, ki se uporablja v okviru opravljanja posameznih elektronskih storitev (npr. eUprava, eVem, SPOT). Ta storitev pa bo po novem lahko zagotovljena tudi čezmejnim uporabnikom, ki se bodo predhodno registrirali v sistemu. Čezmejni uporabnik bo pri registraciji lahko uporabil digitalno identiteto, ki jo je izdal izdajatelj v njegovi državi članici, pod pogojem, da je ta priznana med državami članicami. Te zahteve državam članicam nalaga člen 13b Direktive (EU) 2017/1132, dopolnjene z digitalizacijsko direktivo, ki se navezuje na Uredbo (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (t. i. Uredba eIDAS).[[73]](#footnote-74) Uporabnik mora zaradi vpisa v sodni register predhodno pridobiti tudi davčno številko (prim. šesti odstavek 1.a člena ZSReg).

Z uveljavitvijo sprememb ZN (novela ZN-H) in ZGD-1 (predlog ZGD-1L) bodo vzpostavljene zakonske podlage, ki bodo notarju omogočile pravno veljavno sestavo družbene pogodbe v obliki notarskega zapisa »na daljavo« s pomočjo sistema varne avdio-video povezave notarja z ustanovitelji kot stranko (dopolnitev drugega odstavka 474. člen ZGD-1). Fizična prisotnost strank pri notarju ne bo več nujno potrebna, in sicer niti za sestavo družbene pogodbe niti za samo sestavo in vložitev predloga za vpis ustanovitve d. o. o. v sodni register, saj bo notar lahko vse potrebne predpostavke za vpis, ki jih je sicer po veljavni ureditvi treba izpolniti s fizično prisotnostjo strank pri notarju, lahko po novem zagotovil (izpolnil) »na daljavo« prek varne avdio-video konferenčne povezave – vključno s preverjanjem identitete strank in elektronskim podpisovanjem listin, ki se priložijo predlogu za vpis. Notarska zbornica Slovenije bo v podporo notarskemu poslovanju vzpostavila in upravljala programsko opremo, ki bo predstavljala videokomunikacijski sistem za sestavo notarskih listin na daljavo z možnostjo videoelektronske identifikacije. Prav tako ne bo nujna fizična prisotnost notarja pri sestavi statuta delniške družbe v notarski obliki. Ta bo po predlaganih spremembah predloga ZN-H (prim. dopolnitev 183. člena ZGD-1, kot je predvidena s predlogom ZGD-1L) lahko sestavljen tudi z uporabo videokomunikacije z notarjem pod pogoji, ki jih za videokomunikacijski sistem za sestavo notarskih listin ter videoidentifikacijo določa ZN. Predlagane spremembe ZGD-1 bodo omogočile tudi izvedbo elektronskih skupščin in virtualnih skupščin brez fizične prisotnosti delničarjev oziroma njihovih pooblaščencev (prim. predlagano dopolnitev 297. člena ZGD-1). Kadar bo skupščina izvedena na ta način, bo predsedniku skupščine dana možnost, da zapisnik podpiše s kvalificiranim elektronskim podpisom (dopolnitev 304. člena ZGD-1). Navedene spremembe ZGD-1 bodo tako zagotovile zakonske podlage za spletno ustanovitev delniške družbe v skladu z zahtevami Direktive (EU) 2019/1151.

Glede na navedeno se zaradi razmejitve pristojnosti med točkami SPOT in notarji pri ustanavljanju d. o. o. ohranja besedilo petega odstavka 27. člena ZSReg nespremenjeno. Točka SPOT bo po 1. točki petega odstavka veljavnega 27. člena ZSReg še vedno ostala pristojna za sestavo predlogov, ki temeljijo na družbeni pogodbi ali aktu o ustanovitvi na predpisanem obrazcu (prvi odstavek 474. člena oziroma prvi odstavek 523. člena ZGD-1), kadar bodo ti vloženi fizično pri točki SPOT. Notar pa bo v skladu z 2. točko petega odstavka istega člena pristojen za vložitev elektronskega predloga za vpis v sodni register, ki se nanaša na ustavitev d. o. o., kadar bo vpis temeljil na družbeni pogodbi, kadar ta ne bo sklenjena na predpisanem obrazcu v fizični obliki pri točki SPOT. To bo takrat, ko bo sklenjena v obliki:

– notarskega zapisa pri notarju ali pa, kot bodo to omogočale predlagane spremembe ZN in novega drugega odstavka 474. člena ZGD-1, z uporabo neposredne varne avdio-video povezave – torej prek videokomunikacijskega sistema za sestavo notarskih listin na daljavo z možnostjo videoelektronske identifikacije,

– ali ko bo na predpisanem obrazcu sklenjena v prisotnosti notarja (v obliki notarskega zapisa potrjena) z uporabo videokomunikacijskega sistema po določbah ZN (gl. novi tretji odstavek 474. člena ZGD-1).

Notar pa bo tudi v prihodnje ostal pristojen za vložitev predlogov, ki se nanašajo na vpise subjektov drugih pravnoorganizacijskih oblik (prim. 2. točko petega odstavka tega člena). Sestava predloga za vpis bo lahko tudi v tem primeru potekala z uporabo videokomunikacijskega sistema za komunikacijo z notarjem po novi 2. točki drugega odstavka 27.b člena ZSReg).

Po predlaganih spremembah ZN-H bo notar elektronska opravila notarskih storitev lahko izvedel v posebnem informacijskem sistemu za podporo poslovanja notarja in videokomunikacijskega sistema za sestavo notarskih listin na daljavo z možnostjo videoelektronske identifikacije. Istovetnost fizične osebe bo notar ugotavljal na podlagi veljavnega identifikacijskega dokumenta, ki je opremljen s fotografijo, ki ima ustrezne lastnosti, v strokovni literaturi označen tudi kot *Full Frontal*. Poleg tega pa bo moral notar primerjati podobo obraza v času videoelektronske identifikacije s fotografijo s predloženega dokumenta in s fotografijo, shranjeno v javni evidenci izdajatelja tega identifikacijskega dokumenta ali pa bo (v primeru, da bodo tehnične možnosti to dopuščale) primerjal podobo obraza te osebe v času videoelektronske identifikacije s podobo, shranjeno kot biometrični podatek na pomnilniškem mediju veljavnega identifikacijskega dokumenta. Alternativno predlaganemu postopku pa bo dopuščeno istovetnost ugotoviti tudi s sredstvom elektronske identifikacije visoke ravni zanesljivosti, kot ga opredeljuje uredba eIDAS (prim. 38.b in 39. člen ZN, zadnjič spremenjen z ZN-H). Obenem pa bodo ta videolektronska sredstva omogočala tudi družbenikom in delničarjem, da z notarjevo prisotnostjo prek videokomunikacije zagotovijo ustanovitev družbe.

Z novim 27.a členom se glede na navedeno tako na zakonski ravni predpisuje način sestave predloga za vpis, ki ga v imenu predlagatelja vloži točka SPOT v zvezi s predlogi iz 1. točke petega odstavka 27. člena ZSReg. Predlagatelj vpisa se za sestavo predloga in predlogu priloženih listin osebno oglasi na točki SPOT (1. točka drugega odstavka). Pri ustanovitvi enoosebne družbe z omejeno odgovornostjo iz prvega odstavka 523. člena ZGD-1, katere osnovni vložek družbenika je v celoti vplačan v denarju, pa bo lahko predlagatelj vpisa predlog sestavil in vložil tudi sam z uporabo ustrezne funkcionalnosti portala za podporo poslovnim subjektom (kot je že zdaj določeno v 10. USReg). V tretjem odstavku novega 27.a člena je predlagano, da se bo moral predlagatelj v sistem SPOT za oddajo predloga za vpis v sodni register prijaviti oziroma identificirati s sredstvom elektronske identitete visoke ravni zanesljivosti. Primerjalnopravno je visoko raven zanesljivosti sredstva identifikacije uveljavila Republika Hrvaška kot pogoj za uporabo njihovega sistema START za začetek poslovanja oziroma ustanovitve enostavnih d. o. o.[[74]](#footnote-75) Pred izdajo sredstva elektronske identifikacije visoke ravni zanesljivosti mora izdajatelj tega sredstva istovetnost fizične osebe preveriti z njeno fizično prisotnostjo in na podlagi veljavne javne listine, ki je opremljena s fotografijo; preveriti mora tudi pristnosti in veljavnost javne listine v javnih evidencah. Za izdajo sredstva elektronske identifikacije srednje ravni zanesljivosti preverjanje pristnosti in veljavnosti javne listine v javnih evidencah, s katero se fizična oseba izdajatelju identificira, ni potrebno (prim. 10. člen Zakona o elektronski identifikaciji in storitvah zaupanja[[75]](#footnote-76) (ZEISZ)). Visoka raven zanesljivosti sredstev elektronske identifikacije zagotavlja višjo stopnjo zaupanja v izkazano elektronsko identiteto osebe kot sredstva elektronske identifikacije srednje ravni zanesljivosti; namen visoke ravni zaupanja sredstev elektronske je preprečiti nevarnost zlorabe ali spreminjanja identitete, medtem ko je namen srednje ravni zanesljivosti znatno zmanjšati nevarnost zlorabe ali spreminjanja identitete.[[76]](#footnote-77) V skladu s četrtim odstavkom 6. člena Zakona o osebni izkaznici[[77]](#footnote-78) in 2. členom Uredbe o določitvi sredstev elektronske identifikacije in uporabi centralne storitve za spletno prijavo in elektronski podpis[[78]](#footnote-79) vsebuje osebna izkaznica sredstvo elektronske identifikacije visoke ravni zanesljivosti, prav tako pa tudi kvalificirano potrdilo za elektronski podpis. V prehodnem obdobju, ko se v skladu z 58. členom ZEISZ za namene elektronske identifikacije in avtentikacije za dostop do elektronskih storitev v javnem sektorju še vedno uporabljajo tudi kvalificirana potrdila za elektronski podpis, se bo lahko predlagatelj vpisa v sistem SPOT vpisal in identificiral tudi s takim kvalificiranim potrdilom (še pet let od uveljavitve ZEISZ). Predlog za vpis bo moral podpisati z elektronskim podpisom, ki je enakovreden njegovemu lastnoročnemu podpisu[[79]](#footnote-80), prav tako pa tudi pri predlogu priložene listine, ki jih bo predlagatelju enoosebne d. o. o. izdelal sistem (akt o ustanovitvi ipd.). V tem primeru overitev podpisa na elektronskem aktu o ustanovitvi, ki ga bo izdelal sistem SPOT, ne bo potrebna (prim. spremembo prvega odstavka 523. člena ZGD-1 s predlogom ZGD-1L); zadostoval bo ustanoviteljev kvalificirani elektronski podpis.

Po predlaganem 27.b členu se tudi vpisi, za katere je zdaj po 2. točki petega odstavka 27. člena ZSReg pristojen, da jih v imenu predlagatelja vloži notar, vložijo v sistemu za podporo poslovnim subjektom. Predlagatelj pa bo po novem (2. točka drugega odstavka) lahko podatke o vsebini predloga notarju poslal z uporabo videokomunikacijskega sistema za komunikacijo z notarjem ter videoelektronsko identifikacijo. V tem primeru bo notar prek sistema SPOT sestavil predlog za vpis ter na daljavo prek videokomunikacije s strankami (npr. družbeniki) in sestavil notarske listine, potrebne za vpis (med drugim tudi družbeno pogodbo v obliki notarskega zapisa – novi drugi odstavek 474. člena ZGD-1, gl. predlog ZGD-1L). Pri uporabi videokomunikacijskega sistema za komunikacijo z notarjem ter videoelektronsko identifikacijo bo notar zavezan upoštevati pravila ZN in tudi pravila drugega zakona (kot npr. Zakon o preprečevanju pranja denarja in financiranja). Ustanovitev družbe pomeni v skladu s četrtim odstavkom 13.a člena Direktive (EU) 2017/1132 (četrti odstavek 1. člena Direktive (EU) 2019/1151) celoten postopek ustanavljanja družbe v skladu z nacionalnim pravom, vključno s pripravo ustanovitvenega akta družbe in vsemi potrebnimi koraki za vpis družbe v register. Po 2. točki drugega odstavka bo notar lahko sestavil in vložil tudi druge predloge za vpis, in sicer tudi predloge, povezane z izvedbo postopkov čezmejnih združitev, delitev in preoblikovanj (t. i. čezmejnih operacij). V skladu z Direktivo (EU) 2017/1132, kot je bila spremenjena in dopolnjena z Direktivo (EU) 2019/2121, morajo države članice zagotoviti, da se lahko dokončanje določenih postopkovnih korakov, in sicer razkritje načrta, predložitev vloge za potrdilo pred operacijo ter predložitev vseh informacij in dokumentov za nadzor zakonitosti čezmejne operacije, ki ga opravi ciljna država članica, v celoti opravi prek spleta, ne da bi se bilo treba vlagateljem osebno zglasiti pri pristojnem organu v državah članicah. Po potrebi bi se morala uporabljati pravila glede uporabe digitalnih orodij in postopkov na področju prava družb, vključno z zadevnimi zaščitnimi ukrepi (prim. 41. uvodno izjavo Direktive (EU) 2019/2121)[[80]](#footnote-81).

Po 3. točki drugega odstavka pa je dodana možnost, da bo predlagatelj vpisa določen del poslovnega procesa sestave predloga za vpis, kadar bo šlo za ustanovitev enostavne večosebne d. o. o., katere družbena pogodba se sklene na predpisanem obrazcu v skladu z novim tretjim odstavkom 474. člena ZGD-1 (gl. predlog ZGD-1L), sestavil prek sistema SPOT tudi sam, sam proces sestave predloga in za vpis potrebnih listin pa bo nato po opravi notarskih opravil (sestave ali potrditve potrebnih listin) končal notar pod pogoji, kot jih določa ZN, in v imenu predlagatelja vpisa kot njegov pooblaščenec vložil predlog za vpisa v sodni register. V skladu s tretjim odstavkom novega 27.b člena se bo moral predlagatelj vpisa za sestavo (sporočanja podatkov v sistem SPOT) prijaviti s sredstvom elektronske identifikacije visoke ravni zanesljivosti. Kadar bo notar s strankami (ustanovitelji, družbeniki) notarska opravila opravil brez njihove fizične prisotnosti, bo njihovo istovetnost ugotavljal in preverjal z uporabo videoelektronske identifikacije (prim. tretji odstavek 39. člena ZN) na podlagi sredstva elektronske identifikacije visoke ravni zanesljivosti (prim. četrti odstavek 39. člen ZN).

S predlaganima 27.a in 27.b členoma se tako omogoča, da se sestava predloga za vpis (ustanovitve ali spremembe) lahko tudi izvede na daljavo. Pri ustanovitvi enoosebne družbe z omejeno odgovornostjo, katere akt o ustanovitvi je na predpisanem obrazcu in osnovni vložek družbenika v celoti vplačan v denarju, bo lahko predlagatelj vpisa predlog v celoti sestavil (in vložil) sam z uporabo ustrezne funkcionalnosti portala za podporo poslovnim subjektom (2. točka drugega odstavka 27.a člena ZSReg). Pri drugih vpisih pa bo vložitev predloga za vpis na daljavo lahko potekala z vključitvijo notarja kot predlagateljevega pooblaščenca (2. in 3. točka drugega odstavka 27.b člena ZSReg).

Sodni register se v skladu s 44. členom ZSReg vodi kot centralna informatizirana baza, pri kateri je informatizirana tako glavna knjiga (podatki) kot tudi zbirka listin. Zato se tudi predlogi za vpis, ki jih sodišče prejme v pisni obliki, skupaj s priloženimi listinami pretvorijo v elektronsko obliko. Pri pisnih predlogih za vpis pretvorbo opravi registrsko sodišče. Določba predlaganega novega osmega odstavka 27. člena tako ne predstavlja vsebinske spremembe ali nove obveznosti za registrska sodišča, saj to pristojnost izvajajo na podlagi 17. člena USReg že zdaj.

Predlagana dopolnitev 27. člena ZSReg z novim devetim odstavkom se predlaga zaradi prenosa 6. odstavka člena 16 Direktive 2017/1132, dopolnjene z digitalizacijsko direktivo, po katerem morajo države članice zagotoviti, da se vsi dokumenti in informacije, predloženi v okviru ustanovitve družbe, registracije podružnice ali vpisa dokumentov in informacij družbe ali podružnice, ki so predmet razkritja, hranijo v registrih v strojno berljivi obliki, ki omogoča iskanje, ali kot strukturirani podatki. Tako se olajša iskanje po informacijah, shranjenih v registrih, prav tako pa tudi njihova izmenjava v sistemu povezovanja poslovnih registrov. Datotečni format mora biti strukturiran tako, da lahko programske aplikacije z lahkoto določajo, prepoznajo in izločajo določene podatke in njihovo notranjo strukturo. Zahteva, da se zagotovi, da oblika omogoča iskanje dokumentov in informacij, ne bi smela vključevati skeniranih podpisov ali drugih podatkov, ki niso primerni za strojno berljivost. Ker navedena obveznost direktive terja spremembe obstoječih informacijskih sistemov držav članic, je za to zahtevo predvideno daljše obdobje za prenos, in sicer do 1. avgusta 2023.

**K 15. členu:**

Z dopolnitvijo 28. člena se dodaja možnost, da predlogu za vpis ni treba priložiti listine, ki je že vložena v informatizirano zbirko listin, temveč zadošča, da je navedena opravilna številka zadeve (Srg številka), v kateri je registrsko sodišče na podlagi te listine že dovolilo vpis ali pa jo javno objavilo zaradi predložitve sodnemu registru v objavo.

**K 16. členu:**

V skladu z dopolnitvijo prvega odstavka bo treba tudi listine, povezane s postopki čezmejne delitve ali združitve oziroma čezmejnim preoblikovanjem družb, predložiti v elektronski obliki.

S predlagano dopolnitvijo drugega ostavka se predpisuje obličnost listin, kadar se predlogu za vpis v izvirniku priložijo v elektronski obliki; te morajo biti podpisane s kvalificiranim elektronskim žigom izdajatelja listine ali podpisane z elektronskim podpisom pooblaščene osebe izdajatelja, ki je enakovreden njenemu lastnoročnemu podpisu (to bo lahko npr. potrdilo banke o depozitu denarnih vložkov z izjavo banke, da lahko družba s sredstvi prosto razpolaga). Enaka obličnost izvirne elektronske listine se predpisuje tudi za elektronske listine, ki vsebujejo izjave (ali npr. soglasja); zanje ne zadostuje skenogram listin v fizični obliki, razen v primerih, ko listine iz fizične oblike v elektronsko obliko pretvori točka SPOT ali notar (prim. tretji do peti odstavek 28.a člena ZSReg) oziroma ko prejeti pisni predlog s priloženimi listinami v elektronsko obliko pretvori sodišče (novi osmi odstavek 27. člena ZSReg).

Z novim šestim odstavkom se izjemoma za predloge za vpis pri enoosebni d. o. o., ki jih predlagatelj vloži sam prek funkcionalnosti portala za podporo poslovnim subjektom, predlagatelju vpisa omogoča, da bo v primeru, ko mu pristojni organ listine, ki se priloži predlogu za vpis, v izvirniku ne bo izdal kot elektronsko listino z ustrezno obličnostjo (torej podpisano s kvalificiranim elektronskim žigom ali podpisano z elektronskim podpisom pooblaščene osebe organa, ki je enakovreden njenemu lastnoročnemu podpisu), izjemoma lahko priložil tudi skenogram izvirnika listine v fizični obliki. Do uporabe te določbe bo v praksi lahko prišlo v primerih izkazovanja neobstoja omejitev po 10.a členu ZGD-1, ki jih morajo z ustreznimi listinami pristojnih organov dokazovati ustanovitelji iz druge države. Enaka možnost je predvidena tudi v primerih, ko bo notar vložil predlog brez fizične prisotnosti predlagatelja ali družbenikov, torej ko bo komunikacija z notarjem potekala z uporabo (notarjevega) videokomunikacijskega sistema za komunikacijo z notarjem ter videoelektronsko identifikacijo in sestavo notarskih listin na daljavo. V skladu z določbami ZN notar ne more narediti overjenega elektronskega prepisa izvirnika listine v fizični obliki, ki mu jo stranka predoči zgolj prek videokomunikacijskega sistema. Preslikavo listine iz fizične oblike bi moral notar zaradi zagotavljanja verodostojnosti elektronskega prepisa oziroma kopijo listine v skladu z 61. členom ZN opraviti sam, kar pa prek videokomunikacijskega sistema ne more narediti, saj se v pristnost na ta način predočene listine ne more z gotovostjo zanašati. Če bo sodišče v registrskem postopku v zvezi s tako listino ugotovilo, da obstojijo razlogi za sum poneverbe, bo predlagatelja pozvalo, da sodišču predloži izvirnik listine v fizični obliki (predlagani novi četrti odstavek 30. člena ZSReg).

**K 17. členu:**

Dopolnitev predlaganega člena je odraz dejstva, da je možno predlog za vpis ustanovitve za vpis enostavne enoosebne d. o. o.[[81]](#footnote-82) vložiti elektronsko na daljavo prek točke SPOT tudi z vnosom podatkov in uporabo ustrezne funkcionalnosti spletnega portala za podporo poslovnim subjektom. V teh primerih se stranka, kot opisano, elektronsko identificira prek svoje osebne elektronske identitete z uporabo sredstva elektronske identifikacije. V teh primeri ne pride do fizičnega stika med vlagateljem in pooblaščeno osebo točke SPOT. Ker je na ta način opuščena možnost identifikacije s fizično prisotnostjo osebe, se dodaja možnost registrskemu sodišču, ki bo obravnavalo predlog za vpis v sodni register, da v primeru, da ugotovi, da obstajajo razlogi za sum ponaredbe ali zlorabe identitete ali da se z ustanovitvijo družbe kršijo predpisi o preprečevanju pranja denarja in financiranju terorizma ali pa je to potrebno zaradi ugotovitve ali razjasnitev okoliščin glede poslovne sposobnosti ali pooblastil za zastopanje, predlagatelja pozove, da se zaradi razjasnitve navedenih okoliščin, odprave pomanjkljivosti in dopolnitve predloga za vpis osebno zglasi pri katerem od notarjev. Tovrstno možnost preverjanja identitete dopušča tudi digitalizacijska direktiva (prim. 4. odstavek člena 13b, 8. odstavek člena 13g, 1. odstavek člena 13j, 1. odstavek člena 28a in 1. odstavek člena 28b). Vendar se taka osebna zglasitev ne sme zahtevati sistematično, temveč le za vsak primer posebej in zgolj če obstajajo razlogi za sum ponaredbe identitete ali neskladnost s pravili o pravni in poslovni sposobnosti ter pooblastilih vlagatelja za zastopanje družbe. Takšen sum mora temeljiti na informacijah, ki so na voljo organom, osebam ali telesom, pooblaščenim z nacionalnim pravom za izvajanje tovrstnih preverjanj. Če se zahteva osebna zglasitev, se lahko vse druge faze postopka še vedno opravijo na spletu (prim. 20. in 21. uvodno izjavo digitalizacijske direktive). Notar na stroške predlagatelja izdela notarsko potrdilo, v katerem odpravi pomanjkljivosti oziroma razjasni okoliščine, dopolni predlog in ga posreduje sodišču. Če se predlagatelj ne bo ravnal po odredbi sodišča in sodišče ne bo prejelo dopolnjenega predloga, bo sodišče predlog za vpis zavrnilo.

V skladu z določbami ZGD-1 in ZN se omogoča, da se tudi sestava sklenitve družbene pogodbe ali sestava statuta v notarski obliki izvede prek videokomunikacijskega sistema za sestavo notarskih listin na daljavo z možnostjo videoelektronske identifikacije brez fizične prisotnosti strank pri notarju. Če se bo pri sestavi notarskih listin v elektronski obliki prek neposredne varne videopovezave pojavil sum v (ne)resničnosti podatkov videoelektronske identifikacije ali če bo notar presodil, da je za razjasnitev ali ugotovitev pravne ali poslovne sposobnosti ali pooblastil za zastopanje to potrebno, bo lahko te okoliščine preveril tudi ob fizični prisotnosti strank oziroma drugih udeležencev notarske storitve (gl. peti odstavek 38.a člena ZN). Uporaba navedenih določb ZN bo prišla v poštev tudi pri predlogih za vpis, ki jih bo notar v imenu stranke sestavil po določbah novega 27.b člena ZSReg.

V novem četrtem odstavku se dodaja možnost, da sodišče v primeru, ko bo predlogu za vpis namesto elektronske listine, podpisne z kvalificiranim elektronskim žigom ali podpisom (drugi odstavek 28.a člena) oziroma elektronske listine, ki jo je iz pisne listine pretvoril notar (peti odstavek 28.a člena), predložen elektronski prepis izvirnika pisne listine, pozove, da mu predloži izvirnik pisne listine, če bo ugotovilo, da obstajajo razlogi za sum poneverbe. Če predlagatelj ne bo ravnal po odredbi sodišča in sodišču posredoval izvirnika listine, bo sodišče predlog za vpis v sodni register zavrnilo.

**K 18. členu:**

Z novim 33.a členom se v slovenski pravni red prenašajo določbe 7. odstavka člena 13g in 6. odstavka člena 28a Direktiva (EU) 2017/1132, kot je bila dopolnjena z digitalizacijsko direktivo. Države članice morajo namreč na podlagi določb zagotoviti, da se spletna ustanovitev izvede v petih delovnih dneh, kadar družbo ustanavljajo izključno fizične osebe in da te osebe uporabljajo predpisane obrazce za ustanovitev, ali v desetih delovnih dneh v drugih primerih kapitalskih družb, od poznejšega od naslednjih:

1. datum izpolnitve vseh formalnosti, potrebnih za spletno ustanovitev, vključno s prejemom vseh dokumentov in informacij, skladnih z nacionalnim pravom, s strani organa, osebe ali telesa, pooblaščenega z nacionalnim pravom za obravnavanje vseh vidikov ustanovitve družbe;
2. datum plačila pristojbine za registracijo, vplačila osnovnega kapitala v gotovini ali vplačila osnovnega kapitala v obliki prispevkov v naravi, kot je določeno v nacionalnem pravu.

Po določbah direktive bi morala biti tudi spletna registracija podružnice tujega podjetja države članice dokončana v desetih delovnih dneh od izpolnitve vseh formalnosti, vključno s prejemom vseh potrebnih dokumentov in informacij, ki so skladni z nacionalnim pravom in jih prejme pristojni organ, oseba ali telo, pooblaščeno z nacionalnim pravom za obravnavanje vseh vidikov registracije podružnice. Kadar pride do zamude pri odločanju, mora biti vlagatelj obveščen o razlogih za zamudo.

**K 19. členu:**

S predlaganim členom se dopolnjuje nabor podatkov o subjektu vpisa, na katerega se vpis nanaša, ki se navedejo v objavi vpisa ali predložitve listin (enotni identifikator, če ga subjekt vpisa ima, firma ali ime in pravnoorganizacijska oblika subjekta vpisa, na katerega se nanaša).

**K 20. členu:**

Direktiva (EU) 2017/1132 v členu 30a glede spremembe dokumentov in informacij o družbi določa, da država članica, v kateri je družba registrirana, prek sistema povezovanja registrov nemudoma uradno obvesti državo članico, v kateri je registrirana podružnica družbe, med drugim tudi v primeru, ko pride do vpisa računovodske listine za vsako poslovno leto, ki morajo biti objavljene v skladu z direktivama Sveta 86/635/EGS in 91/674/EGS ter z Direktivo 2013/34/EU Evropskega parlamenta in Sveta. Zato se s predlaganim členom vzpostavlja zakonska podlaga za prejem in posredovanje letnih poročil kapitalskih družb, ki imajo v drugi državi članici registrirane podružnice. Izmenjava in obveščanje med pristojnimi organi bo potekala po sistemu povezovanja poslovnih registrov. Ko bo agencija objavila letno poročilo, ki ga bo predložila kapitalska družba s sedežem v Sloveniji, bo prek sistema BRIS nemudoma o objavi obvestila pristojni organ države članice, v kateri je podružnica tega subjekta vpisa vpisana v register. In obratno, kadar bo agencija prek sistema povezovanja poslovnih registrov prejela letno poročilo tujega podjetja iz EU, katerega podružnica je subjekt vpisa v sodni register, ali obvestilo pristojnega organa, da je na voljo novo letno poročilo tujega podjetja iz države članice, bo potrdila njegov prejem in obvestila podružnico tega podjetja.

**K 21. členu:**

Z novim 43.c členom se ob upoštevanju predlaganih sprememb v predlogu ZGD-1L opredeljuje vsebina objav v zvezi z izvedbo čezmejne združitve, čezmejne delitve ali čezmejnega preoblikovanja, s katerim se prenašajo določbe Direktive (EU) 2019/2121, kot je dopolnila Direktivo (EU) 2017/1132. Objavljene listine bodo javno dostopne tako v sodnem registru (gl. predlagane dopolnitve 7. člena ZSReg) kot tudi v sistemu povezovanja poslovnih registrov (gl. dopolnitev 49.b člena ZSReg).

**K 22. členu:**

Digitalizacijska direktiva v 4. odstavku člena 16a državam članicam v zvezi z dostopom do informacij in dokumentov v poslovnih registrih nalaga obveznost, da so elektronski prepisi in izvlečki dokumentov in informacij, ki jih zagotovi register, avtenticirani z uporabo storitev zaupanja iz Uredbe eIDAS. Tako se zagotovi, da so bili elektronski izvlečki pridobljeni iz registra in da je njihova vsebina točen prepis dokumenta, ki ga hrani register, ali da je skladna z informacijami v registru. Spletni portal AJPES, ki omogoča dostop do javnih podatkov in listin sodnega registra, že zdaj uporabnikom omogoča pridobitev rednega izpisa iz sodnega registra, sestavljenega izpisa iz sodnega registra in zgodovinskega izpisa iz sodnega registra glede podatkov, ki so bili v sodni register vpisani od 1. februarja 2008 dalje. Navedene izpise lahko uporabnik brezplačno pridobi tudi prek spletnih strani agencije. Vsi navedeni izpisi so že zdaj opremljeni z digitalnim potrdilom Poslovnega registra Slovenije. S predlagano dopolnitvijo se na enakovreden način, kot je to že zdaj urejeno v 48. členu ZSReg za različne izpise iz sodnega registra v pisni in elektronski obliki, ki jih izdajajo sodišča, notarji in AJPES, tudi za navedene izpise, ki jih je možno prenesti s spletnega portala AJPES, predpisuje njihova oblika v elektronski obliki. Primerljivo Uredba o upravnem poslovanju[[82]](#footnote-83) v 65.c členu določa, da se izpisek iz uradne evidence ali drug dokument, ki ga v elektronski obliki samodejno izdela informacijski sistem, potrdi s kvalificiranim elektronskim žigom organa.

**K 23. členu:**

Določbe veljavnega 48.c člena ZSReg urejajo javnost objavljenih podatkov na spletnih straneh agencije in v izpisih iz sodnega registra. Urejajo pa tudi javnost podatkov v objavah vpisov in listin. Po veljavnem 48.c členu objave na spletnih straneh ne smejo vsebovati EMŠO fizičnih oseb. Zaradi širitve nabora podatkov, ki se v sodnem registru vodijo v zvezi s fizičnimi osebami kot družbeniki, zastopniki ali članov organa nadzora subjekta vpisa, ter ob upoštevanju načela sorazmernosti zakonskega posega v pravico do varstva osebnih podatkov, stališč Ustavnega sodišča Republike Slovenije in Informacijskega pooblaščenca na tem področju, po predlaganem členu ni dovoljena javna objava podatkov o davčni številki in EMŠO.

Podatki v sodnem registru se vodijo in obdelujejo (torej tudi razkrijejo) zaradi varnosti pravnega prometa (prim. peti odstavek 2.b člena ZSReg). Glede na to, da javna objava obeh enoznačnih podatkov ni dovoljena, navedeno po veljavni ureditvi onemogoča zanesljivo (določno) razpoznavo fizične osebe, ki je vključena v poslovanje pravne osebe (je njen zakoniti zastopnik, član nadzornega organa ali družbenik). Zato je zaradi varnosti pravnega prometa in posredno tudi zaradi zagotavljanja integritete poslovnega okolja po predlaganem členu dopustno razkriti podatek o datumu rojstva, in sicer tako da bo pri spletnem vpogledu v podatke v informatizirani glavni knjigi sodnega registra razkritje omejeno le na letnico rojstva, v samih izpisih iz sodnega registra in listinah pa bo datum rojstva fizičnih oseb razviden. Na ta načni bodo lahko pogodbene stranke zanesljivo identificirale svojo pogodbeno stranko oziroma fizično osebo, ki deluje v okviru pravne osebe (subjekta vpisa) prek njenega v sodni register vpisanega osebnega imena, naslova prebivališča in datuma rojstva (kadar dve osebi z istim osebnim imenom živita na istem naslovu). V okviru varnosti pravno-poslovnega prometa je pomembno, da pogodbena stranka ve, katere osebe so pooblaščene zastopati pravni subjekt v pravnem prometu (zastopniki) in katere osebe v okviru poslovanja pravne osebe opravljajo funkcijo nadzora poslovanja, saj je proti tem osebam dopustno uveljavljati odškodninske zahtevke, kadar pride do oškodovanja upnikov ali družbe (gl. 263. člen ZGD‑1 ter 42. in 43. člen ZFPPIPP), prav tako pa tudi, katere osebe so poleg pravne osebe (družbe) osebno odgovorne za njene obveznosti (gl. npr. 100. in 135. člen ZGD-1) in katere osebe so pri kapitalski družbi udeležene v okviru njenega kapitala in omogočajo oziroma imajo vpliv na delovanje družbe (so jo ustanovile ali so njeni družbeniki), prek katere uresničujejo svoje ekonomske interese, saj je tudi proti njim v skladu z zakonom v določenih primerih dopustno uveljavljati odškodninski zahtevek (gl. npr. 8. člen ZGD-1).

Na civilnopravnem premoženjskem področju je primerljivo datum rojstva javno razkrit v izpisih iz zemljiške knjige, ki je javna knjiga, namenjena vpisu in javni objavi podatkov o pravicah na nepremičninah in pravnih dejstvih v zvezi z nepremičninami. Za razliko od sodnega registra zemljiška knjiga ne omogoča neposrednega javnega vpogleda v strukturirane podatke zemljiške knjige, kot to omogoča javni vpogled v podatke sodnega in poslovnega registra, temveč se njena javnost zagotavlja prek izpisa podatkov o posamezni nepremičnini. Prav tako pa se datum rojstva, vključno z osebnim imenom in naslovom prebivališča, javno razkrije tudi o dolžnikih, nad katerimi se začne postopek osebnega stečaja. Ti podatki so razvidni v javno objavljenem oklicu začetka postopka osebnega stečaja na spletnih straneh AJPES (122. člen ZFPPIPP), saj se s tem trenutkom omeji dolžnikova poslovna sposobnost razpolagati s premoženjem, ki sodi v stečajno maso, upniki pa lahko od tega trenutka dalje v postopek prijavijo svoje terjatve do dolžnika (gl. sedmi odstavek 17. člena ZFPPIPP, ki opredeljuje namen obdelave osebnih podatkov).

Kadar bo sodišče po drugem odstavku 48.c člena ZSReg izdalo t. i. zaščiteni izpis podatkov, bo ta izpis podatke o EMŠO ali davčni številki lahko vseboval; zaščiteni izpis bo lahko vseboval le enega od enoznačnih identifikacijskih številk (EMŠO ali davčno številko; gl. predlagano dopolnitev 51. člena ZSReg).

**K 24. členu:**

Ker se s predlogom dopolnitve petega odstavka 1.a člena ZSReg za uporabo določb ZSReg opredeljuje pomen pojma »države članice«, ki vključuje državo članico Evropske unije in državo podpisnico Sporazuma o ustanovitvi Evropskega gospodarskega prostora (prim. 3. člen ZGD-1), se v 49. členu ZSReg redakcijsko črta navedba besede »EU«.

**K 25. členu:**

Predlagana sprememba 49.a člena je odraz širitve funkcionalnosti sistema povezovanja poslovnih registrov (BRIS) z digitalizacijsko in mobilnostno direktivo, in sicer predvsem v tistem delu, ki se nanaša na dostop in izmenjavo podatkov in dokumentov med poslovnimi registri držav članic (sistem BRIS, angl. *Business Registers Interconnection System*). V 2. točki prvega odstavka je opuščeno alinejsko določanje obvestil, ki se bodo izmenjevala po sistemu povezovanja poslovnih registrov in je nadomeščeno z navezavo na ta zakon in ZGD-1. Po predlaganih spremembah s tem predlogom zakona in predlaganih spremembah v predlogu ZGD-1L bo po sistemu BRIS z obvestili potekala izmenjava naslednjih podatkov ali listin:

– prejem obvestila o spremembah podatkov o tujem podjetju iz države članice, ki se vpisujejo v sodni register na podlagi prvega odstavka 4.a člena tega zakona, ali obvestila o začetku ali končanju postopka likvidacije, postopka zaradi insolventnosti, postopka izbrisa ali postopka prenehanja tujega podjetja iz države članice, zaradi vpisa podatkov po uradni dolžnosti po sedmem odstavku 4.a člena tega zakona;

– prejem obvestila o prenehanju poslovanja tujega podjetja iz države članice in izbrisu iz registra po osmem odstavku 4.a člena tega zakona zaradi izvedbe postopka izbrisa podružnice tujega podjetja iz države članice po uradni dolžnosti po 683.a členu ZGD-1;

– prejem obvestila registra iz države članice o vpisu ali zaprtju (prenehanju) tuje podružnice, ki jo je kapitalska družba, vpisana v sodni register, ustanovila v državi članici, z namenom izvedbe postopka vpisa teh podatkov po uradni dolžnosti v sodni register med podatke o kapitalski družbi (po novem osmem in devetem odstavku 5. člena ZSReg; gl. tudi novo 7. točko prvega odstavka 5. člena ZSReg);

– posredovanje obvestila registrskega sodišča o vpisu podružnice podjetja iz države članice v sodni register po četrtem odstavku 4.a člena tega zakona ter posredovanje obvestila o njenem prenehanju v Republiki Sloveniji po petem odstavku 4.a člena tega zakona;

– posredovanje obvestila registrskega sodišča o spremembah podatkov o kapitalskih družbah (po 1. in 2. točki novega drugega odstavka 6. člena ZSReg);

– posredovanje obvestila registrskega sodišča o začetku ali končanju postopka likvidacije ali izbrisa brez likvidacije ali postopka zaradi insolventnosti nad kapitalsko družbo, vpisano v sodni register, ter obvestila o njenem izbrisu iz sodnega registra po končanem postopku (po 3. točki novega drugega odstavka 6. člena ZSReg);

– posredovanje in prejem obvestil o objavljenih letnih poročilih oziroma letnih poročil na podlagi četrtega in petega odstavka 43.b člena tega zakona,

– prejem zahteve registra države članice in posredovanje obvestil v skladu z 255. členom ZGD-1 o obstoju okoliščin, ki nasprotujejo imenovanju osebe za poslovodjo ali člana organa nadzora ali upravnega odbora v tujih podjetjih,

– posredovanje zahteve sodnega registra in prejem obvestil v skladu z 255. členom ZGD-1 o obstoju okoliščin, ki nasprotujejo imenovanju osebe za poslovodjo ali člana organa nadzora ali upravnega odbora v subjektu vpisa,

– dostop do načrta o čezmejni združitvi, čezmejni delitvi ali čezmejnem preoblikovanju in obvestila za posredovanje pripomb na ta načrt ter poročila o reviziji čezmejne združitve, čezmejne delitve ali čezmejnega preoblikovanja, če je ta na voljo (drugi odstavek 622.e, drugi odstavek 638.e in drugi odstavek 661.e člena ZGD-1),

– posredovanje in dostop do potrdila, s katerim registrsko sodišče potrdi, da so opravljena pravna opravila, ki jih je bilo treba opraviti za čezmejno združitev, čezmejno delitev ali čezmejno preoblikovanje (enajsti in dvanajsti odstavek 622.k, enajsti in dvanajsti odstavek 638.k ter enajsti in dvanajsti odstavek 661.j člena ZGD-1), in prejem tovrstnega potrdila, ki ga posreduje register države članice (drugi odstavek 622.l, tretji odstavek 638.l in tretji odstavek 661.k člena ZGD1),

– posredovanje obvestila registrskega sodišča o vpisu čezmejne združitve, čezmejne delitve ali čezmejnega preoblikovanja (četrti odstavek 622.l člena, peti odstavek 638.l in peti odstavek 661.k člena ZGD-1) in prejem tovrstnega obvestila, ki ga posreduje register države članice (trinajsti odstavek 622.k, trinajsti in štirinajsti odstavek 638.k in trinajsti odstavek 661.j člena ZGD-1),

– posredovanje obvestila o izbrisu prenosne družbe, katere celotno premoženje se čezmejno razdeli, ali zmanjšanju njenega osnovnega kapitala prenosne družbe zaradi čezmejne delitve (petnajsti odstavek 638.k člena ZGD-1) in prejem tovrstnega obvestila, ki ga posreduje register države članice.

Izmenjava podatkov in listin bo potekala v skladu s pravili in tehničnimi zahtevami sistema povezovanja poslovnih registrov, ki so predpisane z Izvedbeno uredbo Komisije (EU) 2021/1042; izvedbena uredba predpisuje tudi vsebino obvestil in pravila za delovanje enotne kontaktne točke portala e-pravosodje, prek katere se izvaja dostop do podatkov v poslovnih registrih držav članic na podlagi iskalnih zahtev. Listine in podatki, do katerih se v skladu s prvim odstavkom 49.b člena ZSReg omogoči dostop ali se izmenjujejo z obvestili v sistemu povezovanja poslovnih registrov po 2. točki prvega odstavka 49.a člena ZSReg, se morajo hraniti v strojno berljivi obliki, ki omogoča iskanje, ali kot strukturirani podatki (predlagani tretji odstavek).

Ohranja se brezplačnost pridobivanja in izmenjevanja podatkov in dokumentov iz sodnega registra prek sistema povezovanja poslovnih registrov. Po spremenjenem členu 19 Direktive (EU) 2017/1132 se je razširil krog podatkov in dokumentov, ki morajo biti zagotovljeni brezplačno. Države članice zagotovijo, da so prek sistema povezovanja registrov brezplačno na voljo vsaj naslednje informacije in dokumenti:

1. firma ali firme in pravna oblika družbe;
2. registrirani sedež družbe in država članica, v kateri je družba registrirana;
3. registrska številka družbe in njena oznaka EUID;
4. podrobnosti o spletnem mestu družbe, kadar so take podrobnosti zabeležene v nacionalnem registru;
5. status družbe, na primer v primeru zaprtja, izbrisa iz registra, prenehanja, gospodarske aktivnosti ali neaktivnosti, kakor je opredeljen v nacionalnem pravu in kadar je zabeležen v nacionalnih registrih;
6. dejavnost družbe, kadar je zabeležena v nacionalnem registru;
7. podatke vseh oseb, ki so kot organ ali člani organa trenutno pooblaščene s strani družbe, da jo zastopajo v poslih s tretjimi stranmi in v sodnih postopkih, in informacije, ali lahko osebe, pooblaščene za zastopanje družbe, to storijo same ali morajo delovati skupaj;
8. informacije o podružnicah, ki jih je družba odprla v drugi državi članici, vključno s firmo, registracijsko številko, oznako EUID in državo članico, v kateri je podružnica registrirana.

Države članice se lahko odločijo, da se informacije iz točk (d) in (f) dajo na voljo brezplačno samo za organe drugih držav članic. Prav tako mora biti brezplačna izmenjava kakršnih koli informacij prek sistema povezovanja registrov. Iz razlogov, ki jih je predlagatelj navedel že pri sprejemanju predloga ZSReg-G (EPA 2039-VII), in ob dejstvu, da se širi nabor podatkov, ki jih morajo po direktivi registri držav članic zagotavljati brezplačno, se ohranja brezplačnost dostopa do podatkov prek enotne kontaktne točke.

**K 26. členu:**

S predlaganim členom se ob upoštevanju predloga ZGD-1L širi nabor listin, ki morajo biti v skladu z Direktivo (EU) 2019/2121, ki je dopolnila Direktivo (EU) 2017/1132, javno dostopne tudi v sistemu povezovanja poslovnih registrov (prim. člen 86g, 6. odstavek, člen 86n, člen 123, 7. odstavek, člen 127a, člen 160g, 6. odstavek in člen 160n Direktive (EU) 2017/1132, kot je bila dopolnjena z Direktivo (EU) 2019/2121). Zaradi predlagane širitve nabora podatkov sodnega registra o čezmejnih združitvah, čezmejnih delitvah in čezmejnih preoblikovanji, kot je predvideno s predlagano dopolnitvijo 5. člena ZSReg, bodo ti podatki javno dostopni tudi v sistemu povezovanja poslovnih registrov, kot to obveznost nalaga Direktiva (EU) 2019/2121, ki je dopolnila Direktivo (EU) 2017/1132 (členi 86p, 130 in 160p).

**K 27. členu:**

Določba 49.c člena se črta, ker je ta ureditev zdaj urejena v predlaganem dopolnjenem 6. členu ZSReg.

**K 28. členu:**

V skladu z načelom sorazmernosti zakonskega posega v pravico do varstva osebnih podatkov se glede zaščitenih vpogledov in izpisov po 51. členu ZSReg s predlogom novega petega odstavka dodaja dodaten pogoj, da se upravičeni osebi ne smeta posredovati obe enoznačni identifikacijski številki fizične osebe, temveč po izbiri upravičenca bodisi samo davčna številka bodisi samo EMŠO številka, če je ta vpisana. Primerljiva rešitev je vsebovana tudi v četrtem odstavku 122.a člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP).

**K 29. in 32. členu:**

Predlagani člen ureja prehodno ureditev in zamik začetka uporabe posameznih sklopov pravne ureditve, katere uzakonitev se predlaga s tem predlogom zakona. Pri tem deloma upošteva končne uveljavitvene roke po Direktivi 2019/1151 in po predlogu ZGD-1-L. Prehodna ureditev zamika uporabe določb tega zakona je potrebna zaradi razvoja tehnoloških rešitev za nadgradnjo informacijskega sistema Poslovnega registra Slovenije, nacionalnega vozlišča sistema povezovanja poslovnih registrov in sistema SPOT. Začetek uporabe je vezan na trenutek, ko bodo izvedene potrebne nadgradnje in s tem zagotovljeni tehnični pogoji. Datum, od katerega se bodo uporabljale te določbe, bo minister za pravosodje določil z odredbo, ki se objavi v Uradnem listu RS.

**K 30. členu:**

Predlagani člen določa prehodno obdobje in način vpisa podatkov pri že vpisanih subjektih vpisa. Vpisati je treba dodatne identifikacijske podatke, in sicer datum rojstva pri vseh fizičnih osebah, davčno številko pri fizičnih osebah, ki so v sodni register zdaj vpisane z EMŠO, ter EMŠO, če je oseba, ki je zdaj vpisana le z davčno številko, po vpisu v sodni register pridobila začasno ali stalno prebivališče v Republiki Slovenije in je vpisana v centralni register prebivalstva. Manjkajoči identifikacijski podatki o fizičnih osebah bodo v sodni register vpisani na podlagi prevzema iz matičnih evidenc (centralnega registra prebivalstva oziroma davčnega registra). Prevzem in vpis podatkov bo zagotovila AJEPS, ki je upravljavka centralne informatizirane baze sodnega registra. V okviru upravljanja sodnega registra AJPES tudi vpisuje podatke v informatizirano glavno knjigo sodnega registra (prim. tretji in četrti odstavek 2.a člena ZSReg.

**K 31. členu:**

Predlagani člen določa rok, v katerem mora vlada po uveljavitvi tega zakona z njegovimi določbami uskladiti Uredbo o sodnem registru in Uredbo o vpisu družb in drugih pravnih oseb v sodni register.

**K 33. členu:**

Predlagan je petnajstdnevni *vacatio legis.*

# IV. BESEDILO ČLENOV, KI SE SPREMINJAJO:

1. člen

(1) Ta zakon ureja sodni register, določa podatke, ki se vpišejo v sodni register, pravila postopka, v katerem pristojno sodišče odloča o vpisu v sodni register, in pravila, po katerih Agencija Republike Slovenije za javnopravne evidence in storitve upravlja sodni register.

(2) S tem zakonom se v pravni red Republike Slovenije delno prenašata Enajsta direktiva Sveta z dne 21. decembra 1989 o razkritjih podružnic, ki jih v državi članici odprejo nekatere oblike družb za katere velja zakonodaja druge države (UL L št. 395 z dne 30. 12. 1989, str. 36) in Direktiva 2009/101/ES Evropskega parlamenta in Sveta z dne 16. septembra 2009 o uskladitvi zaščitnih ukrepov za varovanje interesov družbenikov in tretjih oseb, ki jih države članice zahtevajo od gospodarskih družb v skladu z drugim pododstavkom člena 48 Pogodbe, zato da se oblikujejo zaščitni ukrepi z enakim učinkom v vsej Skupnosti (UL L št. 258 z dne 1. 10. 2009, str. 11), kot sta bili spremenjeni z Direktivo 2012/17/EU Evropskega parlamenta in Sveta z dne 13. junija 2012 o spremembi Direktive Sveta 89/666/EGS ter direktiv 2005/56/ES in 2009/101/ES Evropskega parlamenta in Sveta glede povezovanja centralnih in trgovinskih registrov ter registrov družb (UL L št. 156 z dne 16. 6. 2012, str. 1).

1.a člen

(1) "Agencija" po tem zakonu je Agencija Republike Slovenije za javnopravne evidence in storitve.

(2) Ti pojmi imajo v tem zakonu pomen, opredeljen v teh določbah Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15 in 54/17; v nadaljnjem besedilu: ZPRS-1):

1. »poslovni register« v prvi alineji 2. člena,

2. »matična številka« v osmi alineji 2. člena,

3. »sistem povezovanja poslovnih registrov« v drugi alineji 2. člena,

4. »sistem za podporo poslovnim subjektom« v deveti alineji 2. člena,

5. »točka za podporo poslovnim subjektom« v enajsti alineji 2. člena,

6. »enotni identifikator« v 7.a členu.

(3) "Enotna identifikacijska številka" po tem zakonu je:

1. za fizične osebe, ki so vpisane v centralnem registru prebivalstva in imajo v Republiki Sloveniji stalno ali začasno prebivališče: EMŠO,

2. za pravne osebe, ki so vpisane v poslovnem registru: matična številka,

3. za druge fizične in pravne osebe: davčna številka.

(4) "Matična evidenca identifikacijskih podatkov" po tem zakonu je:

1. centralni register prebivalstva za fizične osebe, iz 1. točke prejšnjega odstavka,

2. sodni register za pravne osebe, ki so vpisane v tem registru,

3. poslovni register za druge fizične in pravne osebe, razen oseb iz 2. točke tega odstavka,

4. davčni register za druge fizične in pravne osebe, razen oseb iz 1. do 3. točke tega odstavka.

(5) Pojma "tuje podjetje iz ES" in "tuje podjetje iz tretje države" sta v tem zakonu uporabljena v pomenu, kot je opredeljen v prvem odstavku 674. člena Zakona o gospodarskih družbah (Uradni list RS, št. 42/06 in 60/06 – popravek; v nadaljnjem besedilu: ZGD-1).

(6) Če fizična oseba v Republiki Sloveniji nima stalnega ali začasnega prebivališča, ali če pravna oseba nima matične številke, ker ni vpisana v poslovni register, in potrebuje identifikacijsko številko, da bi se lahko v sodni register vpisala kot družbenik, ustanovitelj ali član subjekta vpisa ali kot član organa subjekta vpisa, se na njeno zahtevo vpiše v davčni register zaradi dodelitve davčne številke, tudi če niso izpolnjeni splošni pogoji za vpis v davčni register, ki jih določa zakon, ki ureja davčni register, in zakon, ki ureja davčni postopek.

2.b člen

(1) O posamezni osebi kot družbeniku, ustanovitelju ali članu subjekta vpisa ali kot članu organa subjekta vpisa se v sodnem registru vodijo ti podatki (v nadaljnjem besedilu: identifikacijski podatki):

1. pri fizični osebi:

- enotna identifikacijska številka,

- osebno ime in

- če ima v Republiki Sloveniji samo začasno prebivališče, podatki o naslovu začasnega prebivališča, v drugih primerih pa podatki o naslovu stalnega prebivališča

2. pri pravni osebi:

- enotna identifikacijska številka,

- firma in

- podatki o poslovnem naslovu.

(2) Podatki o naslovu prebivališča v Republiki Sloveniji ali poslovnem naslovu vključujejo te podatke:

1. država,

2. ulica in hišna številka,

3. naselje,

4. občina,

5. poštna številka in kraj.

(3) V sodni register se vpiše enotna identifikacijska številka osebe iz prvega odstavka tega člena, drugi identifikacijski podatki te osebe pa se avtomatično na podlagi povezanosti matične evidence s sodnim registrom prevzamejo iz matične evidence in so s tem vpisani v sodni register.

(4) Če se v matični evidenci spremenijo identifikacijski podatki osebe iz prvega odstavka tega člena, se te spremembe avtomatično na podlagi povezanosti z matično evidenco prevzamejo tudi v sodni register.

(5) Identifikacijski podatki se v sodnem registru vodijo in obdelujejo zaradi varnosti pravnega prometa.

4. člen

(1) Pri subjektih vpisa iz prvega odstavka 3. člena tega zakona se v sodni register vpišejo naslednji podatki:

1. enotna identifikacijska številka,

2. firma ali ime,

3. sedež (kraj) in poslovni naslov v kraju sedeža,

4. pravnoorganizacijska oblika,

5. datum akta o ustanovitvi (pogodbe, statuta ali drugega akta), na podlagi katerega se vpiše ustanovitev subjekta v sodni register,

6. v zvezi z ustanovitelji, družbeniki ali člani subjekta vpisa:

- identifikacijski podatki,

- vrsta in obseg odgovornosti za obveznosti subjekta vpisa,

- datum vstopa,

- datum izstopa,

7. v zvezi z osebami, pooblaščenimi za zastopanje subjekta vpisa:

- identifikacijski podatki,

- tip zastopnika (prokurist, član uprave, likvidator ipd.),

- način zastopanja (skupno ali samostojno),

- meje pooblastil za zastopanje, če v skladu z zakonom omejitev pooblastila za zastopanje učinkuje proti tretjim osebam,

- datum podelitve pooblastila,

- datum prenehanja pooblastila,

8. čas trajanja subjekta vpisa, če je ustanovljen za določen čas,

9. v zvezi s postopkom prisilne poravnave, likvidacije ali stečaja:

- sklep o začetku postopka prisilne poravnave, likvidacije ali stečaja,

- sklep o zaključku postopka prisilne poravnave, likvidacije ali stečaja, s kratko označbo načina zaključka postopka,

- sklep o potrditvi sklenjene prisilne poravnave,

10. v zvezi z drugimi načini prenehanja subjekta vpisa: pravni temelj prenehanja in podatki o morebitnem pravnem nasledniku,

11. sklenitev, sprememba in prenehanje podjetniške pogodbe ter identifikacijski podatki sopogodbenika,

12. drugi podatki,

- za katere zakon določa, da se vpišejo v sodni register, ali

- ki so pomembni za pravni promet in njihov vpis zahteva subjekt vpisa.

(2) Pri subjektih vpisa iz 1. in 3. točke drugega odstavka 3. člena tega zakona se v sodni register vpišejo naslednji podatki:

1. podatki iz 1. do 5. ter 7. točke prejšnjega odstavka,

2. podatki o matični številki, firmi in sedežu gospodarske družbe ali druge pravne osebe, katere del je ta subjekt vpisa,

3. zaprtje podružnice.

(3) Ne glede na prvi odstavek tega člena se pri subjektih vpisa iz 4., 6. in 9. točke prvega odstavka 3. člena tega zakona ne vpišejo podatki iz 6. točke prvega odstavka tega člena, pri subjektih vpisa iz 5. točke prvega odstavka 3. člena tega zakona pa se podatki iz 6. točke prvega odstavka tega člena vpišejo samo glede komplementarjev.

(4) Če subjekt vpisa ni lastnik objekta na poslovnem naslovu, navedenem v prijavi, mora prijavi priložiti overjeno izjavo lastnika objekta, da subjektu vpisa dovoljuje poslovanje na tem naslovu.

4.a člen

(1) Pri podružnici tujega podjetja iz ES se v sodni register vpišejo naslednji podatki:

1. firma ter sedež (kraj) in poslovni naslov podružnice;

2. register, v katerega je vpisano tuje podjetje, in številka registrskega vpisa;

3. firma in pravna oblika tujega podjetja in skrajšana firma, če je v statutu določeno, da tuje podjetje posluje s skrajšano firmo;

4. v zvezi z osebami, ki so pooblaščene za zastopanje tujega podjetja:

- identifikacijski podatki,

- tip zastopnika,

- način zastopanja (skupno ali samostojno),

- meje pooblastil za zastopanje, če v skladu z zakonom omejitev pooblastila za zastopanje učinkuje proti tretjim osebam, in podatek, da nastopa kot zastopnik tujega podjetja,

- datum podelitve pooblastila,

- datum prenehanja pooblastila;

5. v zvezi z osebami, ki so imenovane za zastopnike tujega podjetja v podružnici:

- identifikacijski podatki,

- tip zastopnika,

- način zastopanja (skupno ali samostojno),

- meje pooblastil za zastopanje, če v skladu z zakonom omejitev pooblastila za zastopanje učinkuje proti tretjim osebam, in podatek, da nastopa samo kot zastopnik podružnice,

- datum podelitve pooblastila,

- datum prenehanja pooblastila;

6. v zvezi z ustanovitelji ali družbeniki tujega podjetja:

- identifikacijski podatki,

- vrsta in obseg odgovornosti,

- datum vstopa in datum izstopa,

- višina vložka;

7. začetek postopka likvidacije, prisilne poravnave ali stečaja nad tujim podjetjem in prenehanje tujega podjetja;

8. zaprtje podružnice.

(2) Pri podružnici tujega podjetja iz tretje države se poleg podatkov iz prejšnjega odstavka v sodni register vpišejo tudi:

1. pravo države, ki velja za tuje podjetje;

2. ustanovitveni akt tujega podjetja (pogodba, statut ali drug akt), če je v obliki posebnega dokumenta, ter vse njegove naknadne spremembe;

3. sedež tujega podjetja in najmanj enkrat letno znesek vpisanega kapitala, razen če so ti podatki navedeni v dokumentu iz prejšnje točke;

4. drugi podatki, določeni z zakonom ali podzakonskim aktom.

(3) Osebe iz 4. ali 5. točke prvega odstavka tega člena morajo za vpis v register prijaviti začetek stečajnega postopka, postopka prisilne poravnave ali podobnega postopka nad tujim podjetjem, razen če lahko registrsko sodišče tak podatek pridobi iz sistema povezovanja poslovnih registrov.

(4) Pri podružnici tujega podjetja iz ES, ki je organizirano v pravnoorganizacijski obliki kapitalske družbe, se zaradi izmenjave ter dostopa do podatkov in listin sodnega registra v sistemu povezovanja poslovnih registrov vpiše v sodni register tudi enotni identifikator podružnice in tujega podjetja.

5. člen

(1) Kadar je subjekt vpisa delniška družba, evropska delniška družba, komanditna delniška družba ali družba z omejeno odgovornostjo, se v sodni register poleg podatkov iz 4. člena tega zakona, vpišejo tudi naslednji podatki:

1. v zvezi s člani nadzornega sveta ali upravnega odbora, če ima družba nadzorni svet ali upravni odbor:

- identifikacijski podatki,

- datum imenovanja,

- datum odpoklica,

2. višina osnovnega kapitala, povečanje in zmanjšanje osnovnega kapitala in sklepi pristojnih organov družbe v zvezi s povečanjem in zmanjšanjem osnovnega kapitala,

3. statusno preoblikovanje (združitev, delitev, prenos premoženja ali sprememba pravnoorganizacijske oblike) in pogodba, ki je bila pravni temelj statusnemu preoblikovanju,

4. pravnomočne sodne odločbe o ugotovitvi ničnosti ali razveljavitvi skupščinskih sklepov,

5. pravnomočna sodna odločba o ugotovitvi ničnosti kapitalske družbe.

(2) Kadar je subjekt vpisa družba z omejeno odgovornostjo, se vpišejo tudi naslednji podatki o osnovnem vložku in poslovnem deležu posameznega družbenika:

1. identifikacijski znak poslovnega deleža, ki je sestavljen iz matične številke subjekta vpisa in zaporedne številke poslovnega deleža pri tem subjektu vpisa,

2. nominalni znesek osnovnega vložka,

3. poslovni delež, ki mora biti za vse družbenike izražen enako, in sicer bodisi z odstotkom bodisi z ulomkom,

4. pravice tretjega, katerih predmet je poslovni delež,

5. zaznamba sklepa o izvršbi in druga pravna dejstva, katerih predmet je poslovni delež in za katera zakon določa, da se vpišejo v sodni register,

6. če se izvede združitev poslovnih deležev ali razdelitev poslovnih deležev tudi podatek o tem, z združitvijo ali razdelitvijo katerih prejšnjih poslovnih deležev je nastal poslovni delež.

(3) Kadar je subjekt vpisa delniška družba, se vpiše tudi število delnic, na katere je razdeljen osnovni kapital družbe.

(4) Kadar je subjekt vpisa zadruga oziroma zavod, se v sodni register, poleg podatkov iz 4. člena tega zakona, vpišejo tudi podatki iz 3. točke prvega odstavka tega člena.

(5) Kadar je subjekt vpisa komanditna družba, se v sodni register, poleg podatkov iz 4. člena tega zakona, vpiše tudi višina vložka posameznega komanditista.

(6) Pri delniški družbi, evropski delniški družbi, komanditni delniški družbi ali družbi z omejeno odgovornostjo se zaradi izmenjave ter dostopa do podatkov in listin sodnega registra v sistemu povezovanja poslovnih registrov v sodni register vpiše tudi enotni identifikator.

6. člen

Glede na naravo vpisa se v sodni register vpišejo tudi spremembe podatkov iz 4., 4.a in 5. člena tega zakona.

7. člen

(1) Sodni register je javna knjiga.

(2) Javnost podatkov, vpisanih v glavno knjigo sodnega registra, se zagotavlja:

1. tako, da mora biti vsakomur prek spletnih strani agencije omogočen brezplačen vpogled v podatke, ki so o posameznem subjektu vpisani v sodni register,

2. tako, da mora biti vsakomur prek spletnih strani agencije omogočen brezplačen vpogled v podatke, ali je določena oseba ustanovitelj ali družbenik v subjektu vpisa in v katerem subjektu vpisa je ustanovitelj ali družbenik,

3. tako, da mora biti vsakomur prek spletnih strani agencije omogočen brezplačen vpogled v podatke, ali je določena oseba zastopnik ali član organa nadzora v subjektu vpisa in v katerem subjektu vpisa je zastopnik ali član organa nadzora, in

4. z izstavitvijo izpisov iz sodnega registra po 48. členu tega zakona.

(3) Javnost vsebine listin, na katerih temeljijo vpisi v sodni register, ali ki so bile zaradi javne objave predložene sodnemu registru, se zagotavlja:

1. tako, da mora biti vsakomur prek spletnih strani agencije omogočen brezplačen dostop do:

- statuta delniške družbe, komanditne delniške družbe, evropske delniške družbe ali družbene pogodbe družbe z omejeno odgovornostjo, vključno s čistopisom spremenjenega statuta oziroma družbene pogodbe z notarjevim potrdilom,

- akta o ustanovitvi, na podlagi katerega je bil ustanovljen subjekt vpisa, ki ni družba iz prejšnje alineje, vključno s spremembami ali čistopisi sprememb,

- pravnomočne sodne odločbe o ugotovitvi ničnosti kapitalske družbe,

- zapisnikov skupščine delniške družbe, ki so bili v zadnjem letu predloženi sodnemu registru zaradi objave, in

- listin, ki so bile v zadnjem letu pred objavo vpisa priložene predlogu za vpis združitve ali delitve v sodni register, če je sodišče na podlagi tega predloga dovolilo vpis združitve ali delitve v sodni register,

2. z izstavitvijo izpisa listine po 48.a členu tega zakona.

(4) Na zahtevo izda sodišče tudi potrdilo, da določen vpis obstaja, da v določeni zadevi ni poznejših vpisov, da je določeni vpis izbrisan ali da določenega vpisa ni.

(5) Iskanje podatkov iz 2. in 3. točke drugega odstavka tega člena se pri fizičnih osebah omogoči z uporabo kombinacije osebnega imena ter EMŠO ali kombinacije osebnega imena ter davčne številke ali kombinacije osebnega imena ter naslova prebivališča, vpisanega v sodni register, pri pravnih osebah pa z uporabo firme, imena, matične ali davčne številke.

(6) Spletne strani agencije morajo biti zasnovane tako, da vpogled podatkov o subjektu vpisa v sodni register vsebuje tudi povezavo do vpogleda podatkov o osebah iz 2. in 3. točke drugega odstavka tega člena (v nadaljnjem besedilu: vpogled o udeležbi v povezanih osebah). Prikaz vpogleda o udeležbi v povezanih osebah se izvede na zahtevo uporabnika. Povezanost podatkov se izvede avtomatično na podlagi enotne identifikacijske številke fizične ali pravne osebe, ne da bi bilo treba uporabniku številko vpisati. Vpogled o udeležbi v povezanih osebah ne sme vsebovati EMŠO in davčne številke fizične osebe.

8. člen

(1) Vpis posameznega podatka v sodni register ima nasproti tretjim pravni učinek od dneva objave vpisa tega podatka v sodni register po prvem odstavku 43. člena tega zakona, če zakon ne določa drugače.

(2) Po objavi vpisa podatkov v sodni register po prvem odstavku 43. člena tega zakona se v zvezi z osebami iz 8. točke 4. člena ter 5. in 6. točke prvega odstavka 4.a člena tega zakona v razmerju do tretjih šteje, da so te osebe upravičene za zastopanje subjekta vpisa, ne glede na morebitne pomanjkljivosti v postopku njihovega imenovanja. Subjekt vpisa se na te pomanjkljivosti v razmerju do tretjega lahko sklicuje le, če dokaže, da je tretjemu to dejstvo bilo znano.

(3) Kdor v pravnem prometu vestno ravna in se pri tem zanese na podatke, vpisane v sodni register, ga ne prizadenejo škodljive pravne posledice.

(4) Subjekt vpisa se lahko proti tretjemu sklicuje na vpisane podatke in na vsebino listin, na katerih temeljijo vpisi v sodni register ali, ki jih je treba zaradi javne objave predložiti sodnemu registru, šele potem, ko je vpis teh podatkov ali predložitev listin sodnemu registru objavljen po prvem odstavku 43. člena tega zakona, razen če dokaže, da je tretji vedel za te podatke ali vsebino teh listin.

(5) Nihče se ne more sklicevati na to, da od dneva, ko je bil vpis posameznega podatka v sodni register ali predložitev listine sodnemu registru objavljena po prvem odstavku 43. člena tega zakona, ni poznal tega podatka in vsebine listin, na katerih temelji vpis tega podatka, ali vsebine listine, ki je bila predložena sodnemu registru, če zakon ne določa drugače.

(6) Ne glede na prejšnji odstavek se pri pravnih dejanjih, ki jih subjekt vpisa opravi v petnajstih dneh od dneva objave vpisa v sodni register po prvem odstavku 43. člena tega zakona, tretji lahko sklicuje na to, da ni poznal v sodni register vpisanih in objavljenih podatkov ali vsebine listin, če dokaže, da za te podatke ali listine ni vedel in tudi ni mogel vedeti.

Pristojnost sodišča

20. člen

(1) Za odločanje o vpisih v sodni register v zvezi s posameznim subjektom vpisa je pristojno sodišče, na območju katerega je sedež tega subjekta vpisa (v nadaljnjem besedilu: registrsko sodišče), če ni v drugem do četrtem odstavku tega člena določeno drugače.

(2) Sodišče, ki je pristojno za odločanje o vpisih združitve ali razdelitve v sodni register pri prevzemni ali novi družbi, hkrati z odločitvijo o teh vpisih po uradni dolžnosti odloči tudi o izbrisu prevzetih ali prenosnih družb, udeleženih pri tej združitvi ali razdelitvi, ne glede na to, na območju katerega registrskega sodišča imajo svoj sedež prevzete ali prenosne družbe.

(3) Prejšnji odstavek se smiselno uporablja tudi za odločanje o zmanjšanju osnovnega kapitala prenosne družbe pri oddelitvi.

(4) Če je predmet stvarnega vložka pri ustanovitvi ali povečanju osnovnega kapitala subjekta vpisa poslovni delež družbe z omejeno odgovornostjo, sodišče, ki je pristojno za odločanje o vpisih v sodni register v zvezi z ustanovitvijo ali povečanjem osnovnega kapitala subjekta vpisa, hkrati z odločitvijo o teh vpisih po uradni dolžnosti odloči tudi o vpisu spremembe družbenika – imetnika poslovnega deleža, ki je predmet stvarnega vložka, ne glede na to, na območju katerega registrskega sodišča ima svoj sedež družba z omejeno odgovornostjo, katere poslovni delež je predmet tega stvarnega vložka.

21. člen

(1) Ne glede na prejšnji člen je za vpis novih subjektov vpisa, nastalih z razdelitvijo subjekta vpisa, pristojno sodišče, pri katerem je vpisan subjekt vpisa, ki se razdeli.

(2) Registrsko sodišče mora sklep o vpisu poslati sodiščem, na območju katerih je sedež novih subjektov vpisa, ki na podlagi tega sklepa o vpisu po uradni dolžnosti vpišejo nove subjekte vpisa in o tem obvestijo prejšnje registrsko sodišče.

(3) Ko prejme obvestila iz prejšnjega odstavka o vpisih vseh subjektov, nastalih z razdelitvijo, prejšnje registrsko sodišče po uradni dolžnosti vpiše izbris subjekta, ki se je razdelil.

22. člen

Za vpis delov subjekta vpisa, ki se po zakonu vpisujejo v sodni register, je pristojno sodišče po sedežu subjekta vpisa, ne glede na to, na območju katerega registrskega sodišča ima sedež del subjekta vpisa.

(2) Za vpis članice univerze je ne glede na prejšnji odstavek pristojno sodišče, na območju katerega ima sedež članica univerze.

27. člen

(1) V elektronski obliki morajo biti vloženi ti predlogi za vpis v sodni register:

1. vsi predlogi, ki se nanašajo na subjekt vpisa, organiziran kot delniška družba ali družba z omejeno odgovornostjo,

2. predlog za vpis ustanovitve družbe z neomejeno odgovornostjo ali komanditne družbe,

3. vsi predlogi, ki se nanašajo na podružnico gospodarske družbe ali podružnico tujega podjetja.

(2) Drug predlog za vpis v sodni register, razen predloga iz prejšnjega odstavka, je lahko po izbiri predlagatelja vložen v elektronski ali pisni obliki in na obrazcu, če je ta predpisan.

(3) Predlog za vpis v sodni register mora vsebovati:

1. podatke, ki jih mora vsebovati vsaka vloga,

2. matično številko subjekta vpisa, če se predlog nanaša na vpis podatkov v zvezi z že vpisanim subjektom vpisa,

3. določen zahtevek za vpis z navedbo podatkov, ki naj jih sodišče vpiše v sodni register,

4. izjavo lastnika objekta v skladu s četrtim odstavkom 4. člena tega zakona

5. druge podatke in navedbe, ki jih določa zakon.

(4) V predlogu za vpis ustanovitve subjekta vpisa mora subjekt vpisa navesti tudi svoj predlog za določitev šifre glavne dejavnosti iz 4. člena ZPRS-1.

(5) Predlog za vpis v sodni register, ki se vloži v elektronski obliki, se vloži v sistemu za podporo poslovnim subjektom. V imenu predlagatelja ga mora vložiti:

1. točka za podporo poslovnim subjektom, če je predmet predloga naslednji vpis, ki se nanaša na subjekt vpisa, organiziran kot družba z omejeno odgovornostjo:

- vpis ustanovitve na podlagi družbene pogodbe, sklenjene na predpisanem obrazcu v skladu s prvim odstavkom 474. člena ZGD-1, ali akta o ustanovitvi na predpisanem obrazcu iz prvega odstavka 523. člena ZGD-1,

- vpis spremembe družbene pogodbe, če je prečiščeno besedilo spremenjene družbene pogodbe na predpisanem obrazcu v skladu s petim odstavkom 516. člena ZGD-1, ali spremembe akta o ustanovitvi na predpisanem obrazcu iz prvega odstavka 523. člena ZGD-1,

- vpis spremembe sedeža ali firme na podlagi spremembe družbene pogodbe ali akta o ustanovitvi iz prejšnje alinee,

- vpis spremembe zastopnikov družbe ali poslovnega naslova,

- vpis nameravane firme,

- vpis ustanovitve, spremembe podatkov ali prenehanja podružnice družbe z omejeno odgovornostjo.

2. notar, če je predmet predloga drug vpis, razen vpisa iz prve do tretje alinee prejšnje točke.

(6) Za predlog za vpis v sodni register, ki se vloži v elektronski obliki, in listine, ki se v elektronski obliki priložijo k temu predlogu, se ne uporablja drugi odstavek 28. člena tega zakona.

(7) Če je predlog za vpis po prvem ali drugem odstavku tega člena vložen v elektronski obliki, morajo biti tudi druge vloge v postopku s tem predlogom in listine, ki so jim priložene, vložene v elektronski obliki. Za druge vloge iz prejšnjega stavka se smiselno uporabljata peti in šesti odstavek tega člena.

28. člen

(1) Predlagatelj mora predlogu priložiti listine, na katerih temeljijo podatki, ki se vpisujejo v sodni register, ter druge listine, če zakon tako določa, v izvirniku oziroma overjenem prepisu.

(2) Predlog za vpis in listine se vložijo v toliko izvodih, kolikor jih je potrebno za sodišče in druge udeležence v postopku, ki jim je po določbah tega zakona potrebno vročiti predlog.

(3) Natančnejše predpise o vsebini predloga za vpis v sodni register, o listinah in dokazih, ki jih je treba priložiti predlogu, izda Vlada Republike Slovenije.

28.a člen

(1) Predlagatelj mora v elektronski obliki predložiti te listine iz prvega odstavka 28. člena tega zakona:

1. odpravek notarskega zapisa statuta in čistopisa spremenjenega statuta z notarjevim potrdilom,

2. družbeno pogodbo družbe z neomejeno odgovornostjo, komanditne družbe in družbe z omejeno odgovornostjo in čistopis spremenjene družbene pogodbe z notarjevim potrdilom ali na predpisanem obrazcu iz petega odstavka 516. člena ZGD-1,

3. overjeni prepis notarskega zapisnika skupščine delniške družbe,

4. če je pri združitvi udeležena delniška družba ali družba z omejeno odgovornostjo:

- odpravek notarskega zapisa pogodbe o pripojitvi ali spojitvi, ki jo je treba po prvem stavku prvega odstavka 586. člena ZGD-1 predložiti registrskem sodišču v zvezi s pripravo skupščine, ki bo odločala o združitvi,

- listine, ki jih je treba priložiti k predlogu za vpis združitve v sodni register,

5. če je pri delitvi udeležena delniška družba ali družba z omejeno odgovornostjo:

- delitveni načrt ali odpravek notarskega zapisa pogodbe o delitvi in prevzemu, ki jo je treba po prvem stavku prvega odstavka 586. člena v zvezi s prvim odstavkom 629. člena ZGD-1 predložiti registrskem sodišču v zvezi s pripravo skupščine, ki bo odločala o delitvi,

- listine, ki jih je treba priložiti k predlogu za vpis delitve v sodni register,

6. druge listine, ki jih je treba priložiti k predlogu za vpis iz prvega odstavka 27. člena tega zakona ali k predlogu za vpis iz drugega odstavka 27. člena tega zakona, ki se po izbiri predlagatelja vloži v elektronski obliki.

(2) Predlagatelj lahko v elektronski obliki predloži tudi druge listine iz prvega odstavka 28. člena tega zakona.

(3) Notar ali točka za podporo poslovnim subjektom, ki po petem odstavku 27. člena tega zakona v imenu predlagatelja vloži predlog za vpis v elektronski obliki, mora v elektronsko obliko pretvoriti listine, ki jih je treba priložiti k takemu predlogu in ki niso sestavljene v elektronski obliki.

(4) Šteje se, da ima listina iz prvega ali drugega odstavka tega člena, ki jo sestavi notar ali točka za podporo poslovnim subjektom in njeno sestavo potrdi s svojim elektronskim podpisom, ki je enakovreden lastnoročnemu podpisu, značilnost izvirnika te listine.

(5) Listine, ki jih pretvori v elektronsko obliko po tretjem odstavku tega člena, mora notar ali točka za podporo poslovnim subjektom overiti s svojim elektronskim podpisom, ki je enakovreden lastnoročnemu podpisu. Šteje se, da imajo listine iz prejšnjega stavka značilnost overjenega prepisa izvirnika listine.

30. člen

(1) Če registrsko sodišče ugotovi, da niso izpolnjene procesne predpostavke za odločanje o predlogu za vpis v sodni register, in gre za pomanjkljivost, ki jo je mogoče odpraviti, da predlagatelju rok za odpravo pomanjkljivosti, ki ne sme biti daljši od 15 dni. Če predlagatelj v določenem roku predloga ne popravi, sodišče predlog zavrže.

(2) Če registrsko sodišče ugotovi, da je predlagana firma oziroma ime subjekta vpisa v nasprotju z zakonom, pozove predlagatelja, naj v roku iz prejšnjega odstavka spremeni firmo oziroma ime ter vloži spremenjen predlog z ustreznimi listinami. Če predlagatelj ne ravna po odredbi sodišča, sodišče zavrne predlog za vpis v sodni register.

43. člen

(1) Vsak vpis v sodni register in predložitev listin se mora objaviti na spletnih straneh agencije, namenjenih javni objavi vpisov v sodni register.

(2) Spletne strani iz prvega odstavka tega člena morajo biti zasnovane tako, da je vsakomur omogočen brezplačen vpogled v podatke, objavljene na spletnih straneh. Vpogled v podatke mora biti omogočen po datumu objave in po subjektu vpisa, na katerega se nanašajo.

(3) Če se podatki o vpisu, ki so bili objavljeni po prvem odstavku tega člena (v nadaljnjem besedilu: objavljeni podatki), razlikujejo od podatkov, ki so bili po določbah tega zakona vpisani v sodni register (v nadaljnjem besedilu: vpisani podatki):

1. se subjekt vpisa v razmerju do tretjih ne more sklicevati na objavljene podatke,

2. se tretji lahko sklicuje na objavljene podatke, razen če subjekt vpisa dokaže, da je tretji vedel za vpisane podatke.

(4) Tretji se lahko vedno sklicujejo na podatke, ki so predmet vpisa v sodni register, in vsebino listin, ki so temelj za vpis teh podatkov ali ki jih je treba predložiti sodnemu registru zaradi javne objave, tudi če vpis teh podatkov v sodni register še ni bil predlagan ali te listine še niso bile predložene sodnemu registru, in tudi če ti podatki ali predložitev teh listin še niso vpisani v sodni register ali objavljeni po prvem odstavku tega člena, razen kadar je vpis določenega podatka predpostavka za začetek pravnega učinkovanja tega podatka.

(5) Objava vpisa in objava predložitve listin iz prvega odstavka tega člena morata obsegati:

1. matično številko subjekta vpisa, na katerega se nanaša,

2. vsebino vpisa ali vsebino predložene listine,

3. objava vpisa pa tudi podatke o:

- datumu vpisa v sodni register,

- registrskem sodišču in opravilni številki sklepa, s katerim je to sodišče odločilo o vpisu,

- listinah, na podlagi katerih je bil opravljen vpis.

43.b člen

(1) Predložitev letnega poročila družbe agenciji po prvem ali drugem odstavku 58. člena ZGD-1 se šteje za predložitev tega poročila sodnemu registru zaradi javne objave.

(2) Agencija mora hkrati z objavo letnega poročila družbe po tretjem odstavku 58. člena ZGD-1 objaviti predložitev tega poročila po prvem odstavku 43. člena tega zakona.

(3) Objava predložitve letnega poročila družbe mora v primeru iz prvega odstavka 58. člena ZGD-1 obsegati tudi informacijo, ali je bilo hkrati predloženo in javno objavljeno tudi revizorjevo poročilo.

48. člen

(1) Javnost glavne knjige se zagotovi z izpisom vpisanih podatkov, ki se nanašajo na posamezen subjekt vpisa (v nadaljnjem besedilu: redni izpis iz sodnega registra) in z izpisom vpisanih podatkov, ali je določena oseba ustanovitelj ali družbenik v subjektu vpisa in v katerem subjektu vpisa je ustanovitelj ali družbenik, ter z izpisom vpisanih podatkov, ali je določena oseba zastopnik ali član organa nadzora v subjektu vpisa in v katerem subjektu vpisa opravlja to funkcijo (v nadaljnjem besedilu: sestavljeni izpis iz sodnega registra).

(2) Na zahtevo se na način iz prvega odstavka tega člena zagotovi tudi javnost prej vpisanih podatkov, ki se nanaša na posamezen subjekt vpisa (v nadaljnjem besedilu: zgodovinski izpis iz sodnega registra).

(3) Redni, sestavljeni in zgodovinski izpis iz sodnega registra mora registrsko sodišče izdati kot izpis na papir.

(4) Registrsko sodišče mora, če tako zahteva vlagatelj zahteve za izpis, v elektronski obliki izdati:

1. redni izpis iz sodnega registra,

2. sestavljeni izpis iz sodnega registra in

3. zgodovinski izpis iz sodnega registra glede podatkov, ki so bili v sodni register vpisani po 1. januarju 1997.

(5) Izpis iz tretjega odstavka tega člena mora biti overjen. Izpis iz četrtega odstavka tega člena pa mora biti overjen samo, če vlagatelj zahteve za izpis to izrecno zahteva.

(6) Redni izpis iz sodnega registra, sestavljeni izpis iz sodnega registra in zgodovinski izpis iz sodnega registra glede podatkov, ki so bili v sodni register vpisani po 1. januarju 1997, mora kot izpis na papir ali v elektronski obliki izdati vsako registrsko sodišče, ne glede na to, pri katerem sodišču je vpisan subjekt vpisa, na katerega se nanaša izpis.

(7) Redni in sestavljeni izpis iz sodnega registra morata v skladu s tretjim do petim odstavkom tega člena izdati tudi agencija in notar.

**48.c člen**

(1) Objava podatkov o subjektu vpisa na spletnih straneh agencije po 1. točki drugega odstavka 7. člena tega zakona in izpis iz sodnega registra, ki se izda po 48. členu tega zakona, ne smeta vsebovati EMŠO družbenikov, zastopnikov in članov organa nadzora subjekta vpisa.

(2) Sodišče lahko izda izpis iz sodnega registra, ki vsebuje tudi EMŠO zastopnika, družbenika ali člana organa nadzora tega subjekta vpisa samo v teh primerih:

1. izpis glede posameznega subjekta, če ga zahteva družbenik, zastopnik, ali član organa nadzora tega subjekta vpisa, ali

2. izpis glede vseh subjektov vpisa, pri katerih je posamezna oseba upravičena do podatkov iz 51. člena tega zakona, če izpis zahteva ta oseba.

(3) Objava vpisa v sodni register po 43. členu tega zakona, listine iz 1. točke tretjega odstavka 7. člena tega zakona in prevoda podatkov po 46. a členu tega zakona ne sme vsebovati:

1. EMŠO družbenikov, zastopnikov in članov organa nadzora subjekta vpisa,

2. osebnih podatkov posameznikov, ki niso družbeniki, zastopniki ali člani organov nadzora subjekta vpisa, ali

3. osebnih podatkov družbenikov, zastopnikov ali članov organa nadzora subjekta vpisa, ki niso neposredno povezani z opravljanjem teh funkcij.

(4) Sodišče odgovarja, da je vsebina listine, ki se objavi po 1. točki tretjega odstavka 7. člena tega zakona ali vsebina prevoda podatkov, ki se objavi po 46.a členu tega zakona, v skladu s prejšnjim odstavkom. Če predlagatelj predlogu priloži listino, katere vsebina je v nasprotju s prejšnjim odstavkom, mu sodišče v skladu s prvim odstavkom 30. člena tega zakona odredi, da odpravi to nepravilnost tako, da namesto listin z nepravilno vsebino predlogu priloži listine, katerih vsebina je v skladu s prejšnjim odstavkom. Notar odgovarja poleg sodišča, da je vsebina priložene listine, ki se objavi po 1. točki tretjega odstavka 7. člena tega zakona, skladna s prejšnjim odstavkom.

(5) Če sodišče, agencija ali notar izda izpis listine po 48.a členu tega zakona, mora na izpisu prekriti podatke iz tretjega odstavka tega člena, razen če izpis listine zahteva oseba iz 51. člena tega zakona.

49. člen

Agencija lahko v soglasju z ministroma, pristojnima za pravosodje in gospodarstvo, daje ali objavlja javne podatke o subjektih vpisa, ki se vodijo v poslovnem registru, v sistemih za izmenjavo ali objavo podatkov poslovnih registrov držav članic EU in tretjih držav.

49.a člen

(1) V sistemu povezovanja poslovnih registrov se o subjektih vpisa iz četrtega odstavka 4.a člena tega zakona in šestega odstavka 5. člena tega zakona zagotavlja:

1. javen dostop do podatkov in listin po 49.b členu tega zakona,

2. izmenjava podatkov med sodnim registrom in sistemom povezovanja poslovnih registrov, in sicer:

- posredovanje obvestil o začetku ali končanju postopka likvidacije ali izbrisa brez likvidacije, prisilne poravnave ali stečaja nad subjektom vpisa in o vpisu izbrisa subjekta vpisa iz sodnega registra (49.c člen tega zakona),

- prejem obvestila o začetku ali končanju postopka likvidacije, postopka zaradi insolventnosti, postopka izbrisa ali postopka prenehanja tujega podjetja iz ES zaradi vpisa tega dejstva po uradni dolžnosti po tretjem odstavku 4.a člena tega zakona in o prenehanju takega podjetja zaradi izvedbe izbrisa podružnice tujega podjetja iz ES po 683.a členu ZGD-1,

- posredovanje obvestila o vpisu v sodni register družbe s sedežem v Republiki Sloveniji, ki je pri čezmejni združitvi udeležena kot družba, ki izide iz združitve, po določbah četrtega odstavka 622.l člena ZGD-1,

- prejem obvestila o vpisu tujega podjetja iz ES v register, ki je pri čezmejni združitvi udeleženo kot družba, ki izide iz združitve, zaradi izvedbe postopka vpisa izbrisa prevzete družbe iz sodnega registra po določbah sedmega odstavka 622.k člena ZGD-1.

(2) Dostop do podatkov in listin po 1. točki prejšnjega odstavka in izmenjava podatkov po 2. točki prejšnjega odstavka sta brezplačna.

49.b člen

(1) V sistemu povezovanja poslovnih registrov se omogoči dostop do podatkov iz 4., 4.a, 5. in 6. člena tega zakona in listin iz prve in tretje alineje 1. točke tretjega odstavka 7. člena tega zakona ter letnih poročil, objavljenih po 43.b členu tega zakona. Dostop se lahko omogoči tudi do listin, na katerih temeljijo vpisi podatkov iz prejšnjega stavka, za katere zakon določa, da se objavijo na spletnih straneh agencije, namenjenih uradnim javnim objavam.

(2) Dostop do podatkov in listin iz prejšnjega odstavka se omogoči na podlagi iskalne zahteve, ki se prek elektronske točke za dostop na evropskem portalu e-pravosodje, kot dela sistema povezovanja poslovnih registrov, odda v skladu s pravili in tehničnimi zahtevami portala.

(3) Če se zahteva iz prejšnjega odstavka nanaša na listino, ki se še ne vodi v informatizirani zbirki listin ali pa vsebuje podatke iz prvega odstavka 48.c člena tega zakona, jo registrsko sodišče pretvori v elektronsko obliko in posreduje v sistem povezovanja poslovnih registrov.

(4) Za posredovanje podatkov in listin v sistemu povezovanja poslovnih registrov se smiselno uporablja 48.c člena tega zakona.

49.c člen

Po vpisu pravnega dejstva, da se je nad subjektom vpisa začel ali končal postopek likvidacije ali izbrisa brez likvidacije, postopek zaradi insolventnosti ali ko je na podlagi takega postopka subjekt vpisa izbrisan iz sodnega registra, registrsko sodišče prek sistema povezovanja poslovnih registrov o tem vpisu nemudoma obvestiti vse registre držav članic, v katerih so podružnice subjekta vpisa vpisane v register. Registrsko sodišče prek sistema povezovanja poslovnih registrov obvesti register države članice tudi, kadar je bil prvotni vpis zaradi ustavitve postopka izbrisan.

51. člen

(1) Državni organi in stečajni upravitelji imajo za potrebe izvrševanja svojih pooblastil in dolžnosti pravico do vpogleda in izpisa podatkov o tem:

- ali je bila določena oseba ustanovitelj ali družbenik v subjektu vpisa in v katerem subjektu vpisa je ustanovitelj ali družbenik in

- ali je bila določena oseba zastopnik ali član organa nadzora v subjektu vpisa in v katerem subjektu vpisa je zastopnik ali član organa nadzora.

(2) Državni organi in stečajni upravitelji imajo za potrebe izvrševanja svojih pooblastil in dolžnosti pravico tudi do vpogleda in izpisa vseh listin, na podlagi katerih se opravijo posamezni vpisi subjektov in spremembe pri že vpisanih subjektih v sodnem registru.

(3) Pravici iz prvega in drugega odstavka tega člena se zagotavljata z neposrednim elektronskim dostopom do teh podatkov, če se nanašajo na obdobje od 1. februarja 2008 dalje. Dostop do podatkov in listin za obdobje pred 1. februarjem 2008 se zagotovi na podlagi pisne zahteve na registrsko sodišče.

(4) Pravico do vpogleda in izpisa podatkov iz prvega odstavka tega člena ima tudi upnik, ki z izvršilno listino izkaže terjatev do te osebe, in druga oseba, ki izkaže pravni interes. O dostopu do teh podatkov odloči registrsko sodišče na podlagi obrazložene pisne zahteve. Zahtevi morajo biti predložene listine, na podlagi katerih je dostop do podatkov dopusten.

# V. OSNUTKI PODZAKONSKIH AKTOV, PRILOŽENI K PREDLOGU ZAKONA:

Uredba o sodnem registru:

Vsebina:

S predlogom sprememb in dopolnitev Uredbe o sodnem registru se podrobneje urejajo pravila o načinu vlaganja predlogov za vpis v sodni register ter se zaradi predlaganih sprememb in dopolnitev ZSReg s tem predlogom zakona dopolnjujejo podatki, ki se vodijo v informatizirani glavni knjigi sodnega registra. Nekatere kategorije podatkov, ki se zdaj vodijo kot nestrukturirani podatki, se bodo po uveljavitvi sprememb in dopolnitev vodile v strukturirani obliki, saj bo na podlagi teh podatkov lažje potekala izmenjava med sodnim registrom in sistemom povezovanja poslovnih registrov, obenem pa bo bolj pregledno tudi njihovo pregledovanje na spletnem portalu AJPES, kjer so javno dostopni podatki sodnega registra.

Osnutek besedila členov – normativni del:

Na podlagi 45. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1 in \_\_/\_\_) izdaja Vlada Republike Slovenije

U R E D B O

o spremembah in dopolnitvah Uredbe o sodnem registru

1. člen

V Uredbi o sodnem registru (Uradni list RS, št. 49/07, 98/07, 13/08, 49/09, 54/15, 1/18) se v 1. členu druga alineja 2. točke spremeni tako, da se glasi: »– način pretvorbe in overitve listin iz petega odstavka 28.a člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17 in \_\_/\_\_; v nadaljnjem besedilu: ZSReg);«.

1. člen

V 2. členu se v 1. točki besedilo »Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15 in 15/17« nadomesti z besedilom »Uradni list RS, št. 65/09 – uradno prečiščeno besedilo, 33/11, 91/11, 100/11 – skl. US, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 175/20 – ZIUOPDVE, 18/21 in \_\_ /\_\_)«. V 2. točki se besedilo »Uradni list RS, št. 49/06, 33/07 – ZSReg-B, 19/15 in 54/17« nadomesti z besedilom »Uradni list RS, št. 49/06, 33/07 – ZSReg-B, 19/15, 54/17 in \_\_\_/\_\_\_)«.

1. člen

V 3. členu se v prvem odstavku v 3. točki beseda »in« nadomesti z vejico, v 4. točki se pika nadomesti z vejico in doda beseda »in« ter doda nova 5. točka, ki se glasi: »5. »enotni identifikator« v 7a. členu.«.

1. člen

V 5. členu se 7. točki besedilo »šifre institucionalnega sektorja po 5. členu ZPRS-1 in matične številke po 6. členu ZPRS-1« nadomesti z besedilom »šifre institucionalnega sektorja po 5. členu ZPRS-1, matične številke po 6. členu ZPRS-1 in dodelitvi enotnega identifikatorja po 7.a členu ZPRS-1«.

1. člen

V 6. členu se v drugem odstavku besedilo »šifre institucionalnega sektorja po 5. členu ZPRS-1 in matične številke po 6. členu ZPRS-1« nadomesti z besedilom »šifre institucionalnega sektorja po 5. členu ZPRS-1, matične številke po 6. členu ZPRS-1 in dodelitvi enotnega identifikatorja po 7.a členu ZPRS-1«.

1. člen

V 9. členu se v prvem odstavku za besedo »subjektom« doda besedilo »po opravljeni predhodni prijavi s sredstvom elektronske identifikacije visoke ravni zanesljivosti«.

1. člen

V 10. členu se v prvem odstavku v 2. točki besedi »podatke pošlje« nadomestita z besedilom »po opravljeni predhodni prijavi s sredstvom elektronske identifikacije visoke ravni zanesljivosti pošlje podatke«.

1. člen

V 25. členu se v drugem odstavku na koncu pred piko vstavi besedilo »in s spletno povezavo, na kateri se nahaja elektronski izvirnik sklepa«.

1. člen

V 28. členu se za besedo »objave« doda vejica in besedilo »če zakon ne določa drugače«.

1. člen

V 30. členu se 2. točka spremeni tako, da se glasi: »2. ustanovitelji, družbeniki ali člani subjekta vpisa,«. Za 6. točko se dodajo nove 7. do 13. točka, ki se glasijo:

» 7. postopki zaradi insolventnosti, prisilne likvidacije ali izbrisa iz sodnega registra brez likvidacije,

8. drugi načini prenehanja,

9. statusna preoblikovanja, združitve in delitve,

10. čezmejne združitve, čezmejne delitve in čezmejna preoblikovanja,

11. podružnice v drugih državah članicah,

12. zastopniki tujega podjetja,

13. ustanovitelji ali družbeniki tujega podjetja«.

V dosedanji 7. točki, ki postane 14. točka, se na koncu pika nadomesti z vejico in doda nova 15. točka, ki se glasi: »15. izbris subjekta.«.

1. člen

V 31. členu se 1. točka spremeni tako, da se glasi: »1. matično in davčno številko subjekta vpisa in enotni identifikator, če ga subjekt vpisa ima,«. V 12. točki se na koncu pika nadomesti z vejico in doda nova 13. točka, ki se glasi: »13. datum izbrisa.«.

1. člen

32. člen se spremeni tako, da se glasi:

»32. člen

(ustanovitelji, družbeniki ali člani subjekta vpisa)

»(1) Podatkovni sklop »ustanovitelji, družbeniki ali člani subjekta vpisa« vključuje te podatke o ustanoviteljih, družbenikih in članih subjekta vpisa:

1. podatke iz 6. točke prvega odstavka 4. člena ZSReg,

2. pri družbi z omejeno odgovornostjo tudi podatke iz drugega odstavka 5. člena ZSReg.

(2) Ne glede na prejšnji odstavek podatkovni sklop »ustanovitelji, družbeniki ali člani subjekta vpisa« pri podružnici tujega podjetja vključuje podatke o tujem podjetju iz 3., 4. in 5. točke prvega odstavka 4.a člena ZSReg in enotni identifikator iz tretjega odstavka 4.a člena ZSReg, če ga tuje podjetje ima.«.

1. člen

V 33. členu se za besedilom člena, ki postane prvi odstavek, doda novi drugi odstavek, ki se glasi:

»(2) Ne glede na prejšnji odstavek podatkovni sklop »zastopniki« pri podružnici tujega podjetja vključuje podatke o osebah, ki so imenovane za zastopnike tujega podjetja v podružnici, iz 7. točke prvega odstavka 4.a člena ZSReg.«.

1. člen

Za 36. členom se dodajo novi 36.a, 36.b, 36.c, 36.d, 36.e, 36.f, in 36.g člen, ki se glasijo:

»36.a člen

(postopki zaradi insolventnosti, prisilne likvidacije ali izbrisa iz sodnega registra brez likvidacije)

(1) Podatkovni sklop »postopki zaradi insolventnosti, prisilne likvidacije ali izbrisa iz sodnega registra brez likvidacije« vključuje podatke iz 9. točke 4. člena ZSReg, in sicer:

1. o začetku in končanju postopka zaradi insolventnosti, prisilne likvidacije ali izbrisa iz sodnega registra brez likvidacije,

2. o potrditvi prisilne poravnave.

(2) Pri podatkih iz 1. točke prejšnjega odstavka se vpišejo:

1. oznaka sodišča, ki je izdalo sklep, ter opravilna številka in datum izdaje sklepa,

2. podatek o vrsti postopka,

3. podatki o tem, ali gre za začetek ali konec postopka oziroma o poimenovanju sklepa.

(3) Pri podatkih iz 2. točke prvega odstavka tega člena se vpišejo:

1. oznaka sodišča, ki je izdalo sklep, ter opravilna številka in datum izdaje sklepa,

2. podatek o poimenovanju sklepa,

3. vsebina sklepa.

(4) Ne glede na prvi odstavek tega člena se pri podružnici tujega podjetja v podatkovni sklop »postopki zaradi insolventnosti, prisilne likvidacije ali izbrisa iz sodnega registra brez likvidacije« vpišejo podatki iz 9. točke prvega odstavka 4.a člena ZSReg.

36.b člen

 (drugi načini prenehanja)

(1) Podatkovni sklop »drugi načini prenehanja« vključuje podatke iz 10. točke 4. člena ZSReg, in sicer:

1. začetku in končanju likvidacijskega postopka, prenehanja po skrajšanem postopku ali podobnega postopka prostovoljnega prenehanja subjekta vpisa,

2. začetku in končanju drugega prisilnega postopka prenehanja,

3. podatki o morebitnem pravnem nasledniku.

(2) Pri podatkih iz 1. točke prejšnjega odstavka tega člena se vpišejo:

1. datum zasedanja skupščine ali drugega organa subjekta vpisa, ki je sprejel odločitev,

2. vsebina odločitve in podatek o tem, ali gre za začetek ali konec postopka.

(3) Pri podatkih iz 2. točke prvega odstavka tega člena se vpišejo:

1. oznaka sodišča, ki je izdalo sklep, ter opravilna številka in datum izdaje sklepa,

2. podatek o vrsti postopka.

3. podatek o tem, ali gre za začetek ali konec postopka oziroma o poimenovanju sklepa.

(4) Pri podatkih iz 3. točke prvega odstavka tega člena se vpišejo:

1. identifikacijska številka pravnega naslednika,

2. firma ter sedež (kraj) in poslovni naslov.«.

36.c člen

(statusna preoblikovanja, združitve in delitve)

Podatkovni sklop ». statusna preoblikovanja, združitve in delitve« vključuje podatke iz 3. točke prvega odstavka 5. člena ZSReg.

36.d člen

(čezmejna združitev, čezmejna delitev in čezmejno preoblikovanje)

Podatkovni sklop »čezmejne združitve, čezmejne delitve in čezmejna preoblikovanja« vključuje podatke o čezmejni združitvi, čezmejni delitvi ali čezmejnem preoblikovanju iz 4. točke prvega odstavka 5. člena ZSReg, in sicer naslednje podatke:

1. če je subjekt vpisa v sodni register družba, ki se čezmejno združuje, prenosna družba ali družba, ki izvede čezmejno preoblikovanje:

– datum zasedanja skupščine družbe, ki odloča o čezmejni združitvi, čezmejni delitvi ali čezmejnem preoblikovanju:

– datum poteka roka za oddajo pripomb na načrt čezmejne združitve, čezmejne delitve ali čezmejnega preoblikovanja

– datum objave načrta čezmejne združitve, čezmejne delitve ali čezmejnega preoblikovanja,

– datum vpisa namere čezmejne združitve, čezmejne delitve ali čezmejnega preoblikovanja,

– datum potrdila, s katerim registrsko sodišče potrdi, da so opravljena pravna opravila, ki jih je bilo treba opraviti za čezmejno združitev, čezmejno delitev ali čezmejno preoblikovanje,

– podatki o družbi, ki izide iz čezmejne združitve, o družbi, ki nastane s čezmejno delitvijo, ali o preoblikovani družbi (firma, enotni identifikator, pravnoorganizacijska oblika, sedež, podatek o registrskem organu, pri katerem bo oziroma je ta družba vpisana, in registracijska številka),

– podatek o zmanjšanju osnovnega kapitala, če je prenosna družba zmanjšala osnovni kapital zaradi čezmejne delitve,

– datum vpisa čezmejne združitve, čezmejne delitve ali čezmejnega preoblikovanja;

2. če je subjekt vpisa v sodni register družba, ki izide iz čezmejne združitve, nova družba, ki nastane s čezmejno delitvijo, ali preoblikovana družba:

– datum potrdila registra države članice, s katerim potrdi, da so bila pravilno opravljena vsa pravna opravila, ki jih je bilo treba opraviti za čezmejno združitev, čezmejno delitev ali čezmejno preoblikovanje,

– datum načrta čezmejne združitve, čezmejne delitve ali čezmejnega preoblikovanja,

– podatki o družbah, ki se čezmejno združujejo, o prenosni družbi, katere premoženje se čezmejno deli, ali o družbi, ki je izvedla čezmejno preoblikovanje (firma, enotni identifikator, pravnoorganizacijska oblika, sedež, podatek o registrskem organu, pri katerem je ta družba ta vpisana, in registracijska številka),

– datum vpisa čezmejne združitve, čezmejne delitve ali čezmejnega preoblikovanja.

36.e člen

(podružnice v drugih državah članicah)

Podatkovni sklop »podružnice v drugih državah članicah« vključuje podatke o podružnicah v državah članicah iz 7. točke prvega odstavka 5. člena ZSReg.

36.f člen

(zastopniki tujega podjetja)

Podatkovni sklop »zastopniki tujega podjetja« vključuje podatke o osebah, ki so pooblaščene za zastopanje tujega podjetja, iz 6. točke prvega odstavka 4.a člena ZSReg.

36.g člen

(ustanovitelji ali družbeniki tujega podjetja)

Podatkovni sklop »ustanovitelji ali družbeniki tujega podjetja« vključuje podatke o osebah, ki so ustanovitelji ali družbeniki tujega podjetja, iz 8. točke prvega odstavka 4.a člena ZSReg.«.

1. člen

V 37. členu se besedilo »iz 8. do 12. točke« nadomesti z besedilom »iz 8., 12. in 13. točke«.

1. člen

Za 37. členom se doda nov 37.a člen, ki se glasi:

»37.a člen

(izbris subjekta)

Podatkovni sklop »izbris subjekta« vključuje podatke iz 11. točke prvega odstavka 4. člena ZSReg:

1. oznaka registrskega sodišča, ki je izdalo sklep o izbrisu iz sodnega registra, ter opravilna številka in datum izdaje sklepa,

2. vsebina sklepa o izbrisu.«.

1. člen

V prvem in drugem odstavku 38. člena se besedilo »portala eVEM« nadomesti z besedilom »portala za podporo poslovnim subjektom«.

1. člen

V drugem odstavku 39. člena se besedilo »portala eVEM« nadomesti z besedilom »portala za podporo poslovnim subjektom«.

PREHODNA IN KONČNA DOLOČBA

1. člen

Spremenjeni \_\_\_\_\_ se začnejo uporabljati \_\_\_\_\_\_\_.

1. člen

Ta uredba začne veljati \_\_\_\_\_\_\_\_ dan po objavi v Uradnem listu Republike Slovenije.

Št. \_\_\_\_

Ljubljana, \_\_\_\_\_

EVA \_\_\_\_

Uredba o vpisu družb in drugih pravnih oseb v sodni register:

Vsebina:

S predlogom sprememb in dopolnitev Uredbe o vpisu družb in drugih pravnih oseb v sodni register se širi nabor predlogov za posamezne vrste vpisov v sodni register ter listine in dokaze, ki jih je treba takim predlogom za vpis priložiti. Dopolniti je namreč treba vsebino predlogov za vpis, ki se nanašajo na čezmejne združitve, čezmejne delitve ali čezmejna preoblikovanja (t. i. čezmejne operacije).

Po veljavni ureditvi so v zvezi s čezmejnimi operacijami določeni le predlogi, ki se nanašajo na čezmejne združitve kapitalskih družb; urejajo jih pravila pododdelka uredbe 17.2.2 »Posebna pravila za čezmejne združitve kapitalskih družb«, členi 116.a do 116.c. Pravila o pogojih in poteku čezmejnih združitev kapitalskih družb urejajo določbe 622.a do 622.l člena ZGD-1. Z Direktivo (EU) 2019/2121 se je v letu 2019 dopolnila dotedanja ureditev EU, tako da je poleg čezmejnih združitev kapitalskih družb, ki se s to direktivo še nadgrajujejo, uredila tudi pravila o čezmejnih preoblikovanjih in čezmejnih delitvah kapitalskih družb. Pravila o pogojih in poteku čezmejnih preoblikovanj in delitev se predpisujejo z zadnjo novelo ZGD-1 (predlog ZGD-1L), izvedbena pravila o vpisih čezmejnih preoblikovanj in delitev pa se na zakonski ravni urejajo s tem predlogom zakona.

S predlaganimi spremembami in dopolnitvami Uredbe o vpisu družb in drugih pravnih oseb v sodni register se:

– dopolnjuje ureditev glede predlogov vpisov, povezanih s čezmejnimi združitvami (spremembe členov 116.a do 116.c uredbe);

– na novo določajo pravila glede predlogov vpisov, povezanih s čezmejnimi delitvami (nov pododdelek v oddelku uredbe 17.3 »Delitev družb« (novi 120.a do 120.x člen);

– na novo določajo pravila glede predlogov vpisov, povezanih s čezmejnimi preoblikovanji (nov pododdelek v oddelku uredbe 17.5 »Sprememba pravnoorganizacijske oblike« (novi 132.a do 132.x člen).

Osnutek besedila členov – normativni del:

Na podlagi 45. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17, 16/19 – ZNP-1 in \_\_/\_\_) izdaja Vlada Republike Slovenije

U R E D B O

o spremembah in dopolnitvah Uredbe o vpisu družb in drugih pravnih oseb v sodni register

1. člen

V Uredbi o vpisu družb in drugih pravnih oseb v sodni register (Uradni list RS, št. 43/07, 5/10, 25/14, 54/15 in 1/18) se v 43. členu za šestim odstavkom doda nov sedmi odstavek, ki se glasi:

»(7) Kadar je vpis spremembe družbenika družbe z omejeno odgovornostjo odvisen od izpolnitve pogoja, mora notar predlogu za vpis spremembe, poleg notarskega zapisa pravnega posla o prenosu poslovnega deleža, priložiti tudi notarsko potrdilo, da je pogoj izpolnjen.«.

1. člen

Členi 116.a do 116.c se nadomestijo z novimi členi 116.a do 116.d, ki se glasijo:

»116.a člen

(predložitev načrta zaradi javne objave)

(1) Predlogu, s katerim družba, ki se združuje, zaradi javne objave sodišču predloži načrt čezmejne združitve (622.e ZGD-1), je treba priložiti odpravek notarskega zapisa načrta čezmejne združitve z vsebino v skladu s 622.c členom ZGD-1, ki ga pripravijo poslovodstva ali organi vodenja vseh družb, ki se čezmejno združujejo.

(2) Predlogu iz prejšnjega odstavka se priloži tudi:

1. obvestilo, da lahko delavci, upniki in imetniki deležev družbe, ki se čezmejno združuje, najpozneje pet delovnih dni pred zasedanjem skupščine dajo pripombe na načrt čezmejne združitve, ter

2. poročilo o reviziji čezmejne združitve v skladu s 622.d členom ZGD-1.

116.b člen

(predlog za vpis namere čezmejne združitve)

(1) S predlogom za vpis namere čezmejne združitve (622.k člen ZGD-1) je treba zahtevati, da se v sodni register vpiše:

1. ta namera,

2. nameravana firma, pravnoorganizacijska oblika in sedež družbe, ki izide iz čezmejne združitve,

3. register, pri katerem bo ta družba vpisana, s podatkom o pristojnem organu države članice, ki vodi ta register, in

4. navedba, da je pristojno registrsko sodišče z odločitvijo o vpisu te namere potrdilo pravilnost izvedenih pravnih opravil za čezmejno združitev po petem odstavku 622.k člena ZGD-1.

(2) Predlogu iz prejšnjega odstavka je treba priložiti:

1. načrt čezmejne združitve,

2. zapisnik zasedanja skupščine prevzete družbe, ki je odločala o soglasju za čezmejno združitev,

3. dovoljenje pristojnega organa, če se za čezmejno združitev to zahteva,

4. poročilo poslovodstva prevzete družbe o čezmejni združitvi, če je na voljo, in mnenje predstavnika delavcev, ali če predstavnika delavcev ni, mnenje delavcev iz šestega odstavka 622.č člena ZGD-1,

5. poročilo ali poročila o reviziji čezmejne združitve v skladu s 622.d členom ZGD-1,

6. pripombe delavcev, upnikov in imetnikov deležev prevzete družbe iz prvega odstavka 622.e člena ZGD-1,

7. zaključno poročilo prevzete družbe,

8. dokaz, da je bila namera čezmejne združitve objavljena v skladu s 622.e členom ZGD-1,

9. dokaze o zagotovitvi pogojev za uresničitev pravic imetnikov deležev in soglasje družb s sedežem v drugih državah članicah za začetek postopka za sodni preizkus primernosti višine denarne odpravnine,

10. dokaze o zagotovitvi pogojev za uresničitev pravic upnikov v skladu z določbo prvega odstavka 622.j člena ZGD-1 ali izjavo, da to ni bilo potrebno,

11. izjavo poslovodstva prevzete družbe, za katero se smiselno uporablja določba 1. točke drugega odstavka 590. člena ZGD-1, in

12. izjavo poslovodstva prevzete družbe o številu imetnikov deležev, ki uveljavljajo pravico zahtevati prevzem delnic za plačilo denarne odpravnine, in o načinu uresničitve te pravice.

116.c člen

(izbris prevzete družbe iz sodnega registra)

Če je družba s sedežem v Republiki Sloveniji udeležena pri čezmejni združitvi kot prevzeta družba, jo registrsko sodišče po uradni dolžnosti izbriše iz sodnega registra, ko prek sistema povezovanja poslovnih registrov prejme obvestilo pristojnega organa druge države članice o vpisu prenosa premoženja, pravic in obveznosti s čezmejno združitvijo v register v državi članici sedeža družbe, ki izide iz te čezmejne združitve (enajsti odstavek 622.k člena ZGD-1).

116.d člen

(predlog za vpis čezmejne združitve)

(1) Če je pri čezmejni združitvi družba s sedežem v Republiki Sloveniji udeležena kot družba, ki izide iz združitve, je treba predlogu za vpis te združitve (622.l člen ZGD-1) priložiti načrt čezmejne združitve ter dokumente in listine iz drugega odstavka 590. člena ZGD-1.

(2) Registrsko sodišče prek sistema povezovanja poslovnih registrov pridobi potrdilo vsake od prevzetih družb, ki ga je po opravljenem vpisu nameravane čezmejne združitve izdal pristojni organ države članice, v kateri ima vsaka od prevzetih družb svoj sedež, in ki dokazuje, da so bila pravilno opravljena vsa pravna opravila, ki jih je bilo treba opraviti za čezmejno združitev.

1. člen

Za 120. členom se dodajo nov pododdelek in členi 120.a do 120.e, ki se glasijo:

»Pododdelek 17.3.1: Posebna pravila za čezmejne delitve kapitalskih družb

120.a člen

(predložitev načrta zaradi javne objave)

(1) Predlogu, s katerim prenosna družba zaradi javne objave sodišču predloži načrt čezmejne delitve (638.e ZGD-1), je treba priložiti odpravek notarskega zapisa načrta čezmejne delitve z vsebino v skladu s 638.c členom ZGD-1, ki ga pripravi poslovodstvo ali organi vodenja prenosne družbe.

(2) Predlogu iz prejšnjega odstavka se priloži tudi:

1. obvestilo, da lahko delavci, upniki in imetniki deležev prenosne družbe najpozneje pet delovnih dni pred zasedanjem skupščine dajo pripombe na načrt čezmejne delitve, ter

2. poročilo o reviziji čezmejne delitve v skladu s 638.d členom ZGD-1.

120.b člen

(predlog za vpis namere čezmejne delitve)

(1) S predlogom za vpis namere čezmejne delitve (638.k člen ZGD-1) je treba zahtevati, da se v sodni register vpiše:

1. ta namera,

2. nameravana firma, pravnoorganizacijska oblika in sedež družb, ki nastanejo s čezmejno delitvijo,

3. register, pri katerem bodo te družbe vpisane, s podatkom o pristojnem organu države članice, ki vodi ta register, in

4. navedba, da je pristojno registrsko sodišče z odločitvijo o vpisu te namere potrdilo pravilnost izvedenih pravnih opravil za čezmejno delitev po petem odstavku 638.k člena ZGD-1.

(2) Predlogu iz prejšnjega odstavka je treba priložiti:

1. načrt čezmejne delitve,

2. zapisnik zasedanja skupščine prenosne družbe, ki je odločala o soglasju za čezmejno delitve,

3. dovoljenje pristojnega organa, če se za čezmejno delitev to zahteva,

4. poročilo poslovodstva prevzete družbe o čezmejni delitvi in mnenje predstavnika delavcev, ali če predstavnika delavcev ni, mnenje delavcev iz šestega odstavka 638.č člena ZGD-1,

5. poročilo ali poročila o reviziji čezmejne delitve, če so na voljo,

6. pripombe delavcev, upnikov in imetnikov deležev prenosne družbe iz prvega odstavka 638.e člena ZGD-1,

7. zaključno poročilo prenosne družbe,

8. dokaz, da je bila namera čezmejne delitve objavljena v skladu s 638.e členom ZGD-1,

9. dokaze o zagotovitvi pogojev za uresničitev pravic imetnikov deležev,

10. dokaze o zagotovitvi pogojev za uresničitev pravic upnikov v skladu s prvim in drugim odstavkom 638.j člena ZGD-1 ali izjavo, da to ni bilo potrebno,

11. izjavo poslovodstva ali organa vodenja prenosne družbe, za katero se smiselno uporablja določba 1. točke drugega odstavka 590. člena ZGD-1, in

12. izjavo poslovodstva ali organa vodenja prenosne družbe o številu imetnikov deležev, ki uveljavljajo pravico zahtevati prevzem delnic za plačilo denarne odpravnine, in o načinu uresničitve te pravice.

120.c člen

(izbris prenosne družbe iz sodnega registra)

Če je družba s sedežem v Republiki Sloveniji udeležena pri čezmejni delitvi kot prenosna družba, katere celotno premoženje se čezmejno razdeli, jo registrsko sodišče po uradni dolžnosti izbriše iz sodnega registra, ko prek sistema povezovanja poslovnih registrov prejme obvestilo pristojnega organa druge države članice o vpisu družbe, ki bo nastala s čezmejno delitvijo, v register (enajsti odstavek 638.k člena ZGD-1).

120.d člen

(vpis čezmejne delitve in zmanjšanje osnovnega kapitala prenosne družbe)

Če je družba s sedežem v Republiki Sloveniji udeležena pri čezmejni delitvi kot prenosna družba, pri kateri se izčlenijo ali oddelijo le posamezni deli njenega premoženja, registrsko sodišče po uradni dolžnosti odloči o vpisu čezmejne delitve in zmanjšanju osnovnega kapitala, če je prenosna družba zmanjšala osnovni kapital zaradi čezmejne delitve, ko prek sistema povezovanja poslovnih registrov prejme obvestilo pristojnega organa druge države članice o vpisu družbe, ki bo nastala s čezmejno delitvijo, v register (dvanajsti odstavek 638.k člena ZGD-1).

120.e člen

(predlog za vpis čezmejne delitve)

(1) Če je pri čezmejni delitvi družba s sedežem v Republiki Sloveniji udeležena kot družba, ki nastane s čezmejno delitvijo, je treba predlogu za vpis te delitve (638.l člen ZGD-1) priložiti:

1. načrt čezmejne delitve, ki ga je s sklepom o soglasju za čezmejno delitev potrdila skupščina prenosne družbe;

2. za družbo, ki bo nastala s čezmejno delitvijo s sedežem v Republiki Sloveniji, listine, ki jih je treba predložiti za vpis ustanovitve družbe v register.

(2) Registrsko sodišče prek sistema povezovanja poslovnih registrov pridobi potrdilo, ki ga je po opravljenem vpisu nameravane čezmejne delitve izdal pristojni organ države članice, v kateri ima prenosna družba svoj sedež, in ki dokazuje, da so bila pravilno opravljena vsa pravna opravila, ki jih je bilo treba opraviti za čezmejno delitev (tretji odstavek 638.j člena ZGD-1).«.

1. člen

Za 132. členom se dodajo nov pododdelek in členi 132.a do 132.d, ki se glasijo:

»Pododdelek 17.5.1: Posebna pravila za čezmejna preoblikovanja kapitalskih družb

»132.a člen

(predložitev načrta zaradi javne objave)

(1) Predlogu, s katerim družba, ki bo izvedla čezmejno preoblikovanje, zaradi javne objave sodišču predloži načrt čezmejnega preoblikovanja (661.e ZGD-1), je treba priložiti odpravek notarskega zapisa načrta čezmejnega preoblikovanja z vsebino v skladu s 661.c členom ZGD-1, ki ga pripravi poslovodstvo ali organi vodenja te družbe.

(2) Predlogu iz prejšnjega odstavka se priloži tudi:

1. obvestilo, da lahko delavci, upniki in imetniki deležev družbe, ki bo izvedla čezmejno preoblikovanje, najpozneje pet delovnih dni pred zasedanjem skupščine dajo pripombe na načrt čezmejnega preoblikovanja, ter

2. poročilo o reviziji čezmejnega preoblikovanja v skladu s 661.d členom ZGD-1

132.b člen

(predlog za vpis namere čezmejnega preoblikovanja)

(1) S predlogom za vpis namere čezmejnega preoblikovanja (661.k člen ZGD-1) je treba zahtevati, da se v sodni register vpiše:

1. ta namera,

2. nameravana firma, pravnoorganizacijska oblika in sedež družbe, ki bo nastala s čezmejnim preoblikovanjem (preoblikovana družba),

3. register, pri katerem bodo ta družba vpisana, s podatkom o pristojnem organu države članice, ki vodi ta register, in

4. navedba, da je pristojno registrsko sodišče z odločitvijo o vpisu te namere potrdilo pravilnost izvedenih pravnih opravil za čezmejno delitev po petem odstavku 638.k člena ZGD-1.

(2) Predlogu iz prejšnjega odstavka je treba priložiti:

1. načrt čezmejne delitve,

2. zapisnik zasedanja skupščine družbe, ki je odločala o soglasju za čezmejno preoblikovanje,

3. dovoljenje pristojnega organa, če se za čezmejno preoblikovanje to zahteva,

4. poročilo poslovodstva družbe, ki izvede čezmejno preoblikovanje, o čezmejni delitvi in mnenje predstavnika delavcev, ali če predstavnika delavcev ni, mnenje delavcev iz šestega odstavka 661.č člena ZGD-1,

5. poročilo ali poročila o reviziji čezmejnega preoblikovanja, če so na voljo,

6. pripombe delavcev, upnikov in imetnikov deležev družbe, ki izvede čezmejno preoblikovanje, iz prvega odstavka 661.e člena ZGD-1,

7. zaključno poročilo družbe, ki izvede čezmejno preoblikovanje,

8. dokaz, da je bila namera čezmejnega preoblikovanja objavljena v skladu s 661.e členom ZGD-1,

9. dokaze o zagotovitvi pogojev za uresničitev pravic imetnikov deležev,

10. dokaze o zagotovitvi pogojev za uresničitev pravic upnikov v skladu s prvim in drugim odstavkom 661.k člena ZGD-1 ali izjavo, da to ni bilo potrebno,

11. izjavo poslovodstva ali organa vodenja družbe, ki izvede čezmejno preoblikovanje, za katero se smiselno uporablja določba 1. točke drugega odstavka 590. člena ZGD-1, in

12. izjavo poslovodstva ali organa vodenja družbe, ki izvede čezmejno preoblikovanje, o številu imetnikov deležev, ki uveljavljajo pravico zahtevati prevzem delnic za plačilo denarne odpravnine, in o načinu uresničitve te pravice.

132.c člen

(izbris družbe, ki izvede čezmejno preoblikovanje, iz sodnega registra)

Če je družba s sedežem v Republiki Sloveniji udeležena pri čezmejnem preoblikovanju kot družba, ki izvede čezmejno preoblikovanje, jo registrsko sodišče po uradni dolžnosti izbriše iz sodnega registra, ko prek sistema povezovanja poslovnih registrov prejme obvestilo pristojnega organa druge države članice o vpisu čezmejnega preoblikovanja v register (enajsti odstavek 661.j člena ZGD-1).

132.d člen

(predlog za vpis čezmejnega preoblikovanja)

(1) Če je pri čezmejnem preoblikovanju družba s sedežem v Republiki Sloveniji udeležena kot preoblikovana družba, je treba predlogu za vpis tega preoblikovanja (661.k člen ZGD-1) priložiti:

1. načrt čezmejnega preoblikovanja, ki ga je s sklepom o soglasju za čezmejno preoblikovanje potrdila skupščina družbe, ki izvede čezmejno preoblikovanje,

2. za preoblikovano družbo s sedežem v Republiki Sloveniji listine, ki jih je treba predložiti za vpis ustanovitve družbe v register.

(2) Registrsko sodišče prek sistema povezovanja poslovnih registrov pridobi potrdilo, ki ga je po opravljenem vpisu nameravanega čezmejnega preoblikovanja izdal pristojni organ države članice, v kateri ima družba, ki izvede preoblikovanje, svoj sedež, in ki dokazuje, da so bila pravilno opravljena vsa pravna opravila, ki jih je bilo treba opraviti za čezmejno preoblikovanje (tretji odstavek 661.k člena ZGD-1).«.

PREHODNA IN KONČNA DOLOČBA

1. člen

Spremenjeni \_\_\_\_\_ se začnejo uporabljati \_\_\_\_\_\_\_.

1. člen

Ta uredba začne veljati \_\_\_\_\_\_\_\_ dan po objavi v Uradnem listu Republike Slovenije.

Št. \_\_\_\_

Ljubljana, \_\_\_\_\_

EVA \_\_\_\_

1. Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17 in 16/19 – ZNP-1; prim. prvi odstavek 7. člena ZSReg. [↑](#footnote-ref-2)
2. Uradni list RS, št. 49/07, 98/07, 13/08, 49/09 – ZSReg-E, 54/15 in 1/18. [↑](#footnote-ref-3)
3. Prim. drugi odstavek 2. člena in prvi odstavek 3. člena ZSReg. [↑](#footnote-ref-4)
4. Prim. drugi odstavek 3. člena ZSReg [↑](#footnote-ref-5)
5. Prim. 2. člen ZSReg. [↑](#footnote-ref-6)
6. Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C in 18/21. [↑](#footnote-ref-7)
7. Gl. Zakon o sodnem registru (ZSReg) / uvodna pojasnila dr. Nina Plavšak, GV Založba, 2007, str. 17. Avtorica sistematično in jasno prikaže pravne prvine sodnega registra. [↑](#footnote-ref-8)
8. Prim. 4. do 6. člen ZSReg. [↑](#footnote-ref-9)
9. Splošne informacije o sodnem registru in registrskem postopku so predstavljene tudi na spletnem portalu Vrhovnega sodišča Republike Slovenije, ki je namenjen udeležencem v sodnih postopkih: <https://nasodiscu.si/vpis-v-sodni-register>. [↑](#footnote-ref-10)
10. Prim. prvi in drugi odstavek 2.a členu ZSReg in III. točko 101. člena Zakona o sodiščih (Uradni list RS, št. 94/07 – uradno prečiščeno besedilo, 45/08, 96/09, 86/10 – ZJNepS, 33/11, 75/12 – ZSPDSLS-A, 63/13, 17/15, 23/17 – ZSSve, 22/18 – ZSICT, 16/19 – ZNP-1, 104/20 in 203/20 – ZIUPOPDVE). [↑](#footnote-ref-11)
11. Prim. drugi odstavek 44. člena ZSReg. [↑](#footnote-ref-12)
12. Več osnovnih informacij: <https://www.ajpes.si/Registri/Poslovni_register/Splosno>. [↑](#footnote-ref-13)
13. Uradni list RS, št. 49/06, 33/07 – ZSReg-B, 19/15 in 54/17; prim. prvi odstavek 3. člena ZPRS-1. [↑](#footnote-ref-14)
14. <https://www.ajpes.si/Doc/Registri/PRS/Shema_PRS.pdf>. [↑](#footnote-ref-15)
15. Prim. drugi odstavek 35.a člena ZSReg. [↑](#footnote-ref-16)
16. Prim. tretji in četrti odstavek 2.a člena ZSReg in 3. člen ZPRS-1. [↑](#footnote-ref-17)
17. Prim. tretji odstavek 3. člena, 47. člen ZGD-1, 7. člen in tretji odstavek 8. člena ZSReg. [↑](#footnote-ref-18)
18. Prim. prvi, drugi, četrti, peti in šesti odstavek 8. člena ZSReg ter npr. prvi odstavek 5. člena ZGD-1. [↑](#footnote-ref-19)
19. Prim. 19. člen ZSReg. [↑](#footnote-ref-20)
20. Prim. 20. ZSReg; odstopanja od tega pravila so opredeljena v 21. in 22. členu. [↑](#footnote-ref-21)
21. Prim. 9. člen ZSReg. [↑](#footnote-ref-22)
22. Prim. 13., 15. in 16. člen ZSReg. [↑](#footnote-ref-23)
23. Prim. 10., 28., 31. in 32. člen ZSReg. [↑](#footnote-ref-24)
24. Prim. 27. do 28.a člen ZSReg in 8. do 11. člen USReg. [↑](#footnote-ref-25)
25. Prim. prvi odstavek 27. člena ZSReg. [↑](#footnote-ref-26)
26. Prim. tretji odstavek 11.a člena ZPRS-1. [↑](#footnote-ref-27)
27. Prim. peti odstavek 27. člena ZSReg. [↑](#footnote-ref-28)
28. Prim. tretji odstavek 11.a člena ZPRS-1. [↑](#footnote-ref-29)
29. Prim. 10. in 11. člen USReg. [↑](#footnote-ref-30)
30. Portal sistema za podporo poslovnim subjektom je javno dosegljiv prek portala Slovenske poslovne točke – portal SPOT, na katerem uporabniki pridobijo tudi vse informacije o postopku ustanovitve enoosebne d. o. o. ter drugih pravnoorganizacijskih oblik gospodarskih družb. [↑](#footnote-ref-31)
31. Portal SPOT vsebuje pregledna navodila, ki uporabnika po korakih vodijo po procesu sestave predloga za vpis ustanovitve t. i. enostavne enoosebne d. o. o.:

<https://spot.gov.si/assets/SPOT/navodila/Navodila-za-registracijo-enostavne-enoosebne-d.o.o..pdf>. [↑](#footnote-ref-32)
32. Prim. drugi odstavek 12. člena ZSReg in 22. člen USReg. [↑](#footnote-ref-33)
33. Prim. 11. člena ZSReg. [↑](#footnote-ref-34)
34. Uradni list RS, št. 13/94; Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H in 17/15. [↑](#footnote-ref-35)
35. Uradni list RS, št. 49/06, 33/07 – ZSReg-B in 19/15. [↑](#footnote-ref-36)
36. <https://e-justice.europa.eu/contentPresentation.do?clang=en&idTaxonomy=489> [↑](#footnote-ref-37)
37. Uradni list RS, št. 54/17. [↑](#footnote-ref-38)
38. <http://evem.gov.si/evem/drzavljani/zacetna.evem> [↑](#footnote-ref-39)
39. <https://www.ajpes.si/prs/default_osebe.asp>. [↑](#footnote-ref-40)
40. Uradni list RS, št. 49/07, 98/07, 13/08, 49/09 – ZSReg-E, 54/15 in 1/18. [↑](#footnote-ref-41)
41. Uradni list RS, št. 43/07, 5/10, 25/14, 54/15 in 1/18. [↑](#footnote-ref-42)
42. <https://eur-lex.europa.eu/legal-content/SL/TXT/?uri=CELEX%3A32017L1132> [↑](#footnote-ref-43)
43. <https://eur-lex.europa.eu/legal-content/SL/TXT/?uri=CELEX%3A31982L0891> [↑](#footnote-ref-44)
44. <https://eur-lex.europa.eu/legal-content/SL/TXT/?uri=CELEX%3A31989L0666> [↑](#footnote-ref-45)
45. <https://eur-lex.europa.eu/legal-content/SL/TXT/?uri=CELEX%3A32005L0056> [↑](#footnote-ref-46)
46. <https://eur-lex.europa.eu/legal-content/SL/TXT/?uri=CELEX%3A32009L0101> [↑](#footnote-ref-47)
47. <https://eur-lex.europa.eu/legal-content/SL/TXT/?uri=CELEX%3A32011L0035> [↑](#footnote-ref-48)
48. <https://eur-lex.europa.eu/legal-content/SL/TXT/?uri=CELEX%3A32012L0030> [↑](#footnote-ref-49)
49. <https://eur-lex.europa.eu/legal-content/SL/TXT/?uri=CELEX%3A32019L1151> [↑](#footnote-ref-50)
50. <https://eur-lex.europa.eu/legal-content/SL/TXT/?uri=CELEX%3A32019L2121> [↑](#footnote-ref-51)
51. Podrobneje so tehnične specifikacije in postopki za sistem povezovanja poslovnih registrov (BRIS) zdaj določeni v Izvedbeni uredbi Komisije (EU) 2021/1042 z dne 18. junija 2021 o določitvi pravil za uporabo Direktive (EU) 2017/1132 Evropskega parlamenta in Sveta v zvezi s tehničnimi specifikacijami in postopki za sistem povezovanja registrov ter razveljavitvi Izvedbene uredbe Komisije (EU) 2020/2244; <https://eur-lex.europa.eu/legal-content/SL/TXT/?uri=CELEX%3A32021R1042> (UL L št. 225 z dne 25. junija 2021). [↑](#footnote-ref-52)
52. UL L št. 1 z dne 3. 1. 1994, str. 3. [↑](#footnote-ref-53)
53. Uradni list RS, št. 2/07 – uradno prečiščeno besedilo, 33/07 – ZSReg-B, 45/08, 91/13 in 189/20 – ZFRO. [↑](#footnote-ref-54)
54. Uradni list RS, št. 130/22. [↑](#footnote-ref-55)
55. Uradni list RS, št. 49/07, 98/07, 13/08, 49/09 – ZSReg-E, 54/15 in 1/18. [↑](#footnote-ref-56)
56. Uradni list RS, št. 43/07, 5/10, 25/14, 54/15 in 1/18. [↑](#footnote-ref-57)
57. Zakon o elektronski identifikaciji in storitvah zaupanja (Uradni list RS, št. 121/21), Zakon o elektronskem poslovanju in elektronskem podpisu (Uradni list RS, št. 98/04 – uradno prečiščeno besedilo, 61/06 – ZEPT, 46/14 in 121/21 – ZEISZ) itd. [↑](#footnote-ref-58)
58. <https://eur-lex.europa.eu/legal-content/SL/TXT/?uri=CELEX%3A32019L1151> [↑](#footnote-ref-59)
59. <https://eur-lex.europa.eu/legal-content/SL/TXT/?uri=CELEX%3A32019L2121> [↑](#footnote-ref-60)
60. UL L št. 1 z dne 3. 1. 1994, str. 3. [↑](#footnote-ref-61)
61. Direktiva (EU) 2019/1151 Evropskega parlamenta in Sveta z dne 20. junija 2019 o spremembi Direktive (EU) 2017/1132 glede uporabe digitalnih orodij in postopkov na področju prava družb; člen 1 Direktive (EU) 2019/1151 je dopolnil Direktivo (EU) 2017/1132 z novim členom 13i. [↑](#footnote-ref-62)
62. UL L št. 225 z dne 25. junija 2021. [↑](#footnote-ref-63)
63. Člen 1 Direktive (EU) 2019/1151 je dopolnil Direktivo (EU) 2017/1132 z novim členom 30a. [↑](#footnote-ref-64)
64. UL L št. 225 z dne 25. junija 2021. [↑](#footnote-ref-65)
65. UL L št. 294, z dne 10. novembra 2001. [↑](#footnote-ref-66)
66. Prim. prvi odstavek 27. člena ZSReg. [↑](#footnote-ref-67)
67. Prim. peti odstavek 27. člena ZSReg. [↑](#footnote-ref-68)
68. Prim. 10. in 11. člen Uredbe o sodnem registru in tretji odstavek 11.a člena ZPRS-1. [↑](#footnote-ref-69)
69. Portal sistema za podporo poslovnim subjektom je javno dosegljiv prek portala Slovenske poslovne točke – portal SPOT, na katerem uporabniki pridobijo tudi vse informacije o postopku ustanovitve enoosebne d. o. o. ter drugih pravnoorganizacijskih oblik gospodarskih družb. [↑](#footnote-ref-70)
70. Portal SPOT vsebuje pregledna navodila, ki uporabnika po korakih vodijo po procesu sestave predloga za vpis ustanovitve t. i. enostavne enoosebne d. o. o.:

<https://spot.gov.si/assets/SPOT/navodila/Navodila-za-registracijo-enostavne-enoosebne-d.o.o..pdf>. [↑](#footnote-ref-71)
71. V postopku vpisa v sodni register se po drugem odstavku 18. člena Zakona o sodnem registru sicer ne plačujejo sodne takse. [↑](#footnote-ref-72)
72. https://sicas.gov.si/shibboleth-sp/about.html [↑](#footnote-ref-73)
73. UL L št. 257 z dne 28. avgusta 2014. [↑](#footnote-ref-74)
74. <https://start.gov.hr/st/assets/Korisnicka%20uputa%20za%20aplikaciju%20START%20d.o.o.%20i%20j.d.o.o.pdf> [↑](#footnote-ref-75)
75. Uradni list RS, št. 121/21 in 189/21 – ZDU-1M. [↑](#footnote-ref-76)
76. prim. 8. člen Uredbe (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES, t. i. Uredba eIDAS. [↑](#footnote-ref-77)
77. Uradni list RS, št. 35/11, 41/21 in 199/21. [↑](#footnote-ref-78)
78. Uradni list RS, št. 29/22. [↑](#footnote-ref-79)
79. Z lastnoročnim podpisom v fizični obliki je v skladu z drugim odstavkom 25. člena Uredbe eIDAS izenačen in ima enakovreden pravni učinek kot lastnoročni podpis le kvalificirani elektronski podpis. Kvalificirani elektronski podpis je napredni elektronski podpis, ki se ustvari z napravo za ustvarjanje kvalificiranega elektronskega podpisa in temelji na kvalificiranem potrdilu za elektronske podpise (prim. 12. točko člena 3 Uredbe eIDS). [↑](#footnote-ref-80)
80. Prim. četrti odstavek 86g člena, četrti odstavek 86m člena, tretji odstavek 86o člena, četrti odstavek 123 člena, četrti odstavek 127 člena, tretji odstavek 128 člena, četrti odstavek 160g člena, četrti odstavek 160m člena, tretji odstavek 160o člena Direktive (EU) 2017/1132, kot je bila spremenjena in dopolnjena z Direktivo (EU) 2019/2121. [↑](#footnote-ref-81)
81. Pod pojmom enostavne enoosebne d. o. o. gre za družbo, če so izpolnjeni naslednji pogoji:

 družba ima samo enega družbenika,

– edini družbenik je hkrati edini poslovodja družbe,

– družba nima prokurista,

– družba nima nadzornega sveta ali upravnega odbora,

– družba se ustanovi na podlagi akta o ustanovitvi, sprejetega na predpisanem obrazcu iz prvega odstavka 523. člena ZGD-1. [↑](#footnote-ref-82)
82. Uradni list RS, št. 9/18, 14/20, 167/20, 172/21, 68/22, 89/22 in 135/22. [↑](#footnote-ref-83)